text:
1ယၢမ်း မိူဝ်ႈ ဢၼ် သေႃးလု၊ယင်း ဢဝ် ၵႂၢမ်း ဢၼ် ႁႅင်း ၼႃႇ ၼၼ်ႉ၊လွၵ်ႇငိုတ်ႈ ဝႃႈ၊တေ ဢဝ်တၢႆ တပႄး ၸဝ်ႈၽြႃး တင်းလၢႆ ယူႇ ၼၼ်ႉ၊မၼ်း ၶဝ်ႈ ၸူး ၵႃႈတီႈ ၶုၼ် ယဵၸ်ႈပရေႃးႁဵၵ်ႈ သေယဝ်ႉ၊- 2ယွၼ်း ဢဝ် လိၵ်ႈ သၢၵ်ႈသေႇ သေယဝ်ႉ၊ၵႂႃႇ ၵႃႈတီႈ ၵႄႇ ၸရွပ်ႈ ႁေႃးတြႃး ၸိူဝ်း ဢၼ် မီး ၵႃႈၼႂ်း ဝဵင်း တမ်ႇမတ်ႉသၵတ်ႉ၊ၼၼ်ႉ၊ပုၼ်ႈ လွင်ႈ ၼင်ႇ ႁိုဝ် တၵ်း လႆႈ သွၵ်ႈႁႃ တပႄး ၸဝ်ႈၽြႃး တင်းလၢႆ လႄႈ ႁႂ်ႈလႆႈ တိဢဝ် ၸဵမ် ယိင်း ၸဵမ် ၸၢႆး မႃး ၵႃႈတီႈ ဝဵင်း ယေႇရုသလႅမ်ႇ၊ဢေႃႈ။ 3ၼႂ်း မိူဝ်ႈ ဢၼ် သေႃးလု၊ၵႂႃႇ လႄႈ မိူဝ်ႈ ဢၼ် ၸမ် တၵ်း ႁွတ်ႈထိုင် ဝဵင်း တမ်ႇမတ်ႉသၵတ်ႉ၊ၼၼ်ႉ ၸိုင်၊ဢၼ်လႅင်း ၵၢင်ႁၢဝ် သွင်ႇ မၢပ်ႈ သႂ်ႇ ႁွပ်ႈ တူဝ် မၼ်း ၵမ်းလဵဝ် ဢေႃႈ။- 4မၼ်း ၵေႃႈ လူမ်ႉ ၵႂႃႇ ၵႃႈၼိူဝ် လိၼ် သေလႄႈ လႆႈ ငိၼ်း သဵင် လၢတ်ႈ တေႃႇ မၼ်း လႄႈ ဝႃႈ၊ "သေႃးလု၊႟။ သေႃးလု၊႟။ ႁဵတ်းသင် လႄႈ မႂ်း ၼိၵ်ႈၸၢၵ်ႈ ငႅၼ်းသႄး ၵဝ်၊" ဝႃႈ ၼင်ႇ ၼႆ ဢေႃႈ။ 5မၼ်း ၵေႃႈ ၶိုၼ်း လဝ်ႈထၢမ် လႄႈ ဝႃႈ၊ "ၸဝ်ႈႁဝ်း ပဵၼ် ၽူႈလႂ် ၶႃႈ၊" ဝႃႈ ၼင်ႇ ၼႆ လႄႈ။ သဵင် ၼၼ်ႉ ၶိုၼ်း လၢတ်ႈ တီႈ မၼ်း လႄႈ ဝႃႈ၊ "ၵဝ် ပဵၼ် ယေႇသု၊ဢၼ် မႂ်း ၼိၵ်ႈၸၢၵ်ႈ ငႅၼ်းသႄး ၼၼ်ႉ ယဝ်ႉ။- 6ၼႂ်းဝႃႈၼၼ် သေၵေႃႈ မႂ်း လုၵ်ႉ လႄႈ ၶဝ်ႈ ၵႂႃႇ ၵႃႈၼႂ်း ဝဵင်း တႃႉ။ တီႈ ၼၼ်ႈ တၵ်း မီး ၵူၼ်း သင်ႇ လၢတ်ႈ ပၼ် လွင်ႈ ဢၼ် မႂ်း တၵ်း လႆႈ ႁဵတ်း ၵႃႈသင် ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 7ၵူၼ်း ဢၼ် ၵႂႃႇ ၸွမ်း လူၺ်ႈ ၵၼ် တင်း မၼ်း ၸိူဝ်း ၼၼ်ႉ၊လႆႈ ငိၼ်း သဵင် ၵူၺ်း၊သမ်ႉ ဢမ်ႇ လႆႈ ႁၼ် ၽူႈလႂ် သေၵေႃႉသေၵူၼ်း လႄႈ ဢမ်ႇ ၸၢင်ႈ လၢတ်ႈ ၵႂၢမ်း ၵႃႈသင်၊ဢွၼ်ၵၼ် ၸုၵ်း ယူႇ ဢေႃႈ။- 8သေႃးလု၊ၼၼ်ႉ၊လုၵ်ႉ ၶိုၼ်ႈ သေ ၵႃႈတီႈ လိၼ် မႃး လႄႈ မိုၼ်းတႃ ဢမ်ႇ ႁၼ် ၵႃႈသင် လႆႈ ယဝ်ႉ။ မိူဝ်ႈ ၼၼ်ႉ၊ပိူၼ်ႈ ၸုင် ဢဝ် မိုဝ်း မၼ်း သေယဝ်ႉ၊ၵႂႃႇ သူင်ႇ ၵႃႈတီႈ ဝဵင်း တမ်ႇမတ်ႉသၵတ်ႉ၊ဢေႃႈ။- 9သၢမ် ဝၼ်း တဵမ်တဵမ်၊တႃ မၼ်း ယင်း ဢမ်ႇ ႁၼ် လႆႈ လႄႈ ၼႂ်း ၸူဝ်ႈ ၶၢဝ်း ၼၼ်ႉ မၼ်း ယင်း ဢမ်ႇ ၵိၼ် ၵႃႈသင် သေ ၸိူဝ်ႉ သေ ပိူင် လႄႈ ယူႇ ဢေႃႈ။ 10ၵႃႈၼႂ်း ဝဵင်း တမ်ႇမတ်ႉသၵတ်ႉ၊ၼၼ်ႉ၊မီး တပႄး ၸဝ်ႈၽြႃး ၵေႃႉ ၼိုင်ႈ ဢၼ် လႆႈ ၸိုဝ်ႈ ဢႃႇၼၼိ၊ၼၼ်ႉ ဢေႃႈ။ မၼ်း လႆႈ ႁၼ် ၼိမိၵ်ႈ ဢၼ် ၸဝ်ႈၽြႃး လၢတ်ႈ တေႃႇ မၼ်း လႄႈ ဝႃႈ၊ "ဢႃႇၼၼိ၊႟၊" ဝႃႈ ၼင်ႇ ၼႆ သေယဝ်ႉ။ "ဢေႃႈ ၶႃႈၸဝ်ႈ။ ၵဝ်ၶႃႈ မီး ယူႇ ၶႃႈ ဢေႃႈ၊" ဝႃႈၼႆ၊မၼ်း ၶိုၼ်း လဝ်ႈလၢတ်ႈ ဢေႃႈ။ 11ၸဝ်ႈၽြႃး ၵေႃႈ လၢတ်ႈ တီႈ မၼ်း လႄႈ ဝႃႈ၊ "မႂ်း လုၵ်ႉ လႄႈ ၵႂႃႇ ၵႃႈတီႈ သဵၼ်ႈတၢင်း ဢၼ် မီး ၸိုဝ်ႈ ႁွင်ႉ ႁဵၵ်ႈ ဝႃႈ၊သဵၼ်ႈတၢင်းသိုဝ်ႈ၊ၼၼ်ႉ တႃႉ။ ၶဝ်ႈ ၵႃႈၼႂ်း ႁိူၼ်း ၵူၼ်း ဢၼ် လႆႈ ၸိုဝ်ႈ ယုတႃႉ၊ၼၼ်ႉ သေလႄႈ ထၢမ်ႁႃ ၵူၼ်း ဝဵင်း တႃႇသု၊ဢၼ် လႆႈ ၸိုဝ်ႈ သေႃးလု၊ၼၼ်ႉ တႃႉ။ မၼ်း ၼၼ်ႉ သူးတွင်း ယူႇ လႄႈ၊- 12ၼႂ်း ၼိမိၵ်ႈ ဢၼ် ၵဝ် လႆႈ ၼႄ ႁႂ်ႈ မၼ်း ႁၼ် ၵူၼ်း ၵေႃႉ ၼိုင်ႈ မီး ၸိုဝ်ႈ ႁွင်ႉ ႁဵၵ်ႈ ဝႃႈ၊ဢႃႇၼၼိ၊ၼၼ်ႉ၊ၶဝ်ႈ မႃး ၸူး မၼ်း လႄႈ ဢဝ် မိုဝ်း တၢင်ႇ ၵႃႈၼိူဝ် မၼ်း၊ၼင်ႇ ႁိုဝ် မၢၵ်ႇတႃ မၼ်း တေ ၶိုၼ်း ႁၼ် လႆႈ မႃး ထႅင်ႈ ၼၼ်ႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 13ဢႃႇၼၼိ၊ၵေႃႈ ၶိုၼ်း လဝ်ႈလၢတ်ႈ လႄႈ ဝႃႈ၊ "ၸဝ်ႈႁဝ်း။ ၵူၼ်း ၼမ်ၼႃႇ မွၵ်ႇလၢတ်ႈ ၶႃႈၸဝ်ႈႁဝ်း၊လွင်ႈ ဢၼ် မၼ်း ၼိၵ်ႈၸၢၵ်ႈ ငႅၼ်းသႄး ၵူၼ်း မူတ်းၸၢင်ႇ ၸဝ်ႈႁဝ်း ၵႃႈၼႂ်း ဝဵင်း ယေႇရုသလႅမ်ႇ၊ၸိူဝ်း ၼၼ်ႉ ထၢၼ်ႇ ႁိုဝ် ၼၼ်ႉ ၶႃႈ ယဝ်ႉ၊- 14ဢိၵ်ႇတင်း မၼ်း မႃး ၵႃႈတီႈ ဝဵင်း ၼႆႉ ၵေႃႈ ပႃး ဢဝ် တင်း ဢၶႂၢင်ႉ ဢႃႇၼႃႇ ၵႃႈတီႈ ယဵၸ်ႈပရေႃးႁဵၵ်ႈလူင်၊မႃး ႁႂ်ႈလႆႈ တိမတ်ႉ ၶဝ် ၸိူဝ်း ဢၼ် ၵူဝ်းၵႂၢႆႇ ၸဝ်ႈႁဝ်း ၼၼ်ႉ၊ဝႃႈၼႆ တီႈၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 15ၸဝ်ႈၽြႃး သမ်ႉ လၢတ်ႈ တီႈ မၼ်း လႄႈ ဝႃႈ၊ "မႂ်း ၵႂႃႇ တႃႉ။ ၵဝ် လိူၵ်ႈၵဵပ်း ဢဝ် မၼ်း ႁႂ်ႈ ပွင်ႁဵတ်း ၼႃႈၵၢၼ် ၵဝ် ၼႂ်း တၢင်း ဢၼ် ႁဵတ်း ႁႂ်ႈ ၸိုဝ်ႈသဵင် ၵဝ် ၸွတ်ႇတူဝ်ႈ ၵႂႃႇ၊ၵႃႈတီႈ ၵူၼ်း တၢင်ႇၸိူဝ်ႉတၢင်ႇၶိူဝ်း တင်းလၢႆ၊ၵႃႈတီႈ ၶုၼ်ႁေႃၶမ်း တင်းလၢႆ၊ဢိၵ်ႇတင်း ၵႃႈတီႈ ၵူၼ်း မဵဝ်း ဢိသရေး၊တင်းလၢႆ ယဝ်ႉ။- 16လိုၼ်းၼၼ်ႉ ၸင်ႇ၊ၵဝ် တၵ်း ၼႄပျႃး တီႈ မၼ်း လွင်ႈ ဢၼ် မၼ်း တၵ်း လႆႈ ၶၢမ်ႇ ထၢၼ်ႇ ႁိုဝ်၊ၵွပ်ႈပိူဝ်ႈ ၼႃႇမႃႉ ၸိုဝ်ႈသဵင် ၵဝ် ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 17ဢႃႇၼၼိ၊ၵေႃႈ ၵႂႃႇ လႄႈ ၶဝ်ႈ ၵႃႈၼႂ်း ႁိူၼ်း ဢၼ် သေႃးလု၊မီး ယူႇ ၼၼ်ႉ သေယဝ်ႉ၊ဢဝ် မိုဝ်း တၢင်ႇ ၵႃႈၼိူဝ် မၼ်း လႄႈ လၢတ်ႈ ဝႃႈ၊ "ၼွင်ႉ ၵဝ် သေႃးလု၊႟။ ၸဝ်ႈႁဝ်း ယေႇသု၊ဢၼ် ပေႃႇမႃး တီႈ မႂ်း၊ၵႃႈၼႂ်း ၵၢင်တၢင်း ဢၼ် သူ မႃး ၼၼ်ႉ၊ပွႆႇၸႂ်ႉ ၵဝ် မႃး ႁဵတ်း ႁႂ်ႈ မၢၵ်ႇတႃ မႂ်း ၶိုၼ်း ႁၼ်၊ဢိၵ်ႇတင်း ႁႂ်ႈ မႂ်း လႆႈ တဵမ် ဝႆႉ တင်း ဝိၺိၺ်ႇ မူတ်းၸၢင်ႇ ၸဝ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။- 18မိူဝ်ႈ ၼၼ်ႉ၊ၵမ်းလဵဝ် ၶႅပ်း ဢွၼ်ႇ ဢၼ် မိူၼ် ၵဵတ်းပႃ ၵွၵ်း တူၵ်း သေ ၵႃႈတီႈ မၢၵ်ႇတႃ သေႃးလု၊ၵႂႃႇ လႄႈ တႃ မၼ်း ၶိုၼ်း ႁၼ် လႆႈ မႃး ဢေႃႈ။ မၼ်း လုၵ်ႉ သေလႄႈ ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ သေ ဢေႃႈ။- 19မၼ်း ၵိၼ် တၢင်းၵိၼ် လႄႈ မီး ႁႅင်း မႃး ဢေႃႈ။ လိုၼ်းၼၼ်ႉ၊သေႃးလု၊ယူႇ လူၺ်ႈ ၵၼ် တင်း တပႄး ၸဝ်ႈၽြႃး တင်းလၢႆ၊ဢၼ် မီး ၼႂ်း ဝဵင်း တမ်ႇမတ်ႉသၵတ်ႉ၊ႁိုင် တၢၼ်ႇတၢၼ်ႇ သေယဝ်ႉ၊- 20မၼ်း ၶဝ်ႈ ၸူး ၵႃႈၼႂ်း ၸရွပ်ႈ ႁေႃးတြႃး တင်းလၢႆ၊ႁေႃးလၢတ်ႈ လွင်ႈ ၸဝ်ႈ ယေႇသု၊ပဵၼ် လုၵ်ႈၽြႃးပဵၼ်ၸဝ်ႈ ၼၼ်ႉ ဢေႃႈ။ 21ၶဝ် ၸိူဝ်း ဢၼ် ငိၼ်း ၼၼ်ႉ၊ဢၢမ်း ၼႃႇ လႄႈ လၢတ်ႈ ဝႃႈ၊ "မၼ်း ပဵၼ် ၵေႃႉ ဢၼ် ဢဝ်တၢႆ ၶဝ် ၸိူဝ်း ဢၼ် ယုမ်ႇမၢတ်ႈ ၸဝ်ႈ ယေႇသု၊တင်းလၢႆ၊ၵႃႈၼႂ်း ဝဵင်း ယေႇရုသလႅမ်ႇ၊ၼၼ်ႉ ဢမ်ႇၸႂ်ႈ ႁိုဝ်း။ မၼ်း မႃး ၵႃႈတီႈ ၼႆႈ ၵေႃႈ ပဵၼ် လွင်ႈ ဢၼ် တၵ်း တိဢဝ် ၶဝ် ၸိူဝ်း ၼၼ်ႉ သေလႄႈ ၵႂႃႇ သူင်ႇ ၵႃႈတီႈ ယဵၸ်ႈပရေႃးႁဵၵ်ႈလူင် ၶဝ် ဢမ်ႇၸႂ်ႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 22ပိၵ်ႉသမ်ႉ ဝႃႈ ၼၼ် သေၵေႃႈ တၢင်း ဢၼ် သေႃးလု၊ႁေႃးတြႃး ၸဝ်ႈ ၼၼ်ႉ၊ယဵင်ႈၶႅၼ်း မီး တၼ်းၶူဝ်း မႃး တိၵ်းတိၵ်း လႄႈ တၢင်း ဢၼ် ၽေႃႇ ပျႃး သၢၵ်ႈသေႇ လွင်ႈ ၸဝ်ႈ ယေႇသု၊ပဵၼ် ၸဝ်ႈ ၶရိၸ်ႈ၊ၼၼ်ႉ၊ပဵၼ် ဢၼ် မၢၼ်ႇမႅၼ်ႈ ၸိုဝ်ႈၸႂ်ႈ ၼႃႇ တေႃႇထိုင်ႁွတ်ႈ ၵူၼ်း မဵဝ်း ၵျူး၊ၸိူဝ်း ဢၼ် မီး ၼႂ်း ဝဵင်း တင်းလၢႆ၊ထၢၼ်ႈပေႃး ဢမ်ႇ တွပ်ႇ ဢမ်ႇ ထဵင် မၼ်း လႆႈ ဢေႃႈ။ 23ဝၢႆးသေ ပူၼ်ႉမႃး လၢႆ ဝၼ်း ယဝ်ႉ ၼၼ်ႉ၊ၵူၼ်း မဵဝ်း ၵျူး၊ၶဝ် ဢွၼ်ၵၼ် ၸုတုမ် ၵၼ် သေယဝ်ႉ၊တိူင်ႇပၢင်ႇ ၵၼ် ႁႂ်ႈလႆႈ ဢဝ် သေႃးလု၊တၢႆ ဢေႃႈ။- 24ၵူၺ်းၵႃႈ၊သေႃးလု၊လႆႈ ႁု တၢင်း ဢၼ် ၶဝ် ၵျၢမ်ႇပွင် ၼၼ်ႉ ဢေႃႈ။ ၶဝ် ပႂ်ႉ ၽၵ်းတူ ဝဵင်း ဝၼ်း ဝၼ်း ၶိုၼ်း ၶိုၼ်း၊ႁႂ်ႈလႆႈ ဢဝ် မၼ်း တၢႆ ဢေႃႈ။- 25ၶိုၼ်း ၼိုင်ႈ တပႄးၸဝ်ႈ ၸိူဝ်း ၼၼ်ႉ၊ဢဝ် မၼ်း သႂ်ႇ ၵႃႈၼႂ်း ၵူၺ် သေယဝ်ႉ၊ယွၼ်ႇ လူင်း သေ ၵႃႈတီႈ ႁူး လမ်း ဝဵင်း ဢေႃႈ။ 26သေႃးလု၊ႁွတ်ႈ ၽႅဝ် ဝဵင်း ယေႇရုသလႅမ်ႇ၊ၵႂႃႇ လႄႈ မၼ်း ၵျူဝ်းၸႃး ႁဵတ်းၵေႃႉႁဵတ်းသႄႈ လူၺ်ႈ ၵၼ် တင်း တပႄးၸဝ်ႈ တင်းလၢႆ ဢေႃႈ။ ၵူၺ်းၵႃႈ၊ၶဝ် ၸိူဝ်း ၼၼ်ႉ၊ဢမ်ႇ ယုမ်ႇ လွင်ႈ ဢၼ် မၼ်း ပဵၼ် တပႄးၸဝ်ႈ ၵေႃႉ ၼိုင်ႈ မႃး ယဝ်ႉ ၼၼ်ႉ လႄႈ ၵူဝ် မၼ်း ဢေႃႈ။- 27မိူဝ်ႈ ၼၼ်ႉ၊ပႃႇၼပႃႉ၊ၸွႆႈထႅမ် မၼ်း လႄႈ ဢွၼ် သူင်ႇ ၵႂႃႇ တီႈ တမၢၼ်ႇၸဝ်ႈ တင်းလၢႆ ယဝ်ႉ ၸင်ႇ၊မွၵ်ႇလၢတ်ႈ ၶႆႈၼႄ ၶဝ် လွင်ႈ ဢၼ် သေႃးလု၊လႆႈ ထူပ်း ႁၼ် ၸဝ်ႈၽြႃး ၵႃႈတီႈ ၵၢင်တၢင်း၊ဢိၵ်ႇတင်း လွင်ႈ ဢၼ် ၸဝ်ႈၽြႃး လၢတ်ႈ တေႃႇ မၼ်း ၸိူဝ်ႉ ၼင်ႇ ႁိုဝ် ၼၼ်ႉ ဢေႃႈ။ သမ်ႉ လၢတ်ႈၼႄ လွင်ႈ ဢၼ် သေႃးလု၊ဢိင်ပိုင်ႈ ၼႃႇမႃႉ ၸိုဝ်ႈသဵင် ၸဝ်ႈ ယေႇသု၊သေလႄႈ ႁေႃးလၢတ်ႈ ႁတ်း ႁတ်းႁၢၼ် ႁၢၼ် ၵႃႈၼႂ်း ဝဵင်း တမ်ႇမတ်ႉသၵတ်ႉ၊ၼၼ်ႉ ဢေႃႈ။- 28လိုၼ်းၼၼ်ႉ၊သေႃးလု၊ယူႇ လူၺ်ႈ ၶဝ် လႄႈ ၵႂႃႇ ၵႂႃႇ မႃး မႃး ၵႃႈၼႂ်း ဝဵင်း ယေႇရုသလႅမ်ႇ၊ယူႇ၊ဢိင်ပိုင်ႈ ၼႃႇမႃႉ ၸိုဝ်ႈသဵင် ၸဝ်ႈ ယေႇသု၊လႄႈ ႁေႃးလၢတ်ႈ ႁတ်း ႁတ်းႁၢၼ် ႁၢၼ် ယူႇ ဢေႃႈ။- 29မၼ်း ဢုပ်ႇၵုမ် ထဵင် ၵၼ် တင်း ၵူၼ်း မဵဝ်း ၵျူး၊ဢၼ် လၢတ်ႈ ၵႂၢမ်း ၵရိၵ်ႉ၊ၸိူဝ်း ၼၼ်ႉ လႄႈ ၶဝ် ၵျၢမ်ႇ ႁႃ ဢဝ် မၼ်း တၢႆ ဢေႃႈ။- 30မိူဝ်ႈ ဢၼ် ၶဝ် ၸိူဝ်း ဢၼ် ယုမ်ႇမၢတ်ႈ တင်းလၢႆ၊ႁု ငိၼ်း လွင်ႈတၢင်း ၼၼ်ႉ ၸိုင်၊ၶဝ် ဢဝ် မၼ်း ၵႂႃႇ သူင်ႇ ၵႃႈတီႈ ဝဵင်း ၵေႇသရိ၊လႄႈ ပွႆႇၸႂ်ႉ မၼ်း ၵႂႃႇၸူး ၵႃႈတီႈ ဝဵင်း တႃႇသု၊ပုၼ်ႉ သေ ဢေႃႈ။ 31ႁဵတ်း ၼၼ် လႄႈ ၸိူဝ်းၸဝ်ႈ လႆႈ မီး တၢင်း ဢၼ် ၼိမ်ၸႂ် ယူႇ ၵႃႈၼႂ်း မိူင်း ယုတႃႉ၊မိူင်း ၵႃႇလိလႄး၊ဢိၵ်ႇတင်း မိူင်း သမႃႇရိ၊ၵူႈတီႈၵူႈလႅၼ် လႄႈ တႄႇပဵၼ် ယူႇ ဢေႃႈ။ ၸွမ်း လူၺ်ႈ ဝိၺိၺ်ႇ မူတ်းၸၢင်ႇ ၸဝ်ႈ ၸွႆႈၵမ်ႉ ၸွႆႈထႅမ်၊ဢိၵ်ႇတင်း တၢင်း ဢၼ် ၵူဝ်ယမ် ၸဝ်ႈၽြႃး ၼၼ်ႉ ၸိုင်၊ၸိူဝ်းၸဝ်ႈ လႆႈ မီး ဢဵၼ် မီး ႁႅင်း မႃး လႄႈ ယႂ်ႇ ၽႄႈ ၼမ် ၵိုၼ်း မႃး ဢေႃႈ။ 32ပေႇတရု၊လႄႇ ၵႂႃႇ လဵပ်ႈ ၵႂႃႇ ၵူႈတီႈၵူႈလႅၼ်၊ၵႃႈၼႂ်း ၸိူဝ်းၸဝ်ႈ တင်းသဵင်ႈတင်းလူင် လႄႈ ၽဝ်ႇ ၼိုင်ႈ မၼ်း ၵႂႃႇ ႁွတ်ႈထိုင် ၵႃႈတီႈ ၵူၼ်း ၽြႃးပဵၼ်ၸဝ်ႈ၊ၼႂ်း ဝဵင်း လုတ်ႉတႃႉ၊ပုၼ်ႉ ဢေႃႈ။- 33တီႈ ၼၼ်ႈ၊မၼ်း ထူပ်း ႁၼ် ၵူၼ်း ၵေႃႉ ၼိုင်ႈ၊ဢၼ် လႆႈ ၸိုဝ်ႈ ဢေႇၼေး၊ဢၼ် ပဵၼ် ၵူၼ်းတၢႆၽၢၵ်ႇ လႄႈ လႆႈ ၼွၼ်း ယူႇ ၵႃႈၼိူဝ် ၽႃႈၵွပ်း ပႅတ်ႇ ပီ ယဝ်ႉ ၼၼ်ႉ ဢေႃႈ။- 34ပေႇတရု၊လၢတ်ႈ တီႈ ၵေႃႉ ၼၼ်ႉ လႄႈ ဝႃႈ၊ "ဢေႇၼေး၊႟။ ၸဝ်ႈ ယေႇသု ၶရိၸ်ႈ၊ႁႂ်ႈ မႂ်း ၸိုၼ်ႈ ႁၢႆ ယဝ်ႉ။ လုၵ်ႉ လႄႈ ၵဵၼ် ၽႃႈၵွပ်း မႂ်း တႃႉ၊" ဝႃႈ ၼင်ႇ ၼႆ လႄႈ ဢေႇၼေး၊လုၵ်ႉ ၵမ်းလဵဝ် ဢေႃႈ။- 35ၵူၼ်း ဝဵင်း လုတ်ႉတႃႉ၊တင်း ၵူၼ်း ဝဵင်း သႃႇရုၼ်ႇ၊တင်းလၢႆ ႁၼ် မၼ်း ၼၼ်ႉ သေယဝ်ႉ၊ဢွၼ်ၵၼ် ပိၼ်ႇၸႂ် ၶၢႆႉပုတ်ႈ မႃး ၽၢႆႇ ၸဝ်ႈၽြႃး ဢေႃႈ။ 36ၼႂ်း ဝဵင်း ယွပ်ႉပႃႉ၊ၼၼ်ႉ၊မီး မႄႈယိင်း ဢၼ် လႆႈ ၸိုဝ်ႈ တပိထႃႉ၊ဢၼ် ပဵၼ် တပႄးၸဝ်ႈ ၵေႃႉ ၼိုင်ႈ ၼၼ်ႉ ဢေႃႈ။ (ၸိုဝ်ႈ မၼ်း ၼႂ်း ၵႂၢမ်း ၵရိၵ်ႉ၊ႁွင်ႉဝႃႈ၊တေႃႇၵႃႇ၊ဢၼ် ပွင်ႇဝႃႈ ၵႂၢင် ဢေႃႈ။) မႄႈယိင်း ၼၼ်ႉ၊ၼႂ်း ၸူဝ်ႈ တႃႇ ဢသၢၵ်ႈ မၼ်း ၼၼ်ႉ၊ႁဵတ်း တၢင်းလီ ၼမ်ၼႃႇ လႄႈ ၽေးၸွၼ်း ယိုၼ်ႈ မႅင်ႇ ပၼ် ၵူၼ်းယၢၵ်ႈ ၵူၼ်းၽၢၼ် တင်းလၢႆ ယူႇ ဢေႃႈ။- 37မိူဝ်ႈ ၼၼ်ႉ၊မၼ်း ၼၢဝ် လႄႈ တၢႆ ၵႂႃႇ ဢေႃႈ။ ၶဝ် ဢဝ် တူဝ်တၢႆ မၼ်း ဢၢပ်ႇၼမ်ႉ သေယဝ်ႉ၊ဝၢင်း ဝႆႉ ၵႃႈၼႂ်း လုၵ်း ႁၢၼ်ႉ ၼိူဝ် ဢေႃႈ။- 38ဝဵင်း ယွပ်ႉပႃႉ၊ၼၼ်ႉ၊မီး ၸမ် ၵၼ် တင်း ဝဵင်း လုတ်ႉတႃႉ၊လႄႈ တပႄးၸဝ်ႈ ၼႂ်း ဝဵင်း ယွပ်ႉပႃႉ၊ငိၼ်း လွင်ႈ ဢၼ် ပေႇတရု၊မီး ယူႇ ၼႂ်း ဝဵင်း လုတ်ႉတႃႉ၊ယဝ်ႉ ၸင်ႇ၊ပွႆႇ ၵူၼ်း သွင် ၵေႃႉ ၵႂႃႇ ႁွင်ႉ ပၢင်း မၼ်း မႃး ၶၼ်ၶၼ်ၽႂ်းၽႂ်း ဢေႃႈ။- 39မၼ်း ၵေႃႈ လုၵ်ႉ သေ ၸွမ်း ၶဝ် မႃး ၵမ်းလဵဝ် သေယဝ်ႉ၊မိူဝ်ႈ ဢၼ် ႁွတ်ႈထိုင် ၸိုင်၊ၶဝ် ဢွၼ်ၵၼ် ၶိုၼ်ႈ ၵႂႃႇ ၵႃႈတီႈ လုၵ်း ႁၢၼ်ႉ ၼိူဝ် ၼၼ်ႉ ဢေႃႈ။ ၵႃႈတီႈ ၼၼ်ႈ မႄႈမၢႆႈ တင်းလၢႆ ၸုတုမ် ၵၼ် မႃး လွမ်ႉ မၼ်း သေ ႁွင်ႉႁႆႈ လႄႈ ၼႄပျႃး သိူဝ်ႈ တင်း ၶူဝ်းၼုင်ႈ တင်းလၢႆ ဢၼ် တေႃႇၵႃႇ၊ယဵပ်ႉ ဝႆႉ၊ၸဵမ်မိူဝ်ႈ ဢၼ် မၼ်း ယင်း မီး ယူႇ လူၺ်ႈ ၵၼ် တင်း ၶဝ် ၼၼ်ႉ ဢေႃႈ။- 40ပေႇတရု၊ၵေႃႈ ႁႂ်ႈ ၶဝ် တင်းသဵင်ႈတင်းလူင် ဢွၵ်ႇ ၵႂႃႇ ၵႃႈ ၼွၵ်ႈ သေလႄႈ တူဝ် မၼ်း ၸမ်ႉ၊ၶုပ်ႉၶဝ်ႇ သူးတွင်း ယဝ်ႉ ၸင်ႇ၊ဝၢႆႇၼႃႈ ၸူး တူဝ်တၢႆ ၼၼ်ႉ လႄႈ လၢတ်ႈ ဝႃႈ၊ "တပိထႃႉ၊႟။ လုၵ်ႉ တႃႉ၊" ဝႃႈ ၼင်ႇ ၼႆ ဢေႃႈ။ မႄႈယိင်း ၼၼ်ႉ၊မိုၼ်းတႃ မႃး လႄႈ မိူဝ်ႈ ဢၼ် ႁၼ် ပေႇတရု၊ၸိုင်၊လုၵ်ႉ ၼင်ႈ ဢေႃႈ။- 41ပေႇတရု၊ၵေႃႈ ယိုၼ်ႈ မိုဝ်း တိုတ်ႉ ဢဝ် မၼ်း လုၵ်ႉၸုၵ်း သေယဝ်ႉ၊ႁွင်ႉ ဢဝ် တပႄးၸဝ်ႈ တင်းလၢႆ တင်း မႄႈမၢႆႈ တင်းသဵင်ႈတင်းမူတ်း ၶဝ်ႈ မႃး လႄႈ ဢဝ် တပိထႃႉ၊ဢၼ် ဢသၢၵ်ႈလိပ်း မႃး ၶိုၼ်း ယဝ်ႉ ၼၼ်ႉ ဢၢပ်ႈပၼ် ၶဝ် ဢေႃႈ။- 42ၶၢဝ်ႇငၢဝ်း ၼၼ်ႉ၊ၸွတ်ႇတူဝ်ႈ ၵႂႃႇ ၵႃႈၼႂ်း ဝဵင်း ယွပ်ႉပႃႉ၊သေလႄႈ ၵူၼ်း ၼမ်ၼႃႇ ယုမ်ႇမၢတ်ႈ ၸဝ်ႈၽြႃး ဢေႃႈ။- 43ပေႇတရု၊ၵေႃႈ သိုပ်ႇ ယူႇ ၵႃႈၼႂ်း ဝဵင်း ယွပ်ႉပႃႉ၊လူၺ်ႈ ၵၼ် တင်း ၵူၼ်း ႁဵတ်း ၼင် ဢၼ် လႆႈ ၸိုဝ်ႈ သိမုၼ်ႇ၊ၼၼ်ႉ ႁိုင် ၼႃႇ ဢေႃႈ။
Copyright
Learn More


c: text/html

text:
1ၸဝ်ႈ ယေႇသု၊ပျေႉၸုမ်ႇ တဵမ် ဝႆႉ တင်း ဝိၺိၺ်ႇ ဢၼ် မူတ်းၸၢင်ႇ ၸဝ်ႈ သေလႄႈ ၼႂ်း မိူဝ်ႈ ဢၼ် ပွၵ်ႈ ၶိုၼ်း မႃး သေ ၵႃႈတီႈ ၼမ်ႉ ယေႃးတၢၼ်ႇ၊ယူႇ ၼၼ်ႉ ၸိုင်၊လႆႈ ၶၢမ်ႇ တၢင်း ဢၼ် ဝိၺိၺ်ႇ ၸဝ်ႈ ဢဝ် သူင်ႇ ၵႂႃႇ ၵႃႈၼႂ်း ထိူၼ်ႇလႅင်ႉ ဢေႃႈ။- 2တီႈ ၼၼ်ႈ မၼ်းၸဝ်ႈ လႆႈ ၶၢမ်ႇ တၢင်း ဢၼ် မႃႇၼၢတ်ႈ၊ၸၢမ်းတူၺ်း ယႃႉ ၵဝ်း သီႇ သိပ်း ဝၼ်း ဢေႃႈ။ ၼႂ်း မိူဝ်ႈ ဝၼ်း ၸိူဝ်း ၼၼ်ႉ မၼ်းၸဝ်ႈ ဢမ်ႇ ၵိၼ် တၢင်းၵိၼ် ၵႃႈသင်၊မိူဝ်ႈ ဢၼ် ပူၼ်ႉ ၶိင်ႇ ယၢမ်း မိူဝ်ႈ ဝၼ်း ၸိူဝ်း ၼၼ်ႉ ယဝ်ႉ ၼၼ်ႉ ၸိုင်၊မၼ်းၸဝ်ႈ တွင်ႉမႆႈ ဢေႃႈ။ 3မႃႇၼၢတ်ႈ၊လၢတ်ႈ တီႈ မၼ်းၸဝ်ႈ လႄႈ ဝႃႈ၊ "ပေႃး မႂ်း ၸႂ်ႈ လုၵ်ႈၽြႃးပဵၼ်ၸဝ်ႈ ၸိုင်၊ပူင်ဢမိင်ႉ တီႈ မၢၵ်ႇႁိၼ် ၸိူဝ်း ၼႆႉ ႁႂ်ႈ ပိၼ်ႇ ပဵၼ် ၶဝ်ႈမုၼ်း လႄႈ ၵိၼ် တႃႉ၊" ဝႃႈ ၼင်ႇ ၼႆ ဢေႃႈ။ 4ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၼႂ်း ၵျၢမ်းလိၵ်ႈ မီး ဝႆႉ လႄႈ ဝႃႈ၊ 'ၵူၼ်း တေ လႆႈ ဢဝ် တင်း ၶဝ်ႈမုၼ်း ၵူၺ်း လဵင်ႉၸႂ် ဢမ်ႇၸႂ်ႈ၊' မီး မႃး ၼင်ႇ ၼႆ ယဝ်ႉ၊" ဝႃႈ ၼင်ႇ ၼႆ ဢေႃႈ။ 5ဝၢႆး ၼၼ်ႉ မႃႇၼၢတ်ႈ၊သမ်ႉ ဢဝ် မၼ်းၸဝ်ႈ ၵႂႃႇ ၵႃႈတီႈ ဢၼ် သုင် ၼႃႇ ယဝ်ႉ ၸင်ႇ ၼႄပျႃး မိူင်း လေႃးၵႃႉ တင်းသဵင်ႈတင်းလူင် ၸူဝ်ႈ ၵႅပ်ႈ ၼိုင်ႈ သေလႄႈ လၢတ်ႈ တီႈ မၼ်းၸဝ်ႈ လႄႈ ဝႃႈ၊- 6"ၵဝ် တၵ်း ဢဝ် ဢႃႇၼႃႇ တၼ်းၶူဝ်း ၸိူဝ်း ၼႆႉ၊ဢိၵ်ႇတင်း မုၼ် ၸေးၸိမ်ႇ တင်းသဵင်ႈတင်းလူင် ၼႆႉ ပၼ် တီႈ မႂ်း ဢေႃႈ။ ၶိူင်ႈပိူင် ၸိူဝ်း ၼႆႉ ဢၢပ်ႈ ဝႆႉ မီး ယူႇ ၼႂ်း မိုဝ်း ၵဝ် ယဝ်ႉ လႄႈ၊ၵဝ် ၶႂ်ႈ ပၼ် ၵေႃႉလႂ် ၵေႃႈ ပၼ် လႆႈ ယဝ်ႉ။- 7ပိူဝ်ႈ ၼႆ လႄႈ ပေႃး မႂ်း ၶုပ်ႉမူပ်ႇ ဝႆႈ ၵဝ် ၸိုင်၊ၵႃႈမီး တင်းသဵင်ႈတင်းလူင် ၸိူဝ်း ၼႆႉ တၵ်း ပဵၼ် ၶွင် မႂ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 8ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၵႃႈၼႂ်း ၵျၢမ်းလိၵ်ႈ မီး ဝႆႉ လႄႈ ဝႃႈ၊ 'မႂ်း တၵ်း လႆႈ ၶုပ်ႉဝႆႈ ၽြႃးပဵၼ်ၸဝ်ႈ မႂ်း ထႃႇဝရႃႉ ၽြႃး လႄႈ ႁဵတ်းဝၢတ်ႈ တီႈ မၼ်းၸဝ်ႈ သူႇလဵဝ် ၵူၺ်း၊' မီး ဝႆႉ ၼင်ႇ ၼႆ ယဝ်ႉ၊" ဝႃႈ ၼင်ႇ ၼႆ ဢေႃႈ။ 9ၵမ်း ၼၼ်ႉ၊မႃႇၼၢတ်ႈ သမ်ႉ ဢွၼ် သူင်ႇ ၸဝ်ႈ ယေႇသု၊ၵႂႃႇ ၵႃႈတီႈ ဝဵင်း ယေႇရုသလႅမ်ႇ၊သေလႄႈ ဢဝ် မၼ်းၸဝ်ႈ ဝႆႉ ၵႃႈၼိူဝ် ၸိၵ်း ၸွမ် ၵျွင်း ပိၵ်ႈမၢၼ်ႇ ၸဝ်ႈ ယဝ်ႉ ၸင်ႇ၊လၢတ်ႈ လႄႈ ဝႃႈ၊ "ပေႃး မႂ်း ၸႂ်ႈ လုၵ်ႈၽြႃးပဵၼ်ၸဝ်ႈ ၸိုင်၊ပွႆႇ တူဝ်ၸဝ်ႈၵဝ်ႇ လႄႈ ဝႅၼ် တူၵ်း ၵႃႈတီႈ ၼႆႈ ၵႂႃႇ တႃႉ။- 10ၼႂ်း ၵျၢမ်းလိၵ်ႈ မီး ဝႆႉ လႄႈ ဝႃႈ၊ 'ၽြႃးပဵၼ်ၸဝ်ႈ တၵ်း ပွႆႇၸႂ်ႉ တမၢၼ်ႇၵၢင်ႁၢဝ် တင်းလၢႆ မႃး ပႂ်ႉ လူ ပႂ်ႉ တူၺ်း မႂ်း ဢေႃႈ၊' ဝႃႈၼႆ ၵူၺ်းဢမ်ႇၵႃး၊- 11သမ်ႉ မီး ထႅင်ႈ လႄႈ ဝႃႈ၊ 'ၶဝ် ၼၼ်ႉ တၵ်း ဢဝ် တင်း မိုဝ်း ဢုမ်ႈႁွပ်ႇ ဢဝ် မႂ်း ဝႆႉ ၼင်ႇ ႁိုဝ် ၽႃႇတိၼ် မႂ်း ဢမ်ႇ လႆႈ တိူဝ်ႉ မၢၵ်ႇႁိၼ် ၼၼ်ႉ ဢေႃႈ၊' ဝႃႈၼႆ ယဝ်ႉ၊" ဝႃႈ ၼင်ႇ ၼႆ ဢေႃႈ။ 12ၸဝ်ႈ ယေႇသု၊သမ်ႉ ၶိုၼ်း လၢတ်ႈ လႄႈ ဝႃႈ၊ "ၼႂ်း ၵျၢမ်းလိၵ်ႈ မီး ဝႆႉ ၸမ်ႉ၊ 'မႂ်း တေ ဢမ်ႇ လႆႈ ၸၢမ်းတူၺ်း ၽြႃးပဵၼ်ၸဝ်ႈ မႂ်း ထႃႇဝရႃႉ ၽြႃး၊' မီး ဝႆႉ ၼင်ႇ ၼႆ ယဝ်ႉ၊" ဝႃႈ ၼင်ႇ ၼႆ ဢေႃႈ။ 13လိုၼ်း ၼၼ်ႉ၊မိူဝ်ႈ ဢၼ် မႃႇၼၢတ်ႈ ၸၢမ်းတူၺ်း ယႃႉ ၵဝ်း ၸဝ်ႈ ယေႇသု၊ၵူႈၸိူဝ်ႉၵူႈပိူင် ယဝ်ႉ ၸိုင်၊ဢွၵ်ႇ ပၢႆႈ သေ ၵႃႈတီႈ မၼ်းၸဝ်ႈ ၵႂႃႇ ၸူဝ်ႈၼိုင်ႈ ၶၢဝ်းၼိုင်ႈ သေ ဢေႃႈ။ 14ၵမ်း ၼၼ်ႉ၊ၸဝ်ႈ ယေႇသု၊ၶိုၼ်း မိူဝ်း ၵႂႃႇ ၵႃႈတီႈ မိူင်း ၵႃႇလိလႄး၊လႄႈ မိူဝ်ႈ ၼၼ်ႉ တၼ်းၶူဝ်း ဝိၺိၺ်ႇ ဢၼ် မူတ်းၸၢင်ႇ ၸဝ်ႈ မီး ယူႇ လူၺ်ႈ ၵၼ် တင်း မၼ်းၸဝ်ႈ ဢေႃႈ။ ၶၢဝ်ႇငၢဝ်း လွင်ႈ မၼ်းၸဝ်ႈ ၵေႃႈ၊ၸွတ်ႇတူဝ်ႈ ၵႂႃႇ ၵႃႈၼႂ်း မိူင်း ၼၼ်ႉ ၵူႈတီႈၵူႈလႅၼ် ဢေႃႈ။- 15မၼ်းၸဝ်ႈ သင်ႇ သွၼ်ပၼ် ၼႂ်း ၸရွပ်ႈ ႁေႃးတြႃး ၶဝ် လႄႈ လႆႈ ၶၢမ်ႇ တၢင်း ဢၼ် ၵူၼ်း တင်းသဵင်ႈတင်းလူင် ယွင်ႈယေႃး ဢေႃႈ။ 16မိူဝ်ႈ ၼၼ်ႉ၊ၸဝ်ႈ ယေႇသု၊ၶိုၼ်း ႁွတ်ႈထိုင် ၵႃႈတီႈ ဝဵင်း ၼႃႇၸရႅတ်ႈ၊တီႈ ဢၼ် မၼ်းၸဝ်ႈ ယႂ်ႇမႃး ၼၼ်ႉ သေလႄႈ၊ၵႃႈ ၼင်ႇ ဢၼ် မၼ်းၸဝ်ႈ ယၢမ်ႈ ႁဵတ်း ၼၼ်ႉ ၼႂ်း ဝၼ်းၵမ်သိၼ် မၼ်းၸဝ်ႈ ၶဝ်ႈ ၵႃႈၼႂ်း ၸရွပ်ႈ ႁေႃးတြႃး ဢေႃႈ။ မၼ်းၸဝ်ႈ လုၵ်ႉၸုၵ်း ႁႂ်ႈလႆႈ ၽတ်းဢၢၼ်ႇ ၵျၢမ်းလိၵ်ႈ လႄႈ၊- 17ႁပ်ႉ ၶၢမ်ႇ ဢဝ် ပပ်ႉ ၵျၢမ်းလိၵ်ႈ ပရေႃးၽႅတ်ႈဢိသႃႇယႃႉ၊ဢေႃႈ။ မၼ်းၸဝ်ႈ ၽုၺ်ႇ လိတ်ႈ ၵဵၼ်လိၵ်ႈ တြႃး လႄႈ၊ထူပ်းၺႃး ၵႂၢမ်း ဢၼ် တႅမ်ႈ ဝႆႉ ဝႃႈ၊- 18"ဝိၺိၺ်ႇ ထႃႇဝရႃႉ ၽြႃး တႄႇ ယူႇ ၵႃႈၼိူဝ် ၵဝ် ဢေႃႈ။ မၼ်းၸဝ်ႈ လိူၵ်ႈ ဢဝ် ၵဝ် ႁႂ်ႈ ၵဝ် လႆႈ ႁေႃးတြႃး သဵင် ၶၢဝ်ႇ ဢၼ် လီ တီႈ ၵူၼ်းၽၢၼ် တင်းလၢႆ ဢေႃႈ။ မၼ်းၸဝ်ႈ ပွႆႇၸႂ်ႉ ၵဝ် ၵႂႃႇ ႁႂ်ႈလႆႈ ႁေႃး မွၵ်ႇလၢတ်ႈ တြႃး တၢင်း ဢၼ် လွတ်ႈလႅဝ်း၊တီႈ ၶဝ် ၸိူဝ်း ဢၼ် ၶင် ဝႆႉ တင်းလၢႆ၊ ႁႂ်ႈလႆႈ ၽုၺ်ႇ ပိုတ်ႇ ဢၼ်လႅင်း ပၼ် တီႈ ၶဝ် ၸိူဝ်း ဢၼ် တႃမွတ်ႇ တင်းလၢႆ၊ ႁႂ်ႈလႆႈ ၵႄႇသႄႇ ၶဝ် ၸိူဝ်း ဢၼ် လႆႈ ၶၢမ်ႇ တဵၵ်းငႅၼ်း တင်းလၢႆ။ 19ဢိၵ်ႇတင်း ႁႂ်ႈလႆႈ ၵျေႃႇၺႃႇ မွၵ်ႇလၢတ်ႈ လွင်ႈ ၶိင်ႇၵႃႇလႃႉ ဢၼ် ထႃႇဝရႃႉ ၽြႃး တၵ်း လႆႈ ပၼ် မၢင်ႇၵလႃႇ ဢေႃႈ၊" ဢၼ် ဝႃႈ ၼင်ႇ ၼႆ ၼၼ်ႉ ဢေႃႈ။ 20ၸဝ်ႈ ယေႇသု၊ၶိုၼ်း ႁမ်း ၵဵၼ် ၽိုၼ်လိၵ်ႈတြႃး ၼၼ်ႉ ယဝ်ႉ ၸင်ႇ ဢၢပ်ႈပၼ် တီႈ ၵူၼ်း ပႂ်ႉ ၸရွပ်ႈ ႁေႃးတြႃး ၼၼ်ႉ သေလႄႈ ၼင်ႈ ယူႇ ဢေႃႈ။ ၵူၼ်း ၸိူဝ်း ဢၼ် မီး ယူႇ ၼႂ်း ၸရွပ်ႈ ႁေႃးတြႃး တင်းသဵင်ႈတင်းလူင် ဢွၼ်ၵၼ် ပၵ်း တႃ တူၺ်း မၼ်းၸဝ်ႈ ယူႇ ဢေႃႈ။- 21မၼ်းၸဝ်ႈ ၸင်ႇ လၢတ်ႈ တီႈ ၶဝ် လႄႈ ဝႃႈ၊ "ၵႂၢမ်း တြႃး ပုၵ်ႈ ဢၼ် သူ လႆႈ ငိၼ်း ၵႃႈ ၼင်ႇ ဢၼ် ၽတ်းဢၢၼ်ႇ ၵႂႃႇ ၼႆႉ ပျေႉၸုမ်ႇ ၼႂ်း ဝၼ်း မိူဝ်ႈၼႆႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 22ၶဝ် တင်းသဵင်ႈ ဢွၼ်ၵၼ် ယွင်ႈယေႃး ဢၢမ်း ဢေႃး ၶေႃႈၵႂၢမ်း ဢၼ် လီ ဢၼ် ဝၢၼ်၊ဢၼ် မၼ်းၸဝ်ႈ ႁေႃးလၢတ်ႈ ၼၼ်ႉ လႄႈ လၢတ်ႈ ဝႃႈ၊ "မၼ်း ပဵၼ် လုၵ်ႈၸၢႆး ယူဝ်းသႅပ်ႈ၊ဢမ်ႇၸႂ်ႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 23မၼ်းၸဝ်ႈ ၵေႃႈ လၢတ်ႈ လႄႈ ဝႃႈ၊ "ၵဝ် ႁု သေႇၶျႃႇ လွင်ႈ ဢၼ် သူ တၵ်း ဢဝ် တင်း ထုင်း ၵႂၢမ်း ဢၼ် ဝႃႈ၊ 'မေႃယႃ႟၊ယႃ တူဝ်ၸဝ်ႈၵဝ်ႇ တႃႉ၊' ဢၼ် ဝႃႈ ၼၼ်ႉ လၢတ်ႈ တီႈ ၵဝ် ဢမ်ႇၵႃး၊သမ်ႉ တၵ်း လၢတ်ႈ ထႅင်ႈ လႄႈ ဝႃႈ၊ 'ၵႃႈ ၼင်ႇ ဢၼ် ႁဝ်း လႆႈ ငိၼ်း လွင်ႈ ဢၼ် မႂ်း ႁဵတ်း ၵႃႈၼႂ်း ဝဵင်း ၵပိူဝ်ႇၼေႇဢုမ်ႇ၊ပုၼ်ႉ တင်းသဵင်ႈတင်းလူင် ၼၼ်ႉ ၸိုင်၊ၵႃႈၼႂ်း ဝဵင်း တူဝ်ၸဝ်ႈၵဝ်ႇ ၼႆႉ ၵေႃႈ ႁဵတ်း သေၵမ်း တႃႉ၊' ဝႃႈ ၼင်ႇ ၼႆ ဢမၢၼ်ႇၶၼ်ပဵၼ် ယဝ်ႉ။- 24ၼႂ်းဝႃႈၼၼ် သေၵေႃႈ ၵဝ် ဝႃႈ တီႈ ၸႂ်ႈ မၼ်း ၸမ်ႉ၊ပရေႃးၽႅတ်ႈ ပႃး လႂ် သေၵေႃႈ ဢမ်ႇ လႆႈၼႃႈလႆႈတႃ ၵႃႈၼႂ်း ဝဵင်း တူဝ်ၸဝ်ႈၵဝ်ႇ။- 25ၸၢမ်း ထွမ်ႇ တူၺ်း ၵဝ် သေၵမ်း။ ၼႂ်း ၸူဝ်ႈပၢၼ် ပရေႃးၽႅတ်ႈ ဢေးလိယႃႉ၊ၼၼ်ႉ၊ၼႂ်း မိူင်း ဢိသရေး၊ၼႆႉ၊မီး မႄႈမၢႆႈ ၼမ်ၼႃႇ ဢမၢၼ်ႇၶၼ်ပဵၼ် ဢေႃႈ။ ၼႂ်းဝႃႈၼၼ် သေၵေႃႈ မိူဝ်ႈ ဢၼ် ၽႃႉလႅင်ႉ သၢမ် ပီ ပၢႆ ႁူၵ်း လိူၼ် လႄႈ ၶဝ်ႈၵႃႈမၢၵ်ႇပႅင်း ၼႃ ၵူႈ ဝၢၼ်ႈ ၵူႈ မိူင်း ၼၼ်ႉ၊- 26ဢေးလိယႃႉ၊ယင်း ဢမ်ႇ လႆႈ ၶၢမ်ႇ တၢင်း ဢၼ် ပွႆႇၸႂ်ႉ ၵႂႃႇၸူး ၶဝ် ၼၼ်ႉ သေၵေႃႉသေၵူၼ်း လႄႈ ၵူၺ်း လႆႈ ၶၢမ်ႇ တၢင်း ဢၼ် ပွႆႇၸႂ်ႉ ၵႂႃႇၸူး မႄႈမၢႆႈ ၵေႃႉ ၼိုင်ႈ ဢၼ် ပဵၼ် ၵူၼ်း ဝဵင်း ၸႃႇရိပ်ႉတႃႉ၊ဢိူင်ႇ ၸိတုၼ်ႇ၊ပုၼ်ႉ ဢေႃႈ။- 27မိူၼ်ၼင်ႇ ၼၼ် ၼႂ်း ၸူဝ်ႈပၢၼ် ပရေႃးၽႅတ်ႈ ဢေးလိသႄး၊ၼၼ်ႉ ၵေႃႈ၊ၼႂ်း မိူင်း ဢိသရေး၊ၼႆႉ မီး ၵူၼ်းတုတ်ႈ ၼမ်ၼႃႇ သေၵေႃႈ ၵူၼ်း သုရိ၊ဢၼ် လႆႈ ၸိုဝ်ႈ ၼေႇမၼ်ႇ၊ၵေႃႉလဵဝ် ၵူၺ်း လႆႈ ႁွတ်ႈ တၢင်း ဢၼ် မူတ်းသႂ် ဢေႃႈ၊" ဝႃႈ ၼင်ႇ ၼႆ ဢေႃႈ။ 28မိူဝ်ႈ ဢၼ် ၵူၼ်း တင်းလၢႆ ၸိူဝ်း ဢၼ် မီး ၼႂ်း ၸရွပ်ႈ ႁေႃးတြႃး လႆႈ ငိၼ်း ၸိုင်၊ဢွၵ်ႇ တေႃးသႃႉ လႄႈ၊- 29ဢွၼ်ၵၼ် တိုတ်ႉၸၼ် မၼ်းၸဝ်ႈ ဢွၵ်ႇ ၵႂႃႇ ၵႃႈတီႈ ၼွၵ်ႈ ဝဵင်း၊ဢဝ် ၶိုၼ်ႈ ၵႂႃႇ ၵႃႈတီႈ ပၢႆၸိၵ်း လွႆ ဢၼ် ဝဵင်း ၶဝ် တႄႇ ဝႆႉ ၼၼ်ႉ ႁႂ်ႈလႆႈ တွၵ်ႈ ဢီး မၼ်းၸဝ်ႈ တူၵ်း ႁိုၵ်း ဢေႃႈ။- 30ၵူၺ်းၵႃႈ၊မၼ်းၸဝ်ႈ လတ်း ၶဝ်ႈ ၵႄႈ ၶဝ် ဢွၵ်ႇ ၵႂႃႇ သေ ဢေႃႈ။ 31လိုၼ်း ၼၼ်ႉ၊ၸဝ်ႈ ယေႇသု၊ၵႂႃႇ ႁွတ်ႈထိုင် ဝဵင်း ၵပိူဝ်ႇၼေႇဢုမ်ႇ၊မိူင်း ၵႃႇလိလႄး၊သေယဝ်ႉ၊တီႈ ၼၼ်ႈ မၼ်းၸဝ်ႈ သင်ႇ သွၼ်ပၼ် တီႈ ၵူၼ်း တင်းလၢႆ ၼႂ်း ဝၼ်းၵမ်သိၼ် ဢေႃႈ။- 32ပိူဝ်ႈ ဢၼ် ၼမ်ႉ ၵႂၢမ်း မၼ်းၸဝ်ႈ ပႃး ဢႃႇၼႃႇ တၼ်းၶူဝ်း လႄႈ ၵူၼ်း ၸိူဝ်း ၼၼ်ႉ ဢၢမ်း ၶေႃႈၵႂၢမ်း ဢၼ် မၼ်းၸဝ်ႈ ႁေႃးလၢတ်ႈ ၼၼ်ႉ ၼႃႇ လူင်လၢင် ဢေႃႈ။- 33တီႈ ၼႂ်း ၸရွပ်ႈ ႁေႃးတြႃး ၼၼ်ႉ မီး ၵူၼ်း ၵေႃႉ ၼိုင်ႈ ဢၼ် ၽိူဝ်ႉ ၶဝ်ႈ ဝႆႉ လႄႈ၊မၼ်း ပၢဝ်ႇ သႅၼ်ႇ သဵင် ႁႅင်း ၼႃႇ လႄႈ ဝႃႈ၊- 34"ဢူဝ်း၊ယေႇသု၊ၵူၼ်း ဝဵင်း ၼႃႇၸရႅတ်ႈ၊႟။ ၸဝ်ႈ ၸၢပ်ႈသႅင်ႇ ၵၼ် တင်း ႁဝ်း ၵႃႈသင် ၶႃႈ။ ၸဝ်ႈ မႃး ႁႂ်ႈလႆႈ ယႃႉ ၵဝ်း ႁဝ်းၶႃႈ ၶႃႈ ႁိုဝ်း။ ၸဝ်ႈ ပဵၼ် ၽူႈလႂ် ၵဝ်ၶႃႈ ႁုၸၵ်း ဢေႃႈ။ ၸဝ်ႈ ပဵၼ် ၵူၼ်း မူတ်းၸၢင်ႇ ၽြႃးပဵၼ်ၸဝ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 35ၸဝ်ႈ ယေႇသု၊ၸင်ႇ ပူင်ဢမိင်ႉ တီႈ မၼ်း လႄႈ ဝႃႈ၊ "တဵတ်ႇ တႃႉ။ ဢွၵ်ႇ သေ ၵႃႈၼႂ်း မၼ်း ၵႂႃႇ တႃႉ၊" ဝႃႈ ၼင်ႇ ၼႆ လႄႈ၊ၽိူဝ်ႉ ၼၼ်ႉ ႁႂ်ႈ ၵေႃႉ ၼၼ်ႉ လူမ်ႉ ပႅတ်ႈ ၽၢႆႇၼႃႈ ၵူၼ်း တင်းလၢႆ သေယဝ်ႉ၊ယင်း ဢမ်ႇ ႁဵတ်း ၽေး ႁဵတ်း တၢမ်ႇ တီႈ ၵေႃႉ ၼၼ်ႉ ၵႃႈသင် လႄႈ ဢွၵ်ႇ ၵႂႃႇ ဢေႃႈ။ 36ၵူၼ်း တင်းလၢႆ ၵေႃႈ ဢၢမ်း ၼႃႇ လႄႈ ၶဝ် ၼင်ႇ ၵၼ် ၵၼ် လၢတ်ႈ တီႈ ၵၼ် လႄႈ ဝႃႈ၊ "ၵႂၢမ်း ၼႆႉ ပဵၼ် ၵႂၢမ်း ၸိူဝ်ႉ ၼင်ႇ ႁိုဝ်။ ၵေႃႉ ၼႆႉ ပႃး တင်း ဢႃႇၼႃႇ တၼ်းၶူဝ်း သေယဝ်ႉ၊ပူင်ဢမိင်ႉ တီႈ ၽိူဝ်ႉ တီႈ ၽီ တင်းလၢႆ လႄႈ၊ၶဝ် ၵေႃႈ ဢွၵ်ႇ ၵႂႃႇ တႄႉ ဢေႃႈ၊" ဝႃႈ ၼင်ႇ ၼႆ ဢေႃႈ။- 37ၶၢဝ်ႇငၢဝ်း လွင်ႈ မၼ်းၸဝ်ႈ ၼၼ်ႉ ၸွတ်ႇတူဝ်ႈ ၵႂႃႇ ၵႃႈတီႈ ဢိူင်ႇ ၼၼ်ႉ ၵူႈတီႈ ဢေႃႈ။ 38ၸဝ်ႈ ယေႇသု၊ဢွၵ်ႇ သေ ၸရွပ်ႈ ႁေႃးတြႃး သေယဝ်ႉ၊ၶဝ်ႈ ၵႂႃႇ ၵႃႈၼႂ်း ႁိူၼ်း သိမုၼ်ႇ၊ဢေႃႈ။ မႄႈဢွၵ်ႇၼၢႆး သိမုၼ်ႇ၊ၼၼ်ႉ ၼၢဝ် ႁႅင်း ၼႃႇ လႄႈ၊ၶဝ် မွၵ်ႇလၢတ်ႈ လွင်ႈ မၼ်း တီႈ မၼ်းၸဝ်ႈ ဢေႃႈ။- 39မၼ်းၸဝ်ႈ ၵႂႃႇ ၸုၵ်း ၵႃႈတီႈ ႁိမ်း ၵူႇ မၼ်း လႄႈ ပူင်ဢမိင်ႉ တီႈ တၢင်း ၼၢဝ် ၼၼ်ႉ ႁႂ်ႈ ဢွၵ်ႇ သေ ၵႃႈၼႂ်း တူဝ် မၼ်း ၵႂႃႇ ဢေႃႈ။ တၢင်း ၼၢဝ် ၼၼ်ႉ ဢွၵ်ႇ ၵႂႃႇ လႄႈ မၼ်း ၵေႃႈ လုၵ်ႉ ၵမ်းလဵဝ် သေ ႁဵတ်းၵၢၼ် ၶၢမ်ႇၶႅၵ်ႇ တီႈ ၶႅၵ်ႇ ဢေႃႈ။ 40ဝၢႆးသေ ၵၢင်ဝၼ်းတူၵ်း ယဝ်ႉ ၸိုင်၊ၵူၼ်း ၼမ်ၼႃႇ ဢဝ် ၵေႃႉသႄႈ ၶဝ် ၸိူဝ်း ဢၼ် ၼၢဝ် လႄႈ မီး တၢင်းၶႆႈတၢင်းပဵၼ် ၵူႈၸိူဝ်ႉၵူႈမဵဝ်း မႃး ၸူး တီႈ မၼ်းၸဝ်ႈ ဢေႃႈ။ မၼ်းၸဝ်ႈ ၵေႃႈ ဢဝ် မိုဝ်း တၢင်ႇ ၵႃႈၼိူဝ် ၶဝ် ၵူႈ ၵေႃႉ ႁႂ်ႈ တၢင်းပဵၼ် ၶဝ် ၸိုၼ်ႈ ႁၢႆ ဢေႃႈ။- 41ၽီႁၢႆႉ တင်းလၢႆ ၵေႃႈ ဢွၵ်ႇ သေ ၵႃႈၼႂ်း ၵူၼ်း ၼမ်ၼႃႇ လႄႈ ႁွင်ႉသႅၼ်ႇ ဝႃႈ၊ "ၸဝ်ႈႁဝ်း ပဵၼ် လုၵ်ႈၽြႃးပဵၼ်ၸဝ်ႈ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ ပိူဝ်ႈ ဢၼ် ၶဝ် ႁုၸၵ်း မၼ်းၸဝ်ႈ ပဵၼ် ၸဝ်ႈ ၶရိၸ်ႈ၊လႄႈ မၼ်းၸဝ်ႈ ႁၢမ်ႈတၢပ်ႈ ၶဝ်၊ၼင်ႇ ႁိုဝ် ၶဝ် တၵ်း ဢမ်ႇ လႆႈ မွၵ်ႇလၢတ်ႈ တီႈ ပိူၼ်ႈ ၼၼ်ႉ ဢေႃႈ။ 42မိူဝ်ႈ ဢၼ် မိူင်းလႅင်း မႃး ၸိုင်၊ၸဝ်ႈ ယေႇသု၊ဢွၵ်ႇ ဝဵင်း ၵႂႃႇၸူး ၵႃႈတီႈ ဢၼ် ဢမ်ႇ မီး ၵူၼ်း ၼၼ်ႉ တီႈ ၼိုင်ႈ ဢေႃႈ။ ၵူၼ်း တင်းလၢႆ ၸွမ်း ႁႃ မၼ်းၸဝ်ႈ လႄႈ မိူဝ်ႈ ဢၼ် ထူပ်း ႁၼ် ၼၼ်ႉ ၼင်ႇ ႁိုဝ် မၼ်းၸဝ်ႈ တၵ်း ဢမ်ႇ ၽၢတ်ႇ ယၢၼ် ၶဝ် ၵႂႃႇ ၸိုင်၊ၶဝ် ဢွၼ်ၵၼ် တွင်းပၢၼ်ႇ မၼ်းၸဝ်ႈ ဢေႃႈ။- 43ၵူၺ်းၵႃႈ၊မၼ်းၸဝ်ႈ လၢတ်ႈ တီႈ ၶဝ် လႄႈ ဝႃႈ၊ "ၵဝ် တၵ်း လႆႈ ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ဢၼ် ၸၢပ်ႈသႅင်ႇ ၵၼ် တင်း မိူင်းၽြႃးပဵၼ်ၸဝ်ႈ တီႈ ၼႂ်း ဝၢၼ်ႈ ၼႂ်း ဝဵင်း တၢင်ႇတီႈ တၢင်ႇ လႅၼ် ၼင်ႇၵဝ်ႇ၊ၸွမ်း ၵႃႈ ၼင်ႇ ဢၼ် ၽြႃးပဵၼ်ၸဝ်ႈ ပွႆႇၸႂ်ႉ ၵဝ် မႃး ႁႂ်ႈလႆႈ ႁဵတ်း ၸိူဝ်ႉ ၼင်ႇ ၼၼ် ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 44ပိူဝ်ႈ ၼႆ လႄႈ မၼ်းၸဝ်ႈ ႁေႃးတြႃး ၵႃႈၼႂ်း ၸရွပ်ႈ ႁေႃးတြႃး တင်းလၢႆ ၸွတ်ႇတူဝ်ႈ ၵႂႃႇ ၵႃႈၼႂ်း မိူင်း ယုတႃႉ၊ဢေႃႈ။
Copyright
Learn More

robotstxt: allowed

filter: keep


text:
1ၼႂ်း ဝၼ်းၵမ်သိၼ် ဝၼ်း ၼိုင်ႈ၊မိူဝ်ႈ ဢၼ် ၸဝ်ႈ ယေႇသု၊ပႆ ၽႃႇ လတ်း ႁႆႈ ၶဝ်ႈၵျုင်ႇ ၵႂႃႇ ယူႇ ၼၼ်ႉ၊တပႄးၸဝ်ႈ တင်းလၢႆ ယၵ်း ႁူင်း ၶဝ်ႈၵျုင်ႇ သေယဝ်ႉ၊ၶိုတ်ႈ ပွတ်ႈ ၼႂ်း ဢူင်ႈ မိုဝ်း ၶဝ် လႄႈ ၵိၼ် သၢၼ်ၶဝ်ႈ ၵျုင်ႇ ဢေႃႈ။- 2ၵူၼ်း ၵိူင်း ၽႃႇရိသႄး၊ၶဝ် တၵ်ႉ လႄႈ လၢတ်ႈ ဝႃႈ၊ "ႁဵတ်းသင် လႄႈ သူ ပူၼ်ႉလိူဝ် တြႃး ပိင်းၺၢပ်ႈ ဝၼ်းၵမ်သိၼ် ၼၼ်ႉ၊" ဝႃႈ ၼင်ႇ ၼႆ လႄႈ။ 3ၸဝ်ႈ ယေႇသု၊ၶိုၼ်း တွပ်ႇ လႄႈ လၢတ်ႈ ဝႃႈ၊ "သူ ဢမ်ႇ ယၢမ်ႈ လႆႈ ၽတ်းဢၢၼ်ႇ လွင်ႈ ဢၼ် ၶုၼ်ႁေႃၶမ်း တႃႇဝိတ်ႈ၊ႁဵတ်း ၼႂ်း မိူဝ်ႈ ဢၼ် မၼ်း တင်း ၵူၼ်းဢွၼ်ႇ မၼ်း တင်းလၢႆ ဢိုပ်း တၢင်းၵိၼ် ၼၼ်ႉ ႁိုဝ်း။- 4မၼ်း ၶဝ်ႈ ၵႂႃႇ ၼႂ်း ႁိူၼ်း ၽြႃးပဵၼ်ၸဝ်ႈ လႄႈ ဢဝ် ၵိၼ် ၶဝ်ႈမုၼ်း ဢၼ် တမ်း ၵႃႈတီႈ ၽၢႆႇၼႃႈ ၸဝ်ႈၽြႃး ဢၼ် ယဵၸ်ႈပရေႃးႁဵၵ်ႈ ၶဝ် ၵူၺ်း ထုၵ်ႇလီ ၵိၼ် ၼၼ် သေယဝ်ႉ၊သမ်ႉ ဢဝ် ပၼ် တီႈ ၵူၼ်းဢွၼ်ႇ မၼ်း ၸိူဝ်း ၼၼ်ႉ ၵိၼ် ၼၼ်ႉ ဢေႃႈ၊" ဝႃႈ ၼင်ႇ ၼႆ ယဝ်ႉ ၸင်ႇ။ 5သမ်ႉ လၢတ်ႈ ထႅင်ႈ လႄႈ ဝႃႈ၊ "လုၵ်ႈၵူၼ်း၊ပဵၼ် ၸဝ်ႈ ဝၼ်းၵမ်သိၼ် ဢေႃႈ၊" ဝႃႈ ၼင်ႇ ၼႆ ဢေႃႈ။ 6ဝၢႆး ၼၼ်ႉ ထႅင်ႈ သိၼ် ၼိုင်ႈ၊ၸဝ်ႈ ယေႇသု၊ၶဝ်ႈ ၵႃႈၼႂ်း ၸရွပ်ႈ ႁေႃးတြႃး လႄႈ သင်ႇ သွၼ်ပၼ် ယူႇ ဢေႃႈ။ ၼႂ်း တီႈ ၼၼ်ႈ မီး ၵူၼ်း ၵေႃႉ ၼိုင်ႈ ဢၼ် မိုဝ်း ၶွၼ်ၶႂႃ မၼ်း ႁဵဝ်ႇ ဝႆႉ ၼၼ်ႉ ဢေႃႈ။- 7ၸွင်ႇ မၼ်းၸဝ်ႈ တေ ႁဵတ်း ႁႂ်ႈ တၢင်းပဵၼ် မၼ်း ႁၢႆ ၼႂ်း ဝၼ်းၵမ်သိၼ် ႁိုဝ်း၊ဢမ်ႇ ႁဵတ်း ႁိုဝ်း ဝႃႈၼႆ၊သြႃႇ မေႃ ၵျၢမ်း ထမ်ႇမႃႉ ၶဝ် တင်း ၵူၼ်း ၵိူင်း ၽႃႇရိသႄး၊ၶဝ် တင်းလၢႆ ႁႃ လွင်ႈတၢင်း ဢၼ် တၵ်း လႆႈ တၢင်ႇ ဢပျတ်ႈ တီႈ ၸဝ်ႈ ယေႇသု၊လူၺ်ႈ တၢင်း ဢၼ် ၽိတ်းပိူင်ႈ ၼၼ်ႉ ၸိုင်၊လွမ် ပႂ်ႉ တူၺ်း ယူႇ ဢေႃႈ။- 8ၸဝ်ႈ ယေႇသု၊ႁု လွင်ႈတၢင်း ဢၼ် ၶဝ် ၵျၢမ်ႇ ၼႂ်း ၸႂ် ၶဝ် ၼၼ်ႉ သေလႄႈ လၢတ်ႈ တီႈ ၵူၼ်း မိုဝ်းႁဵဝ်ႇ ၼၼ်ႉ လႄႈ ဝႃႈ၊ "မႃး တႃႉ။ မႃး ၸုၵ်း ၵႃႈ ၼႆႈ တႃႉ၊" ဝႃႈၼႆ၊ၵႃႈ ၼင်ႇ ဢၼ် မၼ်းၸဝ်ႈ မီး ဢမိင်ႉ ၼၼ်ႉ ၵေႃႉ ၼၼ်ႉ ၵႂႃႇ ၸုၵ်း ယူႇ ၵႃႈတီႈ ၼၼ်ႈ ဢေႃႈ။- 9မိူဝ်ႈ ၼၼ်ႉ၊မၼ်းၸဝ်ႈ လၢတ်ႈ တီႈ ၶဝ် ၸိူဝ်း ၼၼ်ႉ လႄႈ ဝႃႈ၊ "ၵဝ် ထၢမ် သူ လူး။ ပုၼ်ႈ ဢၼ် ထုၵ်ႇလီ ႁဵတ်း ၼႂ်း ဝၼ်းၵမ်သိၼ် ၼၼ်ႉ၊တြႃး ႁဝ်း ပိင်းၺၢပ်ႈ ဝႆႉ ၸိူဝ်ႉ ၼင်ႇ ႁိုဝ်။ ထုၵ်ႇလီ ႁဵတ်း ၵျေးၸူး ႁိုဝ်း။ ထုၵ်ႇလီ ယႃႉ ဢၵျူဝ်း ပိူၼ်ႈ ႁိုဝ်း။ ထုၵ်ႇလီ ၵႄႇသႄႇ ဢဝ် ဢသၢၵ်ႈ ႁိုဝ်း။ ထုၵ်ႇလီ ယႃႉပႅတ်ႈ ဢသၢၵ်ႈ ႁိုဝ်း၊" ဝႃႈ ၼင်ႇ ၼႆ သေယဝ်ႉ၊- 10မၼ်းၸဝ်ႈ ယႅၵ်ႉ တူၺ်း လဵပ်ႈႁွပ်ႈ ၶဝ် တင်းသဵင်ႈတင်းလူင် ယဝ်ႉ ၸင်ႇ၊လၢတ်ႈ တီႈ ၵေႃႉ ၼၼ်ႉ လႄႈ ဝႃႈ၊ "ယဵတ်ႇ မိုဝ်း မႂ်း တႃႉ၊" ဝႃႈ ၼင်ႇ ၼႆ လႄႈ၊ၵေႃႉ ၼၼ်ႉ ၵေႃႈ ယဵတ်ႇ မိုဝ်း မၼ်း လႄႈ မိုဝ်း မၼ်း ၵေႃႈ လီ မႃး ဢေႃႈ။ 11ၶဝ် ၸိူဝ်း ၼၼ်ႉ ဢွၵ်ႇ တေႃးသႃႉ ၶႂ်ႈၸႃႉ ၼႃႇ လႄႈ၊တၵ်း လႆႈ ႁဵတ်း ၸိူဝ်ႉ ၼင်ႇ ႁိုဝ် တီႈ ၸဝ်ႈ ယေႇသု၊ဝႃႈၼႆ ၶဝ် ၼင်ႇ ၵၼ် ၵၼ် တိူင်ႇပၢင်ႇ လၢတ်ႈၸႃ ၵၼ် ဢေႃႈ။ 12ၼႂ်း မိူဝ်ႈ ၶိင်ႇ ၼၼ်ႉ ၸဝ်ႈ ယေႇသု၊ၶိုၼ်ႈ ၵႂႃႇ ၵႃႈၼိူဝ် လွႆ ႁႂ်ႈလႆႈ ႁဵတ်း သူးတွင်း ပထၼႃႇ လႄႈ မၼ်းၸဝ်ႈ သူးတွင်း တီႈ ၽြႃးပဵၼ်ၸဝ်ႈ တင်းၶိုၼ်း ဢေႃႈ။- 13မိူဝ်ႈ ဢၼ် မိူင်းလႅင်း မႃး ၸိုင်၊မၼ်းၸဝ်ႈ ႁွင်ႉ ဢဝ် တပႄးၸဝ်ႈ တင်းလၢႆ မႃး သေယဝ်ႉ၊ၵႃႈၼႂ်း ၶဝ် ၼၼ်ႉ လိူၵ်ႈၵဵပ်း ဢဝ် သိပ်း သွင် ပႃး ယဝ်ႉ ၸင်ႇ၊ႁွင်ႉ ၶဝ် ဝႃႈ တမၢၼ်ႇၸဝ်ႈ ဢေႃႈ။- 14ၶဝ် ၸိူဝ်း ၼၼ်ႉ ပဵၼ် သိမုၼ်ႇ၊ၵေႃႉ ဢၼ် ၸဝ်ႈ ယေႇသု၊ႁွင်ႉဝႃႈ၊ပေႇတရု၊တင်း ၼွင်ႉ ၸၢႆး မၼ်း ဢၼ်ႇတရေႇ၊ယႃႇၵုပ်ႈ၊ဢိၵ်ႇတင်း ယူဝ်းႁၢၼ်ႇ၊ၽိလိပ်ႉပု၊ဢိၵ်ႇတင်း ပႃႇထေႃးလမႄး၊- 15မတ်ႈထႄႇ၊ဢိၵ်ႇတင်း ထူဝ်းမႃႉ၊ယႃႇၵုပ်ႈ၊လုၵ်ႈၸၢႆး ဢႃႇလၽေး၊ဢိၵ်ႇတင်း သိမုၼ်ႇ၊ဢၼ် ႁွင်ႉဝႃႈ၊ၸေႇလုတ်ႉ၊- 16ယုတႃႉ၊လုၵ်ႈၸၢႆး ယႃႇၵုပ်ႈ၊ဢိၵ်ႇတင်း ယုတႃႉ ဢိသၵႃႇရေႇဢုတ်ႈ၊ပဵၼ် ၵေႃႉ ဢၼ် ဝၢႆးလိုၼ်း မႃး ဢဝ် မၼ်းၸဝ်ႈ ဢၢပ်ႈ ၵႃႈတီႈ ရၢၼ်ႇသူႇ ၼၼ်ႉ ဢေႃႈ။ 17မိူဝ်ႈ ဢၼ် ၸဝ်ႈ ယေႇသု၊လူင်း လွႆ မႃး ၸွမ်း ၵၼ် တင်း တမၢၼ်ႇၸဝ်ႈ ၸိူဝ်း သေလႄႈ မၼ်းၸဝ်ႈ ၸုၵ်း ၵႃႈတီႈ ပၢင်ႇပဵင်း ႁူမ်ႈ လူၺ်ႈ ၵၼ် တင်း တပႄးၸဝ်ႈ ၼမ်ၼႃႇ ဢေႃႈ။ မူႇၵူၼ်း ဢၼ် ၼမ် ၵိုၼ်း ၼႃႇ ၸိူဝ်း ဢၼ် လုၵ်ႉ သေ ၵႃႈတီႈ မိူင်း ယုတႃႉ၊ဝဵင်း ယေႇရုသလႅမ်ႇ၊တင်း ဝဵင်း ၸိူဝ်း ဢၼ် မီး ႁိမ်း သၢပ်ႇ ပၢင်ႇလၢႆႇ ဢၼ် ပဵၼ် ဝဵင်း တုရု၊တင်း ဝဵင်း ၸိတုၼ်ႇ၊ၵူႈတီႈၵူႈလႅၼ် မႃး မီး ယူႇ ၵႃႈတီႈ ၼၼ်ႈ၊- 18ႁႂ်ႈလႆႈ ၶၢမ်ႇ ဢဝ် တၢင်း ဢၼ် ယုၵ်ႉ ယႃ တၢင်းၶႆႈတၢင်းပဵၼ် ၶဝ် တင်းလၢႆ ႁႂ်ႈလႆႈ ၸိုၼ်ႈ ႁၢႆ ၼၼ်ႉ ဢေႃႈ။ ၵူၼ်း ဢၼ် ၽီ ၶဝ်ႈ ၽိူဝ်ႉ ၶဝ်ႈ တၢင်း လၢႆ ၵေႃႈ မႃး လႄႈ လႆႈ ၵတ်းယဵၼ် ၶျၢမ်းသႃႇ ဢေႃႈ။- 19ပိူဝ်ႈ ဢၼ် တၼ်းၶူဝ်း ဢွၵ်ႇ သေ ၵႃႈၼႂ်း မၼ်းၸဝ်ႈ လႄႈ ႁဵတ်း ႁႂ်ႈ တၢင်းၶႆႈတၢင်းပဵၼ် ၶဝ် ၵူႈၸိူဝ်ႉၵူႈမဵဝ်း ၸိုၼ်ႈ ႁၢႆ ၼၼ်ႉ လႄႈ ၵူၼ်း တၢင်း လၢႆ ၶတ်းၸႂ် ၵျၢမ်ႇ ဢၢင်ႈ ယိပ်း တိူဝ်ႉ တူဝ် မၼ်းၸဝ်ႈ ဢေႃႈ။ 20ၸဝ်ႈ ယေႇသု၊ယႅၵ်ႉ တူၺ်း တပႄးၸဝ်ႈ တင်းလၢႆ လႄႈ လၢတ်ႈ ဝႃႈ၊ "သူ ၸိူဝ်း ဢၼ် ယၢၵ်ႈၽၢၼ် ၼၼ်ႉ မီး မၢင်ႇၵလႃႇ လႄႈ မိူင်းၽြႃးပဵၼ်ၸဝ်ႈ ပဵၼ် မိူင်း သူ ဢေႃႈ။ 21သူ ၸိူဝ်း ဢၼ် ဢိုပ်းယၢၵ်ႈ တေႃႈလဵဝ် ၼႆႉ ၼၼ်ႉ မီး မၢင်ႇၵလႃႇ လႄႈ၊ သူ တၵ်း လႆႈ ႁွတ်ႈထိုင် တၢင်း ဢၼ် ဢိမ်ႇ တဵမ် ဢေႃႈ။ သူ ၸိူဝ်း ဢၼ် ႁွင်ႉ ႁႆႈ တေႃႈလဵဝ် ၼႆႉ ၼၼ်ႉ မီး မၢင်ႇၵလႃႇ လႄႈ သူ တၵ်း လႆႈ ၶူဝ် ဢေႃႈ။ 22"ၵွပ်ႈပိူဝ်ႈ လုၵ်ႈၵူၼ်း၊လႄႈ မိူဝ်ႈ ဢၼ် ပိူၼ်ႈ ၸင်း သူ၊ပႄႇပႅတ်ႈ သူ၊ယႃႉယူၵ်ႉ သူ လႄႈ သႄႉသွမ်း ယႃႉသရေႇ သူ ၼၼ်ႉ ၸိုင်၊သူ မီး မၢင်ႇၵလႃႇ ဢေႃႈ။- 23ၼႂ်း ဝၼ်း ၸိူဝ်း ၼၼ်ႉ ၸိုင်၊မီး တၢင်း ဢၼ် သိူဝ်းပျေႃႇ တႃႉ။ မီး ၸႂ် ဢၼ် သိူဝ်း ၸူမ်း လႄႈ ၵႃႈ ဝႅၼ် တႃႉ။ ၵွပ်ႈ လွင်ႈ ၸိူဝ်ႉ ၼင်ႇ ႁိုဝ် လႄႈ ဝႃႈ ၸမ်ႉ၊ဢၵျူဝ်း ဢၼ် ယႂ်ႇ ၼႃႇ ၼၼ်ႉ သိမ်းပႅင်း ဝႆႉ ပုၼ်ႈ သူ ၵႃႈတီႈ မိူင်းၵၢင်ႁၢဝ် ဢေႃႈ။ ပူႇမွၼ်ႇ ၶဝ် ၼၼ်ႉ ႁဵတ်း တီႈ ပရေႃးၽႅတ်ႈ တင်းလၢႆ ၸိူဝ်ႉ ၼင်ႇ ၼၼ် ယဝ်ႉ ဢေႃႈ။ 24"ၵူၺ်းၵႃႈ၊သူ ၸိူဝ်း ဢၼ် ၸၢင်ႈ မၢၵ်ႈ ၸၢင်ႈ မီး တေႃႈလဵဝ် ၼႆႉ ၼၼ်ႉ မီး ဢႃႉမၢင်ႇၵလႃႇ ဢေႃႈ။ လွင်ႈ မၼ်း ၸမ်ႉ၊သူ လႆႈ သၢၵ်ႈသႃႇ ယဝ်ႉ ယဝ်ႉ။ 25သူ ၸိူဝ်း ဢၼ် လႆႈ ၵိၼ်ဢိမ်ႇၵိၼ်တဵမ် တေႃႈလဵဝ် ၼႆႉ ၼၼ်ႉ မီး ဢႃႉမၢင်ႇၵလႃႇ ဢေႃႈ။ လွင်ႈ မၼ်း ၸမ်ႉ၊သူ တၵ်း လႆႈ ႁွတ်ႈထိုင် တၢင်း ဢၼ် ဢိုပ်းယၢၵ်ႈ ဢေႃႈ။ သူ ၸိူဝ်း ဢၼ် ၶူဝ် တေႃႈလဵဝ် ၼႆႉ ၼၼ်ႉ မီး ဢႃႉမၢင်ႇၵလႃႇ ဢေႃႈ။ လွင်ႈ မၼ်း ၸမ်ႉ၊သူ တၵ်း လႆႈ ၶၢင်းၶီ ၶၢင်းၽၢၼ် လႄႈ ႁွင်ႉႁႆႈ ဢေႃႈ။ 26"မိူဝ်ႈ ဢၼ် ပိူၼ်ႈ ယွင်ႈယေႃး သူ ၼၼ်ႉ သူ မီး ဢႃႉမၢင်ႇၵလႃႇ ဢေႃႈ။ လွင်ႈ မၼ်း ၸမ်ႉ၊ပူႇမွၼ်ႇ ၶဝ် ႁဵတ်း တီႈ မိၵ်ႉသႃႇ ပရေႃးၽႅတ်ႈ တင်းလၢႆ ၸိူဝ်ႉ ၼင်ႇ ၼၼ် ယဝ်ႉ ဢေႃႈ။ 27"ၵဝ် ဝႃႈ တီႈ သူ ၸိူဝ်း ဢၼ် ငိၼ်း ၵႂၢမ်း ၵဝ် ၼႆႉ ၸမ်ႉ၊ႁၵ်ႉ ရၢၼ်ႇသူႇ သူ တႃႉ။ ႁဵတ်း ၵျေးၸူး တီႈ ၶဝ် ၸိူဝ်း ဢၼ် ၸင်း သူ ၼၼ်ႉ တႃႉ။- 28သူင်ႇ မႅတ်ႈတႃႇ တီႈ ၶဝ် ၸိူဝ်း ဢၼ် ၵိၼ်ႇလႃႇ သူ ၼၼ်ႉ တႃႉ။ သူးတွင်း ပုၼ်ႈ ၶဝ် ၸိူဝ်း ဢၼ် ယႃႉ ၵဝ်း သူ ၼၼ်ႉ တႃႉ။- 29ပေႃး သေၵေႃႉၵေႃႉ တူပ်းၵႅမ်ႈ မႂ်း ၽၢႆႇ ၼိုင်ႈ ၸိုင်၊ဝၢႆႇ ပၼ် ထႅင်ႈ ၵႅမ်ႈ ၽၢႆႇ ၼိုင်ႈ တီႈ မၼ်း တႃႉ။ ပေႃး သေၵေႃႉၵေႃႉ ႁိမ် ဢဝ် သိူဝ်ႈသွၼ်ႉ မႂ်း ၸိုင်၊ယင်း ဢမ်ႇ ႁၢမ်ႈ ဢမ်ႇ ၶႅၼ် လႄႈ ထွတ်ႇ လွၼ်ႈ ပၼ် သိူဝ်ႈ တၢင်းၼႂ်း မႂ်း ထႅင်ႈ တႃႉ။- 30တီႈ ၵေႃႉ ဢၼ် ယွၼ်း သေ ၸိူဝ်ႉ သေ ပိူင် တီႈ မႂ်း ၼၼ်ႉ ပၼ် တႃႉ။ မိူဝ်ႈ ဢၼ် ပိူၼ်ႈ ႁိမ် ဢဝ် ဢုၵ်ႉၸႃႇ ၶူဝ်းလဵင်း မႂ်း ၼၼ်ႉ ယႃႇပေ ယွၼ်း ဢဝ် ၶိုၼ်း။- 31မဵဝ်း ဢၼ် သူ ၶႂ်ႈႁႂ်ႈ ပိူၼ်ႈ ႁဵတ်း တီႈ သူ ၼၼ်ႉ၊သူ ၵႂႃႇ ႁဵတ်း တီႈ ပိူၼ်ႈ ၸိူဝ်ႉ ၼင်ႇ ၼၼ် တႃႉ။ 32"ပေႃး သူ ႁၵ်ႉ ၵေႃႉ ဢၼ် ႁၵ်ႉ သူ ၼၼ်ႉ ၵူၺ်း ၸိုင်၊တေ မီး ဢၵျူဝ်း ၵျေးၸူး ၵႃႈသင်။ ၵူၼ်းႁၢႆႉ ၶဝ် ၵေႃႈ ယင်း ၸၢင်ႈႁၵ်ႉ ၵေႃႉ ဢၼ် ႁၵ်ႉ ၶဝ် ၼၼ်ႉ ယူႇ ဢေႃႈ။- 33ပေႃး သူ ႁဵတ်း ၵျေးၸူး တီႈ ၵေႃႉ ဢၼ် ႁဵတ်း ၵျေးၸူး ပၼ် တီႈ သူ ၼၼ်ႉ ၵူၺ်း ၸိုင်၊တေ မီး ဢၵျူဝ်း ၵျေးၸူး ၵႃႈသင်။ ၵူၼ်းႁၢႆႉ ၶဝ် ၵေႃႈ ယင်း ၸၢင်ႈ ႁဵတ်း ၸိူဝ်ႉ ၼင်ႇ ၼၼ်ႉ ဢေႃႈ။- 34ပေႃး သူ ၵူႈ ပၼ် ယိမ် ပၼ် တီႈ ၵေႃႉ ဢၼ် သူ မုင်ႈမွင်း ဝႃႈ၊မၼ်း တၵ်း တႅၼ်း ၶိုၼ်း လႆႈ ၼၼ်ႉ ၵူၺ်း ၸိုင်၊တေ မီး ဢၵျူဝ်း ၵျေးၸူး ၵႃႈသင်။ ၵူၼ်းႁၢႆႉ ၶဝ် ၵေႃႈ ယင်း ၸၢင်ႈ ပၼ် ၵူႈ ပၼ် ယိမ် တီႈ ၵူၼ်းႁၢႆႉ ၶဝ် ၼင်ႇ ၵၼ် ၵၼ် ၼၼ်ႉ ႁႂ်ႈလႆႈ ၶၢမ်ႇ ဢဝ် ဢၵျူဝ်း ၵျေးၸူး တၢင်း ဢၼ် တႅၼ်း ၶိုၼ်း ၼၼ်ႉ ယူႇ ဢေႃႈ။- 35သူ ၸမ်ႉ၊ႁၵ်ႉ ရၢၼ်ႇသူႇ သူ လႄႈ ႁဵတ်း ၵျေးၸူး တီႈ ၶဝ် တႃႉ။ ယင်း ဢမ်ႇ မုင်ႈမွင်း သေ ၸိူဝ်ႉ သေ ပိူင် လႄႈ ၵူႈ ပၼ် ယိမ် ပၼ် တႃႉ။ ပေႃး ႁဵတ်း ၸိူဝ်ႉ ၼင်ႇ ၼၼ် ၸိုင်၊သူ တၵ်း လႆႈ ၵျေးၸူး ဢၼ် ယႂ်ႇ ၼႃႇ လႄႈ သူ တၵ်း လႆႈ ပဵၼ် လုၵ်ႈၽြႃးပဵၼ်ၸဝ်ႈ၊ၸဝ်ႈ ဢၼ် သုင် မျၢတ်ႈ ၼႃႇ ၼၼ်ႉ ဢေႃႈ။ လွင်ႈ မၼ်း ၸမ်ႉ၊မၼ်းၸဝ်ႈ ႁဵတ်း ၵျေးၸူး တီႈ ၶဝ် ၸိူဝ်း ဢၼ် ဢမ်ႇ ႁု ၵျေးၸူး ၸဝ်ႈ လႄႈ မီး သၽေႃး ဢၼ် ႁၢႆႉ ႁုၵ်း ၼၼ်ႉ ဢေႃႈ။- 36ပိူဝ်ႈ ၼႆ လႄႈ ၸိူဝ်ႉ ၼင်ႇ ဢၼ် ပေႃႈၸဝ်ႈ သူ ၸၢင်ႈႁၵ်ႉ ဢဵတ်းလူ ၼၼ်ႉ၊သူ ၵေႃႈ ၸၢင်ႈႁၵ်ႉ ဢဵတ်းလူ တႃႉ။ 37"ယႃႇပေ တႅပ်းတတ်း တြႃး တၢင်းၽိတ်း ပိူၼ်ႈ။ သူ တေ ၵၢင်းလွတ်ႈ တင်း တၢင်း ဢၼ် ၸီႇယၢင်ႇ တြႃး ဢေႃႈ။ ယႃႇပေ တၢင်ႇ ဢပျတ်ႈ တီႈ ပိူၼ်ႈ။ သူ တေ ၵၢင်းလွတ်ႈ တင်း တၢင်း ဢၼ် ၸီႇယၢင်ႇ ဢပျတ်ႈ ဢေႃႈ။ ပွႆႇလွတ်ႈ ဢပျတ်ႈ ပိူၼ်ႈ တႃႉ။ ပေႃး ႁဵတ်း ၸိူဝ်ႉ ၼင်ႇ ၼၼ် ၸိုင်၊ဢပျတ်ႈ သူ တၵ်း လႆႈ ၶၢမ်ႇ တၢင်း ဢၼ် ပွႆႇလွတ်ႈ ဢေႃႈ။- 38ပၼ် တီႈ ပိူၼ်ႈ တႃႉ။ ပေႃး ႁဵတ်း ၸိူဝ်ႉ ၼင်ႇ ၼၼ် ၸိုင်၊သူ တၵ်း လႆႈ ၶၢမ်ႇ တၢင်း ဢၼ် ပိူၼ်ႈ ပၼ် ဢေႃႈ။ သူ တၵ်း လႆႈ ၶၢမ်ႇ ဢဝ် တၢင်း ဢၼ် တူင် တဵမ်တဵမ် ဢမ်ႇၵႃး၊တၢင်း ဢၼ် သတ်ႉ ဢၼ် တဵၵ်း သႂ်ႇ၊တၢင်း ဢၼ် ၶဝ်ႇ ဢၼ် ၶွၼ်း သႂ်ႇ၊တၢင်း ဢၼ် ပၼ် လူၼ်ႉ ပၼ် သူတ်ႇ၊ၵႃႈ ၼင်ႇ ဢၼ် သူ ႁွပ်ႇ ဢဝ် လႆႈ ၼႂ်း ဝၢင်ႈ ႁူဝ်ဢူၵ်း သူ ၼၼ်ႉ ဢေႃႈ။ လွင်ႈ မၼ်း ၸမ်ႉ၊ၸိူဝ်ႉ ၼင်ႇ ဢၼ် သူ တူင် ပၼ် တီႈ ပိူၼ်ႈ ၼၼ်ႉ ပိူၼ်ႈ တၵ်း တူင် ပၼ် တီႈ သူ ၶိုၼ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 39ၸဝ်ႈ ယေႇသု၊သမ်ႉ လၢတ်ႈ ၵႂၢမ်း ဢုပမႃႇ လႄႈ ဝႃႈ ၸမ်ႉ၊ "ၵူၼ်းတႃမွတ်ႇ ၵေႃႉ ၼိုင်ႈ ဢမ်ႇ ၸၢင်ႈ ၸုင် သူင်ႇ ၼႄ တၢင်း ၵူၼ်းတႃမွတ်ႇ တၢင်ႇၵေႃႉ ၵူၺ်း။ ပေႃး ၼႄ တၢင်း ၵၼ် ၸိုင်၊တင်း သွင် ၵေႃႉ တၵ်း တူၵ်း ၶုမ် တူၵ်း လုၵ်း ဢေႃႈ။- 40တပႄး ဢမ်ႇ ၸၢင်ႈ ပူၼ်ႉ ပႅၼ် သေ သြႃႇ လႆႈ။ ၵူၺ်းၵႃႈ၊တပႄး ဢၼ် သွၼ် ဢဝ် ၸေးၸေး ယဝ်ႉ ၼၼ်ႉ၊တေ ပဵၼ် ၸိူဝ်ႉ ၼင်ႇ သြႃႇ မၼ်း ဢေႃႈ။ 41"ယင်း ဢမ်ႇ ဝႆႉ ဢယေး သဵၼ်ႈမႆႉ ဢၼ် မီး ၼႂ်း မၢၵ်ႇတႃ မႂ်း လႄႈ၊ႁဵတ်းသင် မႂ်း တူၺ်း ႁၼ် မုၼ်ႈ ၽွင် ဢွၼ်ႇ ဢၼ် မီး ၼႂ်း မၢၵ်ႇတႃ ပီႈၼွင်ႉ မႂ်း ၼၼ်ႉ ၸိူဝ်ႉ ၼင်ႇ ႁိုဝ်။- 42ယင်း ဢမ်ႇ ၸၢင်ႈ ႁၼ် သဵၼ်ႈမႆႉ ၵႃႈၼႂ်း မၢၵ်ႇတႃ တူဝ်ၸဝ်ႈၵဝ်ႇ လႄႈ၊တၵ်း လၢတ်ႈ တီႈ ပီႈၼွင်ႉ မႂ်း လႄႈ ဝႃႈ၊ 'ၼွင်ႉ႟။ ႁႂ်ႈ ၵဝ် လႆႈ ဢဝ် မုၼ်ႈ ၽွင် ဢွၼ်ႇ ဢၼ် မီး ၼႂ်း မၢၵ်ႇတႃ မႂ်း ၼႆႉ ဢွၵ်ႇ သေၵမ်း၊' ဝႃႈ ၼင်ႇ ၼႆ ၼင်ႇ ႁိုဝ်။ ၵူၼ်း ဢၼ် ၼႃႈသိုဝ်ႈၸႂ်ၵူတ်ႉ ၼႆႉ႟။ ဢဝ် သဵၼ်ႈမႆႉ ၼႂ်း မၢၵ်ႇတႃ တူဝ်ၸဝ်ႈၵဝ်ႇ ဢွၵ်ႇ ဢွၼ်တၢင်း ယဝ်ႉ ၸင်ႇ၊မႂ်း တၵ်း ၸၢင်ႈ ဢဝ် မုၼ်ႈ ၽွင် ဢၼ် မီး ၼႂ်း မၢၵ်ႇတႃ ပီႈၼွင်ႉ မႂ်း ၼၼ်ႉ ဢွၵ်ႇ လႆႈ ဢေႃႈ။ 43"တူၼ်ႈ ဢၼ် လီ ၼၼ်ႉ ဢမ်ႇ ၸၢင်ႈ မၢၵ်ႇ မၢၵ်ႇ ဢၼ် ဢမ်ႇလီ မႃး လႆႈ။ ၼႄး ၼိုင်ႈ ၸမ်ႉ၊တူၼ်ႈ ဢၼ် ဢမ်ႇလီ ၼၼ်ႉ ဢမ်ႇ ၸၢင်ႈ မၢၵ်ႇ မၢၵ်ႇ ဢၼ် လီ မႃး လႆႈ။- 44တူၼ်ႈ လႂ် သေဢမ်ႇဝႃႈ၊ႁၼ် မၢၵ်ႇ မၼ်း လႄႈ ႁု လွင်ႈ တူၼ်ႈ မၼ်း ဢေႃႈ။ ၵႃႈတီႈ တူၼ်ႈၼၢမ် ၼၼ်ႉ၊တေ ဝိတ်း ဢဝ် မၢၵ်ႇလိူဝ်ႇ လႆႈ ဢမ်ႇၸႂ်ႈ။ ၵႃႈတီႈ ၶိူဝ်း ၼၢမ် ၵေႃႈ တေ ဝိတ်း ဢဝ် မၢၵ်ႇၸပိတ်ႉ လႆႈ ဢမ်ႇၸႂ်ႈ။- 45ၵူၼ်းလီ ၸိုင်၊ၸၢင်ႈ ဢဝ် ဢၼ် လီ ဢၼ် မီး ၼႂ်း တိူၵ်ႈ ၽၼ်ႇတႃႇ ႁူဝ်ၸႂ် ဢၼ် လီ မၼ်း ၼၼ်ႉ ဢွၵ်ႇ ၼႄ ဢေႃႈ။ ၵွပ်ႈသင် လႄႈ ဝႃႈ ၸမ်ႉ၊သူပ်း ၵူၼ်း ၸၢင်ႈ လၢတ်ႈ ဢွၵ်ႇ ၸွမ်း ၵႃႈ ၼင်ႇ ဢၼ် မီး တဵမ် ဝႆႉ ၵႃႈၼႂ်း ႁူဝ်ၸႂ် မၼ်း ၼၼ်ႉ ဢေႃႈ။ 46"ႁဵတ်းသင် လႄႈ သူ ႁွင်ႉ ၵဝ် ဝႃႈ၊ 'ၸဝ်ႈ ႁဝ်း၊ၸဝ်ႈ ႁဝ်း' ဝႃႈ ၼင်ႇ ၼႆ သေယဝ်ႉ၊သမ်ႉ ဢမ်ႇ ၵမ်ၵျၢင်ႉ ၸွမ်း တြႃး ၵဝ် ၼင်ႇ ႁိုဝ်။- 47ၵေႃႉ ဢၼ် မႃး ၵႃႈတီႈ ၵဝ် လႄႈ ငိၼ်း တြႃး ၵဝ် သေယဝ်ႉ၊ၵမ်ၵျၢင်ႉ ၸွမ်း ၼၼ်ႉ မၼ်း မိူၼ် ၽူႈလႂ် ဝႃႈၼႆ ၸမ်ႉ၊- 48မၼ်း မိူၼ် ၸိူဝ်ႉ ၼင်ႇ ၵူၼ်း ၵေႃႉ ၼိုင်ႈ ယၢမ်း မိူဝ်ႈ ဢၼ် မၼ်း ႁဵတ်း ႁိူၼ်း တိူၵ်ႈ ၼၼ်ႉ ၸိုင်၊ၶုတ်း လိုၵ်ႉ လိုၵ်ႉ သေလႄႈ ၶျႃး ငဝ်ႈႁၢၵ်ႈ တိူၵ်ႈ ၵႃႈၼိူဝ် မၢၵ်ႇႁိၼ် ၼၼ်ႉ ဢေႃႈ။ ၼမ်ႉ ၼွင်း လႄႈ ထိပ်ႇ ၽင်ႈ ႁိူၼ်း တိူၵ်ႈ ၼၼ်ႉ သေၵေႃႈ၊ပိူဝ်ႈ ဢၼ် တင်ႈ ဝႆႉ မၼ်ႈၶိူင်ႇ ၼႃႇ ၼၼ်ႉ လႄႈ ဢမ်ႇ ၶွၼ်း ဢမ်ႇ ဝႆ လႃးလႃး။- 49ၵေႃႉ ဢၼ် ငိၼ်း တြႃး ၵဝ် သေယဝ်ႉ၊ဢမ်ႇ ၵမ် ဢမ်ႇ ၵျၢင်ႉ ၸွမ်း ၼၼ်ႉ ၸမ်ႉ၊မိူၼ် ၸိူဝ်ႉ ၼင်ႇ ၵေႃႉ ဢၼ် ႁဵတ်း ႁိူၼ်း တိူၵ်ႈ ၵႃႈၼိူဝ် လိၼ် ဢၼ် ယင်း ဢမ်ႇ မီး ငဝ်ႈႁၢၵ်ႈ ၼၼ်ႉ ဢေႃႈ။ မိူဝ်ႈ ဢၼ် ၼမ်ႉ ၼွင်း လႄႈ ထိပ်ႇ ၽင်ႈ ႁိူၼ်း တိူၵ်ႈ ၼၼ်ႉ ၸိုင်၊လူမ်ႉ ပင်း ၵႂႃႇ ၵမ်းလဵဝ် ဢေႃႈ။ တၢင်း ဢၼ် လူမ်ႉ ဢၼ် ပင်း ၼၼ်ႉ ႁႅင်း ၼႃႇ လူင်လၢင် ဢေႃႈ၊" ဝႃႈ ၼင်ႇ ၼႆ မၼ်းၸဝ်ႈ ႁေႃးလၢတ်ႈ ဢေႃႈ။
Copyright
Learn More


text:
1ၵဝ် ပေႃးလု၊ ၵေႃႉ ပဵၼ် တမၢၼ်ႇ ၸဝ်ႈ ယေႇသု ၶရိၸ်ႈ၊ၸွမ်းၼင်ႇ ဢမိင်ႉ ၽြႃးပဵၼ်ၸဝ်ႈ၊ၸဝ်ႈ ဢၼ် ၵႄႇၶျွတ်ႈ ဢဝ် ႁဝ်း၊ဢိၵ်ႇတင်း ၸဝ်ႈ ယေႇသု ၶရိၸ်ႈ၊ဢၼ် ႁဝ်း မုင်ႈထႃႈ မွင်းထႃႈ ၼၼ်ႉ၊- 2မီး လိၵ်ႈ တႅမ်ႈ ထိုင် တိမေႃးသေႇ၊လုၵ်ႈၸၢႆး ၵဝ် ၸႅတ်ႈ ၸႅတ်ႈ ၵႃႈၼႂ်း တၢင်းယုမ်ႇမၢတ်ႈ ၼၼ်ႉ ဢေႃႈ။ ႁႂ်ႈ ပေႃႈ ႁဝ်းၶႃႈ ၽြႃးပဵၼ်ၸဝ်ႈ၊ဢိၵ်ႇတင်း ၸဝ်ႈၽြႃး ႁဝ်း ၸဝ်ႈ ယေႇသု ၶရိၸ်ႈ၊ပၼ် ၵျေးၸူး၊ၵရုၼႃႇ ဢိၵ်ႇတင်း တၢင်းၼိမ် ၶျၢမ်းသႃႇ တီႈ မႂ်း သေၵမ်း လူၺ်ႈ။ 3ၵဝ် မီး ဢလူဝ်ႇ ၶႂ်ႈႁႂ်ႈ မႂ်း ၵိုတ်းသဝ်း ယူႇ ၵႃႈတီႈ ဝဵင်း ဢေးၽႅတ်ႈ၊ၸွမ်းၼင်ႇ ဢၼ် ၵဝ် သင်ႇ လၢတ်ႈ မႂ်း ဝႆႉ၊ၼႂ်း မိူဝ်ႈ ဢၼ် ၵဝ် ဢွၵ်ႇ တၢင်း ၵႂႃႇၸူး တီႈ မိူင်း မႃႇၵေႇတေႃးၼိ၊ပုၼ်ႉ ၼၼ်ႉ ဢေႃႈ။ ၵဝ် ၶႂ်ႈႁႂ်ႈ မႂ်း ႁၢမ်ႈတၢပ်ႈ ၵူၼ်း ၵမ်ႈၽွင်ႈ ၵႃႈတီႈ ၼၼ်ႈ ၼင်ႇ ႁိုဝ် ၶဝ် တေ ဢမ်ႇ သင်ႇ သွၼ် တြႃး ဢၼ် ပႅၵ်ႇပိူင်ႈ တၢင်ႇ မဵဝ်း ဢေႃႈ။- 4သွၼ် ႁႂ်ႈ ၶဝ် ၼင်ႇ ႁိုဝ် တေ ဢမ်ႇ ဢဝ် သႂ်ႇ ၼႂ်း ၸႂ်၊ဢပုမ်ႇ ဢၼ် ပိူၼ်ႈ ၶႆႈ ၵၼ်၊ဢိၵ်ႇတင်း ၸရၢင်း ၸိူဝ်ႉၶိူဝ်း ဢၼ် ဢမ်ႇ ၸၢင်ႈ သုတ်းသဵင်ႈ လႆႈ ၸိူဝ်း ၼၼ်ႉ တႃႉ။ လွင်ႈတၢင်း ၸိူဝ်း ၼႆႉ ၸၢင်ႈ ႁဵတ်း ႁႂ်ႈ ၵေႃႉ ၼိုင်ႈ လႄႈ ၵေႃႉ ၼိုင်ႈ တွပ်ႇထဵင် ၵၼ် ၵူၺ်း လႄႈ ယင်း ဢမ်ႇ ၸၢင်ႈ ႁဵတ်း ၸွမ်း တြႃး ၽြႃးပဵၼ်ၸဝ်ႈ ဢၼ် ႁဝ်း ၸၢင်ႈ ႁု ၸၢင်ႈ ႁၼ် ၵွပ်ႈ လူၺ်ႈ တၢင်းယုမ်ႇမၢတ်ႈ ၼၼ်ႉ ဢေႃႈ။- 5လွင်ႈတၢင်း ဢၼ် သင်ႇ လၢတ်ႈ ၸိူဝ်ႉ ၼင်ႇ ၼၼ် ၼၼ်ႉ ၸမ်ႉ၊ပဵၼ် ၶေႃႈ ဢဵၼ်းဢၢၼ်း ႁႂ်ႈ မီး တၢင်းႁၵ်ႉ မႅတ်ႈတႃႇ ဢၼ် ဢွၵ်ႇ မႃး ၵႃႈတီႈ ႁူဝ်ၸႂ် ဢၼ် ၶၢဝ်ၸၢင်ႇ၊ၸႂ် ဢၼ် ႁူ တူဝ်ၸဝ်ႈၵဝ်ႇ ဢၼ် လီ ဢၼ် ငၢမ်း၊ဢိၵ်ႇတင်း တၢင်းယုမ်ႇမၢတ်ႈ ၸႅတ်ႈ ၸၢင်ႇ ၼၼ်ႉ ဢေႃႈ။- 6ၵူၼ်း ၵမ်ႈၽွင်ႈ ဢမ်ႇ မီး ၸႂ် ၸိူဝ်ႉ ၼင်ႇ ၼၼ် လႄႈ ပိူင်ႈ တၢင်း ၵႂႃႇ သေလႄႈ ဢုပ်ႇ လၢတ်ႈ ၵႂၢမ်း ၽၢင်း လၢႆ လၢႆ လွၵ်ႇ လွၵ်ႇ ၵူၺ်း ၼၼ်ႉ ယဝ်ႉ။- 7ၶဝ် ယင်း ဢမ်ႇ ႁု တီႈ ပွင်ႇ ၵႂၢမ်း ဢၼ် တူဝ်ၸဝ်ႈၵဝ်ႇ ႁေႃး၊ဢိၵ်ႇတင်း လွင်ႈ ဢၼ် ၶဝ် ပဵၼ် သၢၵ်ႈသေႇ ၼၼ်ႉ သေၵေႃႈ၊ယင်း ၶႂ်ႈ ပဵၼ် သြႃႇ ဢၼ် သွၼ် ပိူၼ်ႈ ယူႇ ၼၼ်ႉ ဢေႃႈ။ 8ႁဝ်း ႁု ဝႃႈ၊ပိင်းၺၢပ်ႈတြႃး ၸဝ်ႈ ပဵၼ် ဢၼ် လီ တီႈ ၵေႃႉ ဢၼ် ၵမ်ၵျၢင်ႉ ၸွမ်း ၵႃႈ ၼင်ႇ ဢၼ် မၼ်း ထုၵ်ႇလီ ၵမ်ၵျၢင်ႉ ၼၼ်ႉ ဢေႃႈ။- 9ၵူၺ်းၵႃႈ၊မၢတ်ႈတွင်း ဝႆႉ ပိင်းၺၢပ်ႈတြႃး ၸဝ်ႈ ဢမ်ႇၸႂ်ႈ ပုၼ်ႈတႃႇ ၵူၼ်း သိုဝ်ႈ တြႃး ၼၼ်ႉ တႃႉ။ ပိင်းၺၢပ်ႈတြႃး ၸဝ်ႈ ပဵၼ် ပုၼ်ႈတႃႇ ၵူၼ်း ဢၼ် ဢမ်ႇ ႁု ၽြႃး တြႃး၊ဢိၵ်ႇတင်း ၵူၼ်း ဢၼ် ဢမ်ႇ ၸွမ်း တြႃး၊ဢိၵ်ႇတင်း ပုၼ်ႈ ၵူၼ်း ဢၼ် ဢမ်ႇ ၵူဝ်းၵႂၢႆႇ ၽြႃး၊ဢိၵ်ႇတင်း ၵူၼ်း ဢၼ် ၽိတ်းပိူင်ႈ ဢပျတ်ႈ၊ပုၼ်ႈတႃႇ ၵူၼ်း ဢၼ် ဢမ်ႇ မူတ်းၸၢင်ႇ၊ဢိၵ်ႇတင်း ပုၼ်ႈ ၵူၼ်း ဢၼ် ဢမ်ႇ ရူဝ်ႇသေႇ ၵူဝ်ယမ် ၸဝ်ႈ ၽြႃး၊ပုၼ်ႈတႃႇ ၵူၼ်း ဢၼ် ဢဝ် ပေႃႈ မႄႈ တၢႆ၊တင်း ၵူၼ်း ဢၼ် ဢဝ် ဢသၢၵ်ႈ ပိူၼ်ႈ တၢႆ၊- 10ပဵၼ် ပုၼ်ႈတႃႇ ၵူၼ်း ဢၼ် ၽိတ်း ၵႃႇမေႇသု၊ပုၼ်ႈ ၵေႃႉ ဢၼ် ႁဵတ်း မေႇထုင်ႇ လူၺ်ႈ ၽူႈၸၢႆး ၼင်ႇ ၵၼ်၊ဢိၵ်ႇတင်း ပုၼ်ႈ ၵေႃႉ ဢၼ် လၵ်ႉ တိဢဝ် ၵူၼ်း ၵႂႃႇ ၶၢႆ ႁႂ်ႈ ၵႂႃႇ ပဵၼ် ၶႃႈ ပိူၼ်ႈ၊ပုၼ်ႈ ၵေႃႉ ဢၼ် ပႅတ်ႉ ဢၼ် လႅၼ်၊ဢိၵ်ႇတင်း ပုၼ်ႈ ၵေႃႉ ဢၼ် ၶၢမ်ႇသၢၵ်ႈသေႇ ဢၼ် ဢမ်ႇ ၸိုဝ်ႈ ဢမ်ႇၸႂ်ႈ၊ဢိၵ်ႇတင်း ပုၼ်ႈ ၵူၼ်း ၸိူဝ်း ဢၼ် ၶတ်းၵၼ် တင်း တြႃး ဢၼ် မၢၼ်ႇမႅၼ်ႈ ၸိူဝ်း ၼၼ်ႉ ဢေႃႈ။- 11တြႃး ၼၼ်ႉ ၸမ်ႉ၊မီး ယူႇ ၸွမ်းၼင်ႇ ၼႂ်း ၶၢဝ်ႇတြႃးသိူဝ်းပျေႃႇ ၽြႃးပဵၼ်ၸဝ်ႈ ဢၼ် မီး မၢင်ႇၵလႃႇ၊ဢၼ် ဢၢပ်ႈပၼ် တီႈ ၵဝ် ၼၼ်ႉ ဢေႃႈ။ 12ၵဝ် ယွင်ႈယေႃး တၢင်ႇၵျေးၸူး ၸဝ်ႈ ယေႇသု ၶရိၸ်ႈ၊ၸဝ်ႈၽြႃး ႁဝ်း ၸဝ်ႈ ဢၼ် ပၼ် ဢဵၼ် ပၼ်ႁႅင်း ၵဝ် ပုၼ်ႈ ၵၢၼ် မၼ်းၸဝ်ႈ ၼႆႉ ၵွပ်ႈပိူဝ်ႈ မၼ်းၸဝ်ႈ မၢတ်ႈ ၵဝ် ပဵၼ် ၵေႃႉ ဢၼ် မီး သဵတ်ႈၸႃႇ လႄႈ ယုၵ်ႉ တၢင်ႇ ၵဝ် ႁႂ်ႈ ႁဵတ်းၵၢၼ် မၼ်းၸဝ်ႈ ဢေႃႈ။- 13ပိၵ်ႉသမ်ႉ ၵဝ် ယၢမ်ႈ ပဵၼ် ၵေႃႉ ဢၼ် သႄႉသွမ်း၊ၼိၵ်ႈၸၢၵ်ႈ လႄႈ ယႃႉ ၵဝ်း မၼ်းၸဝ်ႈ မႃး သေၵေႃႈ၊ၽြႃးပဵၼ်ၸဝ်ႈ ယင်း ႁၵ်ႉ ဢဵတ်းလူ ၵဝ်၊ပိူဝ်ႈ ဝႃႈ ၵဝ် ဢမ်ႇ ပႆႇ ယုမ်ႇ လႄႈ ဢမ်ႇ ႁု လွင်ႈ ဢၼ် ၵဝ် လႆႈ ႁဵတ်း မႅၼ်ႈ ၼၼ်ႉ ဢေႃႈ။- 14ၵျေးၸူး ၸဝ်ႈၽြႃး ႁဝ်း ၼၼ်ႉ လိူင်ႇ ၼမ် လူၼ်ႉ လိူဝ် ယူႇ ပုၼ်ႈ ၵဝ်၊ဢိၵ်ႇတင်း ပၼ် တၢင်းယုမ်ႇမၢတ်ႈ လႄႈ တၢင်းႁၵ်ႉ မႅတ်ႈတႃႇ ဢၼ် တၵ်း ၵႂႃႇ မႃး လူၺ်ႈ ၵၼ် တင်း ၸဝ်ႈ ယေႇသု ၶရိၸ်ႈ၊ၼၼ်ႉ ဢေႃႈ။- 15ၵႂၢမ်း ဢၼ် ဝႃႈ၊ "ၸဝ်ႈ ယေႇသု ၶရိၸ်ႈ၊ၵျွ မႃး ၼႂ်း လေႃးၵႃႉ ၼႆႉ၊ႁႂ်ႈလႆႈ ၵႄႇၶျွတ်ႈ ဢဝ် ၵူၼ်း ၸိူဝ်း ဢၼ် မီး ဢပျတ်ႈ ၼၼ်ႉ ဢေႃႈ၊" ဝႃႈ ၼင်ႇ ၼႆ ၼၼ်ႉ ပဵၼ် ၵႂၢမ်း သဵတ်ႈၸႃႇ ဢၼ် ႁဝ်း ထုၵ်ႇလီ ႁပ်ႉတုင်း ဢဝ် လုမ်း လုမ်း ဢေႃႈ။ ၼႂ်း ၵူၼ်း ၸိူဝ်း ဢၼ် မီး ဢပျတ်ႈ တင်းလၢႆ ၼၼ်ႉ ၵဝ် ၼႆႉ မီး ဢပျတ်ႈ ၼမ်ၼႃႇ သေပိူၼ်ႈ ယဝ်ႉ။- 16ၵူၺ်းၵႃႈ၊ၽြႃးပဵၼ်ၸဝ်ႈ မီး ၸႂ် ၵရုၼႃႇ ဢဵတ်းလူ ၵဝ် လႄႈ ၼင်ႇ ႁိုဝ် ၸဝ်ႈ ယေႇသု၊တၵ်း ၼႄပျႃး ၸႂ်ယႂ်ႇ ၸႂ် ယၢဝ်း မၼ်းၸဝ်ႈ ၵႃႈၼိူဝ် ၵဝ်ၶႃႈ ဢၼ် ပဵၼ် ၵူၼ်း မီး ဢပျတ်ႈ ၼမ်ၼႃႇ သေပိူၼ်ႈ ၼၼ်ႉ သေယဝ်ႉ၊ႁဵတ်း ၸိူဝ်ႉ ၼင်ႇ ၼႆ ႁႂ်ႈလႆႈ ပဵၼ် ပုင်ႇ သၢၵ်ႈသေႇ ပုၼ်ႈ ၶဝ် ၸိူဝ်း ဢၼ် ဝၢႆးလိုၼ်း တေ ယုမ်ႇမၢတ်ႈ မၼ်းၸဝ်ႈ လႄႈ ႁပ်ႉ ဢဝ် ဢသၢၵ်ႈ ထႃႇဝရႃႉ ၼၼ်ႉ ဢေႃႈ။- 17ႁႂ်ႈ ၶုၼ်ႁေႃၶမ်း ဢၼ် ၸၢမ်ႇ ယူႇ ၼႂ်း ၵူႈ ၵၢပ်ႈ ၵူႈ ပၢၼ်၊ၸဝ်ႈ ဢၼ် ၵၢင်းလွတ်ႈ တၢင်းတၢႆ၊ၸဝ်ႈ ဢၼ် မၢၵ်ႇတႃ ၵူၼ်း တူၺ်း ဢမ်ႇ ႁၼ် လႆႈ၊ၸဝ်ႈ ဢၼ် ပဵၼ် ၽြႃးပဵၼ်ၸဝ်ႈ သူႇလဵဝ် ၵူၺ်း ၼၼ်ႉ၊ႁႂ်ႈလႆႈ ထိူၵ်ႈၶၢမ်ႇ ဢဝ် တၢင်း ဢၼ် ရူဝ်ႇသေႇ ၵူဝ်ယမ်၊ဢိၵ်ႇတင်း မုၼ် ၵုင်ႇသရေႇ တႃႇသေႇ ဢမ်ႇထၢတ်ႇ သေၵမ်း လူၺ်ႈ။ ဢႃမိၼ်ႈ။ 18လုၵ်ႈၸၢႆး ၵဝ် တိမေႃးသေႇ၊႟။ ၵဝ် ဢဝ် ၵႂၢမ်း ပိင်းၺၢပ်ႈ ၼႆႉ ဢၢပ်ႈပၼ် မႂ်း ၸွမ်းၼင်ႇ ၵႂၢမ်း ပျႃႇတိၵ်ႈ ဢၼ် လႆႈ ႁေႃး ဝႆႉ၊ပုၼ်ႈတႃႇ မႂ်း ၼၼ်ႉ ယဝ်ႉ။ ႁႂ်ႈ ၵႂၢမ်း ၼၼ်ႉ ပဵၼ် ႁႅင်းၸႂ် ဢၼ် ၸွႆႈ ႁႂ်ႈ မႂ်း တိုၵ်း ႁတ်း ႁတ်းႁၢၼ် ႁၢၼ်၊- 19ၸွႆႈ ႁႂ်ႈ မႂ်း ယိပ်းၵမ် တၢင်းယုမ်ႇမၢတ်ႈ မႂ်း ဝႆႉ မၼ်ႈ ၵႅၼ်ႇ၊ဢိၵ်ႇတင်း ၸွႆႈ ႁႂ်ႈ မႂ်း မီး ၸႂ် ဢၼ် ႁု တူဝ်ၸဝ်ႈၵဝ်ႇ ဢၼ် မူတ်းသႂ် ၼၼ်ႉ တႃႉ။ ၵူၼ်း ၵမ်ႈၽွင်ႈ ယင်း ဢမ်ႇ ထွမ်ႇဢဝ် ၸႂ် ဢၼ် ႁု တူဝ်ၸဝ်ႈၵဝ်ႇ ၶဝ် ၼၼ်ႉ လႄႈ တၢင်းယုမ်ႇမၢတ်ႈ ၶဝ် လႆႈ လုလႅဝ် ၵႂႃႇ ဢေႃႈ။- 20ၵႃႈၼႂ်း ၶဝ် ၼၼ်ႉ ပႃး ႁုမေႇၼေႇ၊တင်း ဢလႅၵ်ႉၸၼ်းတႃး၊ဢေႃႈ။ ၶဝ် သွင် ၵေႃႉ ၼၼ်ႉ ၵဝ် လႆႈ ဢၢပ်ႈပၼ် ၼႂ်း မိုဝ်း ၸႃႇတၢၼ်ႇ၊ႁႂ်ႈ ၶဝ် လႆႈ သွၼ် ဢဝ် တၢင်း ဢၼ် ၸၢင်ႈ ဝႄႈ ပႅတ်ႈ ၵႂၢမ်း ဢၼ် သႄႉသွမ်း ၸဝ်ႈၽြႃး ၼၼ်ႉ ဢေႃႈ။
Copyright
Learn More


text:
1တမၢၼ်ႇၵၢင်ႁၢဝ် သမ်ႉ ၼႄပျႃး ၵဝ် ၼမ်ႉ မႄႈ ၼိုင်ႈ တီႈ ဢၼ် ၼမ်ႉ ဢသၢၵ်ႈ လႆ ယူႇ လႄႈ သႂ် လႅင်း မိူၼ် ၸိူဝ်ႉ ၼင်ႇ မၢၵ်ႇႁိၼ် ၸိင်ႇ ၼၼ်ႉ ဢေႃႈ။ ၼမ်ႉ ၼၼ်ႉ လႆ ဢွၵ်ႇ မႃး သေ ၵႃႈတီႈ ပလၢင်ႇ ဢၼ် ၽြႃးပဵၼ်ၸဝ်ႈ၊ဢိၵ်ႇတင်း သူဝ်းဢွၼ်ႇ ၸဝ်ႈ ၼင်ႈ ယူႇ ၼၼ်ႉ ဢေႃႈ။- 2ၼမ်ႉ ၼၼ်ႉ၊လႆ လူင်း ၸွမ်း ၶိုင်ႈၵၢင် သဵၼ်ႈတၢင်း ဝဵင်း ၼၼ်ႉ ဢေႃႈ။ ၵႃႈတီႈ သွင် ၽင်ႇ မႄႈၼမ်ႉ ၼၼ်ႉ မီး တူၼ်ႈ ဢသၢၵ်ႈ ဢၼ် ၸၢင်ႈ မၢၵ်ႇ မၢၵ်ႇ မႃး ယေႈ ပီ သိပ်း သွင် ပွၵ်ႈ၊ၼႂ်း ယေႈ လိူၼ် မၢၵ်ႇ မႃး ယေႈ ပွၵ်ႈ ဢေႃႈ။ မႂ် မၼ်း ၵေႃႈ ပဵၼ် ယႃႈယႃ ပုၼ်ႈ ဢၼ် တၵ်း ယူတ်းယႃ မဵဝ်း ၵူၼ်း ၵူႈ ၸိူဝ်ႉၸၢတ်ႈ တင်းလၢႆ ဢေႃႈ။- 3မဵဝ်း ဢၼ် ၽြႃးပဵၼ်ၸဝ်ႈ ၵိၼ်ႇ ဝႃႈ ၼၼ်ႉ၊ဢမ်ႇ မီး သေ ၸိူဝ်ႉ သေ ပိူင် ၵႃႈၼႂ်း ဝဵင်း ၼၼ်ႉ။ ပလၢင်ႇ ၽြႃးပဵၼ်ၸဝ်ႈ၊ဢိၵ်ႇတင်း ပလၢင်ႇ သူဝ်းဢွၼ်ႇ ၸဝ်ႈ ၼၼ်ႉ တၵ်း မီး ယူႇ ၵႃႈၼႂ်း ဝဵင်း ၼၼ်ႉ လႄႈ ၶႃႈ မၼ်းၸဝ်ႈ တင်းလၢႆ၊တၵ်း ဢွၼ်ၵၼ် ဝႆႈသႃ ၵူဝ်းၵႂၢႆႇ မၼ်းၸဝ်ႈ ဢေႃႈ။- 4ၶဝ် တၵ်း ႁၼ် ၼႃႈ မၼ်းၸဝ်ႈ လႄႈ ၸိုဝ်ႈသဵင် မၼ်းၸဝ်ႈ ၵေႃႈ တၵ်း တႅမ်ႈ ဝႆႉ ၵႃႈၼိူဝ် ၼႃႈၽၢၵ်ႇ ၶဝ် ဢေႃႈ။- 5ၵႃႈၼႂ်း ဝဵင်း ၼၼ်ႉ ဢမ်ႇ မီး ၶိင်ႇ ၵၢင်ၶိုၼ်း ယဝ်ႉ။ ၶဝ် ဢမ်ႇ လူဝ်ႇ ၵွၵ်းၽႆး။ သၢႆလႅင်း လႅတ်ႇ ၵေႃႈ ၶဝ် ဢမ်ႇ လူဝ်ႇ။ လွင်ႈ မၼ်း ၸမ်ႉ၊ထႃႇဝရႃႉ ၽြႃး၊ၽြႃးပဵၼ်ၸဝ်ႈ၊ပဵၼ် ဢၼ် လႅင်း ၶဝ် ယဝ်ႉ လႄႈ ၶဝ် တၵ်း လႆႈ ဢုပ်ႉပိူင်ႇ ယူႇ မိူၼ် ၸိူဝ်ႉ ၼင်ႇ ၶုၼ်ႁေႃၶမ်း တင်းလၢႆ သိုပ်ႇ သိုပ်ႇ တၢမ် တၢမ် တႃႇသေႇ ဢမ်ႇထၢတ်ႇ ဢေႃႈ။ 6မိူဝ်ႈ ၼၼ်ႉ တမၢၼ်ႇၵၢင်ႁၢဝ် ၵေႃႈ လၢတ်ႈ တီႈ ၵဝ် လႄႈ ဝႃႈ၊ "ၵႂၢမ်း ၸိူဝ်း ၼႆႉ၊ပဵၼ် ၵႂၢမ်း ဢၼ် မၢၼ်ႇမႅၼ်ႈ ၸိုဝ်ႈၸႂ်ႈ၊ၵႂၢမ်း ဢၼ် လီ ယုမ်ႇ ဢေႃႈ။ ထႃႇဝရႃႉ ၽြႃး၊ၽြႃးပဵၼ်ၸဝ်ႈ၊ဢၼ် ပဵၼ် ၸဝ်ႈ ဝိၺိၺ်ႇ ပရေႃးၽႅတ်ႈ တင်းလၢႆ ၼၼ်ႉ ပွႆႇၸႂ်ႉ တမၢၼ်ႇၵၢင်ႁၢဝ် မၼ်းၸဝ်ႈ မႃး ႁႂ်ႈလႆႈ ၼႄပျႃး လႄႈ ႁု လွင်ႈတၢင်း ဢၼ် ဢမ်ႇ ပေႃး ႁိုင် တၵ်း ပဵၼ် မႃး ၶၼ်ၶၼ်ၽႂ်းၽႂ်း တီႈၶႃႈ မၼ်းၸဝ်ႈ တင်းလၢႆ ယဝ်ႉ၊" ဝႃႈ ၼင်ႇ ၼႆ ဢေႃႈ။ 7ၸဝ်ႈ ယေႇသု၊လၢတ်ႈ လႄႈ ဝႃႈ၊ "တူၺ်း လူး။ ၵဝ် တၵ်း ၸဵဝ်း မႃး ၶၼ်ၶၼ်ၽႂ်းၽႂ်း ဢေႃႈ။ ၶဝ် ၸိူဝ်း ဢၼ် ပႂ်ႉၵမ် ပႂ်ႉ ၸွမ်း ၵႂၢမ်း ပျႃႇတိၵ်ႈ ၸဝ်ႈ ဢၼ် မီး ၵႃႈၼႂ်း ၽိုၼ်လိၵ်ႈ ၼႆႉ ၼၼ်ႉ မီး မၢင်ႇၵလႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 8ၵဝ် ယူဝ်းႁၢၼ်ႇ၊လႆႈ ငိၼ်း လႆႈ ႁၼ် လွင်ႈတၢင်း ၸိူဝ်း ၼႆႉ ဢေႃႈ။ မိူဝ်ႈ ဢၼ် ၵဝ် လႆႈ ငိၼ်း လႆႈ ႁၼ် ယဝ်ႉ ၼၼ်ႉ၊ၵဝ် ၶုပ်ႉမူပ်ႇ ၵႃႈတီႈ ႁိမ်း တိၼ် တမၢၼ်ႇၵၢင်ႁၢဝ် ဢၼ် ၼႄပျႃး ၵဝ် လွင်ႈတၢင်း ၸိူဝ်း ၼႆႉ လႄႈ ၵဝ် ၵေႃႈ ထၢၼ်ႈပေႃး ၸမ် တၵ်း ဝႆႈသႃ ၵူဝ်းၵႂၢႆႇ မၼ်း ဢေႃႈ။- 9ၵူၺ်းၵႃႈ၊မၼ်း လၢတ်ႈ တီႈ ၵဝ် လႄႈ ဝႃႈ၊ "ယႃႇပေ ႁဵတ်း ၸိူဝ်ႉ ၼင်ႇ ၼႆ သေၵမ်း။ ၵဝ် ၼႆႉ ပဵၼ် ၵေႃႉ ဢၼ် သၢင်ႈ ႁဵတ်း လူၺ်ႈ ၵၼ် တင်း မႂ်း လႄႈ ၶဝ်ႈပႃး ၵႃႈၼႂ်း ပီႈၼွင်ႉ မႂ်း ဢၼ် ပဵၼ် ပရေႃးၽႅတ်ႈ တင်းလၢႆ၊ဢိၵ်ႇတင်း ၶဝ် ၸိူဝ်း ဢၼ် ပႂ်ႉၵမ် ပႂ်ႉ ၸွမ်း ၵႂၢမ်း တြႃး ဢၼ် မီး ၵႃႈၼႂ်း ၽိုၼ်လိၵ်ႈ ၼႆႉ ဢေႃႈ။ ဝႆႈသႃ ၵူဝ်းၵႂၢႆႇ ၽြႃးပဵၼ်ၸဝ်ႈ တႃႉ၊" ဝႃႈ ၼင်ႇ ၼႆ ဢေႃႈ။- 10မၼ်း သမ်ႉ လၢတ်ႈ တီႈ ၵဝ် လႄႈ ဝႃႈ၊ "ၵႂၢမ်း ပျႃႇတိၵ်ႈ ၸဝ်ႈ ဢၼ် မီး ၵႃႈၼႂ်း ၽိုၼ်လိၵ်ႈ ၼႆႉ ၼၼ်ႉ ယႃႇပေ သိူင်ႇ ဝႆႉ ဢမ် ဝႆႉ။ လွင်ႈ မၼ်း ၸမ်ႉ၊ၶိင်ႇၵႃႇလႃႉ ဢၼ် လွင်ႈတၢင်း ၸိူဝ်း ၼႆႉ တၵ်း ပဵၼ် မႃး ၼၼ်ႉ ၸမ် မႃး ယဝ်ႉ။- 11ႁႂ်ႈ ၵေႃႉ ဢၼ် ႁၢႆႉမိူၵ်ႈ ၼၼ်ႉ ႁဵတ်း မဵဝ်း ဢၼ် ႁၢႆႉမိူၵ်ႈ ယူႇ လူးၵွၼ်ႇ တႃႉ။ ႁႂ်ႈ ၵေႃႉ ဢၼ် ၵူဝ်ႈၵိူၵ်ႇ ၼၼ်ႉ ႁဵတ်း တၢင်း ဢၼ် ၵူဝ်ႈၵိူၵ်ႇ ယူႇ လူးၵွၼ်ႇ တႃႉ။ ႁႂ်ႈ ၵေႃႉ ဢၼ် လီ ၼၼ်ႉ ႁဵတ်း လွင်ႈ ဢၼ် လီ ယူႇ လူးၵွၼ်ႇ တႃႉ။ ႁႂ်ႈ ၵေႃႉ ဢၼ် မူတ်းၸၢင်ႇ ၼၼ်ႉ ၵေႃႈ ပဵၼ် ၵူၼ်း ဢၼ် မူတ်းၸၢင်ႇ ယူႇ လူးၵွၼ်ႇ တႃႉ၊" ဝႃႈ ၼင်ႇ ၼႆ ဢေႃႈ။ 12ၸဝ်ႈ ယေႇသု၊လၢတ်ႈ လႄႈ ဝႃႈ၊ "တူၺ်း လူး။ ၵဝ် တၵ်း ၸဵဝ်း မႃး ၶၼ်ၶၼ်ၽႂ်းၽႂ်း ဢေႃႈ။ ၵဝ် တၵ်း ပႃး ဢဝ် ဢၵျူဝ်း ဢပျတ်ႈ မႃး ႁႂ်ႈလႆႈ တွပ်ႇတႅၼ်း ပၼ် တီႈ ၵူႈၵေႃႉၵူႈၵူၼ်း ၸွမ်း လူၺ်ႈ တၢင်းၵမ် တၢင်းၵျၢင်ႉ ဢၼ် ၶဝ် လႆႈ ႁဵတ်း မႃး ၼၼ်ႉ ဢေႃႈ။- 13ၵဝ် ပဵၼ် ၸဝ်ႈ ဢႃႇလၽႃႉ၊ဢိၵ်ႇတင်း ၸဝ်ႈ ဢေႃးမေႇၵႃႉ၊ ၸဝ်ႈ ဢၼ် တႄႇၸႃႉ ဢွၼ်တၢင်း၊ဢိၵ်ႇတင်း ၸဝ်ႈ ၵမ်းလိုၼ်းသုတ်း ဢေႃႈ။ 14"ၶဝ် ၸိူဝ်း ဢၼ် သၵ်ႉ သၢႆႇ ၶူဝ်းၼုင်ႈ ၶဝ် လႄႈ လႆႈ ဢၶႂၢင်ႉ ဢၼ် တၵ်း ၵိၼ် မၢၵ်ႈ တူၼ်ႈ ဢသၢၵ်ႈ သေယဝ်ႉ၊လႆႈ ဢၶႂၢင်ႉ ဢၼ် ၶဝ်ႈ ၵႃႈၼႂ်း ၽၵ်းတူ ဝဵင်း ၼၼ်ႉ မီး မၢင်ႇၵလႃႇ ဢေႃႈ။- 15ၵူၺ်းၵႃႈ၊ပႃႈ ၼွၵ်ႈ ဝဵင်း ၸမ်ႉ၊မီး ၶဝ် ၸိူဝ်း ဢၼ် ဢၵျၢင်ႉ လု၊ၵေႃႉ ဢၼ် ႁဵတ်း ဢတၢတ်ႈ ၽီ မေႃႇ၊ၵေႃႉ ဢၼ် ၽိတ်း ၵႃႇမေႇသု၊ၵေႃႉ ဢၼ် ၸၢင်ႈ ဢဝ် ဢသၢၵ်ႈ ၵူၼ်းတၢႆ၊ၵေႃႉ ဢၼ် ဝႆႈ ႁုၼ်ႇႁၢင်ႈသၢင်းထု၊ၵေႃႉ ဢၼ် လၢတ်ႈ ၵႂၢမ်း မုသႃႇ လႄႈ ႁဵတ်း တၢင်း ဢၼ် ပႅတ်ႉလႅၼ် ၸိူဝ်း ၼၼ်ႉ ဢေႃႈ။ 16"ၵဝ်၊ယေႇသု၊ၼႆႉ၊ပွႆႇၸႂ်ႉ တမၢၼ်ႇၵၢင်ႁၢဝ် ၵဝ် ၵႂႃႇ၊ႁႂ်ႈလႆႈ ပိုၼ်ၽၢဝ်ႇ မွၵ်ႇလၢတ်ႈ လွင်ႈတၢင်း ၸိူဝ်း ၼႆႉ တီႈ သူ ၵႃႈၼႂ်း ၸိူဝ်းၸဝ်ႈ တင်းလၢႆ ယဝ်ႉ။ ၵဝ် ၼႆႉ၊ပဵၼ် ၸိူဝ်ႉၶိူဝ်း တႃႇဝိတ်ႈ၊ဢေႃႈ။ လၢဝ် ႁူဝ်မိူင်း သႂ် ၵေႃႈ ပဵၼ် ဢေႃႈ၊" ဝႃႈ ၼင်ႇ ၼႆ ဢေႃႈ။ 17ဝိၺိၺ်ႇ ၸဝ်ႈ၊ဢိၵ်ႇတင်း ယိင်းသၢဝ် ၼၼ်ႉ လၢတ်ႈ လႄႈ ဝႃႈ၊ "မႃး သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ ၶဝ် ၸိူဝ်း ဢၼ် ငိၼ်း ၵေႃႈ တၵ်း လႆႈ လၢတ်ႈ လႄႈ ဝႃႈ၊ "မႃး သေၵမ်း ၶႃႈ၊" ဝႃႈ ၼင်ႇ ၼႆ ၼင်ႇၵဝ်ႇ ဢေႃႈ။ ႁႂ်ႈ ၵေႃႉ ဢၼ် ယၢၵ်ႇၼမ်ႉ ၼၼ်ႉ မႃး သေၵမ်း။ ႁႂ်ႈ ၵေႃႉ ဢၼ် မီး ၸႂ် ၶႂ်ႈလႆႈ ၼမ်ႉ ဢသၢၵ်ႈ ၼၼ်ႉ ယင်း ဢမ်ႇ ပၼ် ၵႃႈ မၼ်း ၶၼ် မၼ်း လႄႈ မႃး ႁပ်ႉ ဢဝ် သေၵမ်း။ 18ၵဝ် ယူဝ်းႁၢၼ်ႇ၊ပၼ် သတိ တီႈ ၶဝ် ၸိူဝ်း ဢၼ် ငိၼ်း ၵႂၢမ်း ပျႃႇတိၵ်ႈ ၸဝ်ႈ ဢၼ် မီး ၵႃႈၼႂ်း ၽိုၼ်လိၵ်ႈ ၼႆႉ ၵူႈၵေႃႉၵူႈၵူၼ်း ၸမ်ႉ၊သင် ဝႃႈ၊သေၵေႃႉသေၵူၼ်း ဢဝ် ၵႂၢမ်း သေ ၸိူဝ်ႉ သေ ပိူင် ထၢပ်ႈ သႂ်ႇ ထႅင်ႈ ၵႃႈၼႂ်း လွင်ႈတၢင်း ၸိူဝ်း ၼႆႉ ၸိုင်၊ၽြႃးပဵၼ်ၸဝ်ႈ တၵ်း ဢဝ် ၽေး ဢုပၢတ်ႈ ဢၼ် လၢတ်ႈ ဝႆႉ ၵႃႈၼႂ်း ၽိုၼ်လိၵ်ႈ ၼႆႉ ၼၼ်ႉ ႁွတ်ႈထိုင် ၵႃႈၼိူဝ် ၵေႃႉ ၼၼ်ႉ ဢေႃႈ။- 19သင် ဝႃႈ၊သေၵေႃႉသေၵူၼ်း ၼုၵ်ႈ ထွၼ် ဢဝ် ၵႂၢမ်း ပျႃႇတိၵ်ႈ ၸဝ်ႈ ဢၼ် မီး ၵႃႈၼႂ်း ၽိုၼ်လိၵ်ႈ ၼႆႉ သေ ၸိူဝ်ႉ သေ ပိူင် ဢွၵ်ႇ ပႅတ်ႈ ၸိုင်၊ၽြႃးပဵၼ်ၸဝ်ႈ တၵ်း ၼုၵ်ႈ ဢဝ် ဢၶႂၢင်ႉ မၼ်း ဢၼ် ဝႃႈ၊ဢၶႂၢင်ႉ ဢၼ် လႆႈ ၵိၼ် မၢၵ်ႇ တူၼ်ႈ ဢသၢၵ်ႈ၊ဢိၵ်ႇတင်း ဢၶႂၢင်ႉ ဢၼ် လႆႈ ၶဝ်ႈ ၵႃႈၼႂ်း ဝဵင်း ဢၼ် မူတ်းၸၢင်ႇ၊ဢၼ် လၢတ်ႈ ဝႆႉ ၵႃႈၼႂ်း ၽိုၼ်လိၵ်ႈ ၼႆႉ ၼၼ်ႉ၊ဢွၵ်ႇ ပႅတ်ႈ သေ ၵႃႈတီႈ ၵေႃႉ ၼၼ်ႉ ဢေႃႈ။ 20ၸဝ်ႈ ဢၼ် ၶၢမ်ႇသၢၵ်ႈသေႇ တီႈ လွင်ႈ တင်းသဵင်ႈတင်းမူတ်း ၸိူဝ်း ၼႆႉ ၵေႃႈ လၢတ်ႈ လႄႈ ဝႃႈ၊ "ၵဝ် တၵ်း ၸဵဝ်း မႃး ၶၼ်ၶၼ်ၽႂ်းၽႂ်း ဢမၢၼ်ႇၶၼ်ပဵၼ် ဢေႃႈ၊" ဝႃႈ ၼင်ႇ ၼႆ ဢေႃႈ။ ဢႃမိၼ်ႈ။ ၸဝ်ႈ ၽြႃး ယေႇသု၊တီႈၶႃႈ။ ၶႅၼ်းတေႃႈ ၵျွ မႃး သေၵမ်း တီႈၶႃႈ။ 21ႁႂ်ႈ ၵျေးၸူး ၸဝ်ႈၽြႃး ယေႇသု၊မီး လူၺ်ႈ ၵၼ် တင်း ၵူၼ်း မူတ်းၸၢင်ႇ ၵူႈၵေႃႉၵူႈၵူၼ်း သေၵမ်း လူၺ်ႈ။
Copyright
Learn More


text:
1တမၢၼ်ႇၸဝ်ႈ တင်းလၢႆ တင်း ပီႈၼွင်ႉ ၸိူဝ်း ဢၼ် ယုမ်ႇမၢတ်ႈ တင်းလၢႆ၊ဢၼ် မီး ၼႂ်း မိူင်း ယုတႃႉ၊ၼၼ်ႉ၊လႆႈ ငိၼ်း လွင်ႈ ဢၼ် ၵူၼ်း တၢင်ႇၸိူဝ်ႉတၢင်ႇၶိူဝ်း ၶဝ် ၵေႃႈ၊ၶၢမ်ႇ ဢဝ် ၼုၵ်ႈၵပၢတ်ႈ တြႃး ၸဝ်ႈ ၼၼ်ႉ လႄႈ၊- 2မိူဝ်ႈ ဢၼ် ပေႇတရု၊ၶိုၼ်း ႁွတ်ႈမႃး တီႈ ဝဵင်း ယေႇရုသလႅမ်ႇ၊ၼၼ်ႉ ၸိုင်၊ၶဝ် ၸိူဝ်း ဢၼ် ထုၵ်ႇၸႂ် တၢင်း ဢၼ် ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင် ၸိူဝ်း ၼၼ်ႉ တၢင်ႇ ဢပျတ်ႈ လႄႈ ဝႃႈ၊- 3"မႂ်း ၼႆႉ၊ၶဝ်ႈ လႄႈ ႁဵတ်း ၶႅၵ်ႇ ၵႃႈၼႂ်း ႁိူၼ်း ၵူၼ်း ဢၼ် ဢမ်ႇ ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင် ၸိူဝ်း ၼၼ်ႉ လႄႈ ယင်း ၵိၼ် လူၺ်ႈ ၵၼ် တင်း ၶဝ် လူင် ပႄႇ၊" ဝႃႈ ၼင်ႇ ၼႆ ဢေႃႈ။- 4ပိူဝ်ႈ ၼႆ လႄႈ ပေႇတရု၊ၽုၺ်ႇ မွၵ်ႇလၢတ်ႈ ၼႄ ၶဝ် ၸႃႉၸဵမ် ငဝ်ႈ တေႃႇ ပၢႆ လႄႈ ဝႃႈ ၸမ်ႉ။ 5"ယၢမ်း မိူဝ်ႈ ဢၼ် ၵဝ် ယင်း တိုၵ်ႉ သူးတွင်း ယူႇ၊ၵႃႈတီႈ ဝဵင်း ယွပ်ႉပႃႉ၊ၼၼ်ႉ၊ၵဝ် လႆႈ ပျႃႇတိၵ်ႈ ၼိမိၵ်ႈ ဢၼ် ႁၼ် ၶိူင်ႈပိူင် မဵဝ်း ၼိုင်ႈ၊ဢၼ် မိူၼ် ၸိူဝ်ႉ ၼင်ႇ ၽႃႈ ၽိုၼ် ယႂ်ႇ ဢၼ် မတ်ႉ သီႇၸဵင်ႇ မၼ်း သေလႄႈ လုၵ်ႉ ၵႃႈၼိူဝ် ၵၢင်ႁၢဝ် ယွၼ်ႇ လူင်း မႃး ၵိုတ်းသဝ်း ယူႇ ႁိမ်း ၵဝ် ဢေႃႈ။- 6ၵဝ် ငွၵ်ႈ တူၺ်း ၸမ် ၸမ် လႄႈ လႆႈ ႁၼ် သတ်း တူဝ် သီႇ တိၼ် တင်း တူဝ်ထိူၼ်ႇ တင်းလၢႆ၊တူဝ် ဢၼ် လိူၼ်ႈ ဢၼ် ၵၢၼ်း၊ဢိၵ်ႇတင်း ၼူၵ်ႉ တင်းလၢႆ ၵူႈၸိူဝ်ႉၵူႈပိူင် ဢေႃႈ။- 7မိူဝ်ႈ ၼၼ်ႉ၊ၵဝ် လႆႈ ငိၼ်း သဵင် လၢတ်ႈ တီႈ ၵဝ် လႄႈ ဝႃႈ၊ 'ပေႇတရု၊႟။ လုၵ်ႉ လႄႈ ႁႅမ် ၵိၼ် တႃႉ၊' ဝႃႈ ၼင်ႇ ၼႆ ဢေႃႈ။- 8ၵူၺ်းၵႃႈ၊ၵဝ် လၢတ်ႈ လႄႈ ဝႃႈ၊ 'ဢမ်ႇ ပဵၼ် လႆႈ ၶႃႈ၊ၸဝ်ႈ႟။ တၢင်းၵိၼ် ဢၼ် ၼႂ်း တြႃး ဝႃႈ၊ပဵၼ် မဵဝ်း ဢၼ် ၵူဝ်ႈၵိူၵ်ႇ လႄႈ ဢမ်ႇ မူတ်းသႂ် ၼၼ်ႉ ဢမ်ႇ တွၼ်ႉ ၶဝ်ႈ သူပ်း ၵဝ်ၶႃႈ သေပွၵ်ႈ ၶႃႈ၊' ဝႃႈ ၼင်ႇ ၼႆ လႄႈ၊- 9သဵင် ၼၼ်ႉ၊သမ်ႉ ပဵၼ် မႃး ၵႃႈတီႈ ၵၢင်ႁၢဝ် လႄႈ ဝႃႈ၊ 'မဵဝ်း ဢၼ် ၽြႃးပဵၼ်ၸဝ်ႈ ႁႂ်ႈ မူတ်းသႂ် ၼၼ်ႉ၊မႂ်း ယႃႇပေ ထၢင်ႇ ပဵၼ် ဢၼ် ၵူဝ်ႈၵိူၵ်ႇ၊' ဝႃႈ ၼင်ႇ ၼႆ ဢေႃႈ။- 10ပဵၼ် ၸိူဝ်ႉ ၼင်ႇ ၼႆ ယဝ်ႉ သၢမ် ပွၵ်ႈ လႄႈ ၶိူင်ႈပိူင် တင်းမူတ်း လႆႈ ၶၢမ်ႇ တိုတ်ႉ ၶိုၼ်ႈ ၵၢင်ႁၢဝ် ၵႂႃႇ ၶိုၼ်း ဢေႃႈ။- 11မိူဝ်ႈ ၼၼ်ႉ ၵမ်းလဵဝ်၊ၵူၼ်း သၢမ် ၵေႃႉ ဢၼ် လုၵ်ႉ သေ ၵႃႈတီႈ ဝဵင်း ၵေႇသရိ၊လႆႈ ၶၢမ်ႇ တၢင်း ဢၼ် ပွႆႇၸႂ်ႉ မႃး ႁွင်ႉ ၵဝ် ၼၼ်ႉ၊ႁွတ်ႈထိုင် မႃး ၵႃႈတီႈ ႁိူၼ်း ဢၼ် ၵဝ် သွၼ်ႈပိုင်ႈ ယူႇ ၼၼ်ႉ ဢေႃႈ။- 12ၼင်ႇ ႁိုဝ် ၵဝ် တၵ်း ဢမ်ႇ ဝူၼ်ႉၸႂ် သေ ဢိတ်း လႄႈ ၸွမ်း ၶဝ် ၵႂႃႇ ၼၼ်ႉ၊ဝိၺိၺ်ႇ ၸဝ်ႈ သင်ႇ လၢတ်ႈ ၵႃႈတီႈ ၵဝ် ဢေႃႈ။ ပီႈၼွင်ႉ တပႄးၸဝ်ႈ ႁူၵ်း ၵေႃႉ ၼႆႉ ၵေႃႈ လုၵ်ႉ သေ ၵႃႈတီႈ ဝဵင်း ယွပ်ႉပႃႉ၊ၸွမ်း ၵဝ် ၵႂႃႇ ၵႃႈတီႈ ဝဵင်း ၵေႇသရိ၊လႄႈ ႁဝ်း တင်းမူတ်း ၶဝ်ႈ ၵႂႃႇ ၵႃႈၼႂ်း ႁိူၼ်း ၶုၼ်သိုၵ်းလူင် ၵေႃးၼီႇလိ၊ဢေႃႈ။- 13မၼ်း ၵေႃႈ မွၵ်ႇလၢတ်ႈ ၼႄ ႁဝ်း လွင်ႈ ဢၼ် မၼ်း ႁၼ် တမၢၼ်ႇၵၢင်ႁၢဝ်၊ပေႃႇမႃး ၸုၵ်း ယူႇ ၵႃႈၼႂ်း ႁိူၼ်း မၼ်း လႄႈ လၢတ်ႈ ဝႃႈ၊ 'ပွႆႇၸႂ်ႉ ၵူၼ်း ၵႂႃႇ ၵႃႈတီႈ ဝဵင်း ယွပ်ႉပႃႉ၊လႄႈ ႁွင်ႉ ပၢင်း ဢဝ် ၵူၼ်း ၵေႃႉ ၼိုင်ႈ၊ဢၼ် လႆႈ ၸိုဝ်ႈ သိမုၼ်ႇ ပေႇတရု၊ၼၼ်ႉ မႃး တႃႉ။- 14မၼ်း တၵ်း ႁေႃးလၢတ်ႈ တြႃး ဢၼ် ၸႃႉၸဵမ် မႂ်း၊ဢိၵ်ႇတင်း ၵူၼ်းႁိူၼ်းၵူၼ်းယေး မႂ်း တင်းမူတ်း၊တၵ်း လႆႈ ၶၢမ်ႇ တၢင်း ဢၼ် ၵႄႇၶျွတ်ႈ ဢဝ် ၼၼ်ႉ တီႈ မႂ်း ဢေႃႈ၊' ဝႃႈ ၼင်ႇ ၼႆ ဢေႃႈ။- 15မိူဝ်ႈ ၵဝ် ၸႃႉ ႁေႃးလၢတ်ႈ ၼၼ်ႉ၊ဝိၺိၺ်ႇ မူတ်းၸၢင်ႇ ၸဝ်ႈ လူင်း မႃး ၵႃႈၼိူဝ် ၶဝ် မိူၼ် မိူၼ် ၵၼ် တင်း တၢင်း ဢၼ် လူင်း မႃး ၵႃႈၼိူဝ် ႁဝ်း မိူဝ်ႈ ဢွၼ်တၢင်း ၼၼ်ႉ ဢေႃႈ။- 16မိူဝ်ႈ ၼၼ်ႉ၊ၵဝ် ၶုၵ်းၸႂ်လႆႈ ၵႂၢမ်း ဢၼ် ၸဝ်ႈၽြႃး လၢတ်ႈ လႄႈ ဝႃႈ၊ 'သြႃႇ ယူဝ်းႁၢၼ်ႇ၊ပၼ် မၢင်ႇၵလႃႇ ပပ်ႉတိၸမ်ႇ ၼႂ်း ၼမ်ႉ ဢေႃႈ။ သူ ၸမ်ႉ၊တၵ်း လႆႈ ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ၊ၵႃႈၼႂ်း ဝိၺိၺ်ႇ မူတ်းၸၢင်ႇ ၸဝ်ႈ ဢေႃႈ၊' ဝႃႈ ၼင်ႇ ၼႆ ၼၼ်ႉ ဢေႃႈ။- 17ပေႃး ၽြႃးပဵၼ်ၸဝ်ႈ ပၼ် သူး တီႈ ၵူၼ်း တၢင်ႇၸိူဝ်ႉတၢင်ႇၶိူဝ်း မိူၼ် မိူၼ် ၵၼ် တင်း တၢင်း ဢၼ် မၼ်းၸဝ်ႈ ပၼ် တီႈ ႁဝ်း မိူဝ်ႈ ဢၼ် ယုမ်ႇမၢတ်ႈ ၸဝ်ႈ ယေႇသု ၶရိၸ်ႈ၊ၼၼ်ႉ ၸိုင်၊ၵဝ် ၼႆႉ ပဵၼ် ၵူၼ်း ၸိူဝ်ႉ ၼင်ႇ ႁိုဝ် လႄႈ တေ ႁၢမ်ႈတၢပ်ႈႁႄႉၶႅၼ် ၽြႃးပဵၼ်ၸဝ်ႈ လႆႈ၊" ဝႃႈ ၼင်ႇ ၼႆ ဢေႃႈ။ 18မိူဝ်ႈ ဢၼ် ၶဝ် ငိၼ်း လွင်ႈတၢင်း ၸိူဝ်း ၼႆႉ ၸိုင်၊ၶဝ် ယင်း ဢမ်ႇ တွပ်ႇ ဢမ်ႇ ထဵင် လႄႈ ယွင်ႈယေႃး မုၼ်ၵုင်ႇ ၽြႃးပဵၼ်ၸဝ်ႈ လႄႈ ဝႃႈ၊ "တီႈ ၵူၼ်း တၢင်ႇၸိူဝ်ႉတၢင်ႇၶိူဝ်း တင်းလၢႆ ၵေႃႈ၊ၽြႃးပဵၼ်ၸဝ်ႈ ပၼ် ဢၶႂၢင်ႉ ဢၼ် လႆႈ ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် မႂ်ႇ မႃး သေယဝ်ႉ၊ႁွတ်ႈထိုင် ဢသၢၵ်ႈ တၢၼ်း ဢၼ် မႂ်ႇ ၼၼ်ႉ ဝႆႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 19ၶဝ် ၸိူဝ်း ဢၼ် ယုမ်ႇမၢတ်ႈ ၵမ်ႈၽွင်ႈ ၸိူဝ်း ဢၼ် လႆႈ ၽၢတ်ႇၽႄ ၵႂႃႇ၊ၵွပ်ႈ လူၺ်ႈ ၽေး ဢၼ် ၼိၵ်ႈၸၢၵ်ႈ ငႅၼ်းသႄး ဢၼ် တူၵ်း ႁွတ်ႈ ၼိူဝ် သြႃႇ သထေႇၽၢၼ်ႇ၊လႆႈ ၶၢမ်ႇတၢႆ ၼၼ်ႉ၊ဢွၵ်ႇ ပၢႆႈ ၵႂႃႇ တေႃႇထိုင်ႁွတ်ႈ မိူင်း ၽိၼိတ်ႉ၊ၵုၼ် သၢႆးပရၢတ်ႈ၊တင်း ဝဵင်း ဢၼ်ႇတိဢူၵ်ႉ၊ၸိူဝ်း ၼၼ်ႉ၊ႁေႃးလၢတ်ႈ ၼုၵ်ႈၵပၢတ်ႈ တြႃး ၸဝ်ႈ တီႈ ၵူၼ်း မဵဝ်း ၵျူး၊ၶဝ် ၵူၺ်း ဢေႃႈ။- 20ၵူၺ်းၵႃႈ၊ၵူၼ်း ၸိူဝ်း ဢၼ် ယုမ်ႇမၢတ်ႈ ၵမ်ႈၽွင်ႈ ဢၼ် လုၵ်ႉ ၵႃႈတီႈ ၵုၼ် သၢႆးပရၢတ်ႈ၊တင်း မိူင်း ၵုရေႇၼေႇ၊မႃး ၸိူဝ်း ၼၼ်ႉ ၵေႃႈ ႁွတ်ႈ ၵႂႃႇ ၵႃႈတီႈ ဝဵင်း ဢၼ်ႇတိဢူၵ်ႉ၊လႄႈ ႁေႃးလၢတ်ႈ တြႃး သိူဝ်းပျေႃႇ လွင်ႈ ၸဝ်ႈ ယေႇသု၊တီႈ ၵူၼ်း မဵဝ်း ၵရိၵ်ႉ၊တင်းလၢႆ ဢေႃႈ။- 21ပိူဝ်ႈ ဢၼ် တၼ်းၶူဝ်း ၽြႃးပဵၼ်ၸဝ်ႈ ပႃး လူၺ်ႈ ၵၼ် တင်း ၶဝ် လႄႈ ၵူၼ်း ၼမ်ၼႃႇ ယုမ်ႇမၢတ်ႈ သေယဝ်ႉ၊ၶဝ်ႈ မႃး ၽၢႆႇ ၸဝ်ႈၽြႃး ဢေႃႈ။ 22ၶၢဝ်ႇငၢဝ်း လွင်ႈတၢင်း ၼၼ်ႉ၊ႁွတ်ႈထိုင် ၵူၼ်း ၸိူဝ်းၸဝ်ႈ ဝဵင်း ယေႇရုသလႅမ်ႇ၊လႄႈ ၶဝ် ပွႆႇၸႂ်ႉ ပႃႇၼပႃႉ၊ၵႂႃႇၸူး ဝဵင်း ဢၼ်ႇတိဢူၵ်ႉ၊ဢေႃႈ။- 23မၼ်း ႁွတ်ႈထိုင် ၵႂႃႇ လႄႈ လႆႈ ႁၼ် သု ၵျေးၸူး ၽြႃးပဵၼ်ၸဝ်ႈ ၵႃႈၼိူဝ် ၶဝ် သေယဝ်ႉ၊မၼ်း သိူဝ်းပျေႃႇ လႄႈ တိုၵ်းယူင်း ႁႂ်ႈ ၶဝ် မီး သဵတ်ႈၸႃႇ မၼ်ႈၶိူင်ႇ ဢမ်ႇ ၽၢတ်ႇ ဢမ်ႇ ယၢၼ် ၸဝ်ႈၽြႃး ၼၼ်ႉ ဢေႃႈ။- 24ပိူဝ်ႈ ဢၼ် ပႃႇၼပႃႉ၊ၼႆႉ၊ပဵၼ် ၵူၼ်းလီ တဵမ် ဝႆႉ တင်း ဝိၺိၺ်ႇ မူတ်းၸၢင်ႇ ၸဝ်ႈ၊တင်း တၢင်းယုမ်ႇမၢတ်ႈ ၼၼ်ႉ လႄႈ ၵူၼ်း ၼမ်ၼႃႇ ၶဝ်ႈ မႃး ၽၢႆႇ ၸဝ်ႈၽြႃး ဢေႃႈ။ 25လိုၼ်းၼၼ်ႉ၊ပႃႇၼပႃႉ၊ၵႂႃႇ ၵႃႈတီႈ ဝဵင်း တႃႇသု၊ႁႂ်ႈလႆႈ သွၵ်ႈႁႃ သေႃးလု၊ဢေႃႈ။- 26မိူဝ်ႈ ဢၼ် ထူပ်း ႁၼ် ၸိုင်၊ႁွင်ႉ ဢဝ် မၼ်း မႃး ၵႃႈတီႈ ဝဵင်း ဢၼ်ႇတိဢူၵ်ႉ၊လႄႈ ပီ ၼိုင်ႈ တဵမ်တဵမ်၊ၶဝ် သွင် ၵေႃႉ ၸုတုမ် ၵၼ် တင်း ၵူၼ်း ၸိူဝ်းၸဝ်ႈ တင်းလၢႆ၊သွၼ်ပၼ် မူႇၵူၼ်း ၼမ်ၼႃႇ ဢေႃႈ။ ၼႆႉ ၸမ်ႉ၊ၵႃႈၼႂ်း ဝဵင်း ဢၼ်ႇတိဢူၵ်ႉ၊ၼၼ်ႉ၊ပိူၼ်ႈ တႄႇၸႃႉ ႁွင်ႉ တပႄးၸဝ်ႈ ဝႃႈ၊ၶရိၸ်ႈယၢၼ်ႇ ဝႃႈၼႆ ဢေႃႈ။ 27ၽွင်းယၢမ်း ၼၼ်ႉ ပရေႃးၽႅတ်ႈ ၵမ်ႈၽွင်ႈ လုၵ်ႉ တီႈ ဝဵင်း ယေႇရုသလႅမ်ႇ၊ၵႂႃႇ ၵႃႈတီႈ ဝဵင်း ဢၼ်ႇတိဢူၵ်ႉ၊ဢေႃႈ။- 28ၼႂ်း ၶဝ် ၼၼ်ႉ ၵေႃႉ ၼိုင်ႈ၊ဢၼ် လႆႈ ၸိုဝ်ႈ ဢႃႇၵပု၊ၼၼ်ႉ၊လုၵ်ႉၸုၵ်း သေယဝ်ႉ၊ၵွပ်ႈပိူဝ်ႈ ဝိၺိၺ်ႇ ၸဝ်ႈ လႄႈ ၽုၺ်ႇ လၢတ်ႈ လႄႈ ဝႃႈ၊ "ၵႃႈၼိူဝ် လိၼ်မိူင်း ၼႆႉ တင်းသဵင်ႈတင်းလူင်၊တၵ်း ပဵၼ် ၶဝ်ႈၵႃႈမၢၵ်ႇပႅင်း ယႂ်ႇ ၼႃႇ ဢေႃႈ၊" ဝႃႈ ၼင်ႇ ၼႆ ၽေး ၼၼ်ႉ တႄႇပဵၼ် မႃး ၼႂ်း ၸူဝ်ႈပၢၼ် ၶုၼ်ႁေႃၶမ်း ၵေႇသႃႇ ၵလေႃးတိ၊ဢေႃႈ။- 29တပႄးၸဝ်ႈ တင်းလၢႆ ၽွမ်ႉၸႂ် ၵၼ် ဢဝ် လွင်ႈ ၵႃႈ ဢၼ် ႁင်း ၽႂ် ႁင်း မၼ်း တၢတ်ႈၼိူင်ႇ လႆႈ ၼၼ်ႉ၊တၵ်း သူင်ႇ ပၼ် တၢင်း ဢၼ် ၸွႆႈၵမ်ႉ ၸွႆႈထႅမ် ၵႂႃႇ ၵႃႈတီႈ ပီႈၼွင်ႉ ၸိူဝ်း ဢၼ် ယုမ်ႇမၢတ်ႈ ၵႃႈၼႂ်း မိူင်း ယုတႃႉ၊တင်းလၢႆ ဢေႃႈ။- 30ၶဝ် ႁဵတ်း ၸွမ်း လႄႈ ဢဝ် ငိုၼ်းလူႇ ၽၢၵ်ႇ ပႃႇၼပႃႉ၊ဢိၵ်ႇတင်း သေႃးလု၊သူင်ႇ ႁွတ်ႈ ၵူၼ်း ဢုပ်ႉ ၸိူဝ်းၸဝ်ႈ တင်းလၢႆ ဢေႃႈ။
Copyright
Learn More


text:
1မိူဝ်ႈ ဢၼ် ၸဝ်ႈ ယေႇသု၊သွၼ်ပၼ် လွင်ႈတၢင်း တင်းသဵင်ႈတင်းလူင် ၸိူဝ်း ၼႆႉ ယဝ်ႉ ၸိုင်၊လၢတ်ႈ တီႈ တပႄးၸဝ်ႈ ၸိူဝ်း ၼၼ်ႉ လႄႈ ဝႃႈ၊- 2"ၸွမ်းၼင်ႇ ဢၼ် သူ ႁု ယူႇ ၼၼ်ႉ ဢဝ် ၼႆႉ ၵႂႃႇ သွင် ဝၼ်း တၵ်း ပဵၼ် ပွႆး ပသၶႃႇ၊ဢေႃႈ။ မိူဝ်ႈ ၼၼ်ႉ ၸဝ်ႈ လုၵ်ႈၵူၼ်း၊တၵ်း လႆႈ ၶၢမ်ႇ တၢင်း ဢၼ် ဢၢပ်ႈ ႁႂ်ႈလႆႈ တွၵ်ႇ ဝႆႉ ၵႃႈၼိူဝ် သဝ်မႆႉဝႃးမိုဝ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 3ၽွင်းယၢမ်း ၼၼ်ႉ၊ယဵၸ်ႈပရေႃးႁဵၵ်ႈ လူင် ၶဝ် ဢိၵ်ႇတင်း ၵူၼ်း ဢၼ် ပဵၼ် ၵႄႇ ပဵၼ် ႁူဝ် ၵူၼ်း မဵဝ်း ၵျူး၊ၶဝ် ဢွၼ်ၵၼ် ၸုတုမ် ၵၼ် ၼႂ်း ႁေႃ ႁိူၼ်း ၵယႃႇၽႃႉ၊ဢၼ် ပဵၼ် ႁူဝ်ၼႃႈ ယဵၸ်ႈပရေႃးႁဵၵ်ႈ ၶဝ် ၼၼ်ႉ လႄႈ၊- 4တိူင်ႇပၢင်ႇ ၵၼ် ႁႂ်ႈလႆႈ ႁဵတ်း တၢင်း ပရိယႄႇ တိဢဝ် ၸဝ်ႈ ယေႇသု၊သေလႄႈ ဢဝ်တၢႆ ဢေႃႈ။- 5ၶဝ် တင်းသဵင်ႈ ၽွမ်ႉၵၼ် လႄႈ ဝႃႈ၊ "ၵူဝ် ၵူၼ်း တင်းလၢႆ တၵ်း တူင်ႉ တၵ်း တိူၼ်ႇ လႄႈ ၼႂ်း ဝၼ်း ပွႆး ပသၶႃႇ၊ၼႆႉ ၸိုင်၊ယႃႇပေ ၼႅတ်ႈ ႁဵတ်း လူးၵွၼ်ႇ၊" ဝႃႈ ၼင်ႇ ၼႆ ဢေႃႈ။ 6ၼႂ်း ဝၼ်း ဢၼ် ၸဝ်ႈ ယေႇသု၊ယင်း မီး ယူႇ တီႈ ဝၢၼ်ႈ ပေႇထၼိ၊ၼႂ်း ႁိူၼ်း သိမုၼ်ႇ၊ဢၼ် ယၢမ်ႈ ပဵၼ် တုတ်ႈ ၼၼ်ႉ ယူႇ ၸိုင်၊- 7မႄႈယိင်း ၵေႃႉ ၼိုင်ႈ ဢဝ် တဝ်ႈ ႁိၼ် ၶၢဝ် ဢၼ် တဵမ် ဝႆႉ တင်း ၼမ်ႉမၼ်း ႁွမ် ဢၼ် ၵႃႈယႂ်ႇ ၼႃႇ ၼၼ်ႉ တဝ်ႈ ၼိုင်ႈ မႃး သေယဝ်ႉ၊သွၼ်းလေႃႇ ထွၵ်ႇ သႂ်ႇ တီႈ ၼိူဝ် ႁူဝ် မၼ်းၸဝ်ႈ ယၢမ်း မိူဝ်ႈ ဢၼ် မၼ်းၸဝ်ႈ ယင်း တိုၵ်ႉ ၵိၼ် တၢင်းၵိၼ် ယူႇ ၼၼ်ႉ ဢေႃႈ။- 8တပႄးၸဝ်ႈ ၸိူဝ်း ၼၼ်ႉ ႁၼ် လႄႈ ၶႂ်ႈၸႃႉ ၼႃႇ လူင်လၢင် လႄႈ လၢတ်ႈ ဝႃႈ၊ "ႁဵတ်းသင် လႄႈ ႁႂ်ႈ သုမ်း ပႅတ်ႈ ၼမ်ႉမၼ်း ႁွမ် လၢႆ လၢႆ ၸိူဝ်ႉ ၼင်ႇ ႁိုဝ်။- 9ၼမ်ႉမၼ်း ႁွမ် ၼႆႉ၊ထုၵ်ႇလီ ၶၢႆ ဢဝ် ၵႃႈၶၼ် မၼ်း ဢၼ် ယႂ်ႇ ၼႃႇ ၼၼ်ႉ သေယဝ်ႉ၊ဢဝ် ငိုၼ်း ၼၼ်ႉ ၸႃႇၵႃႉ ပၼ် တီႈ ၵူၼ်းယၢၵ်ႈ ၵူၼ်းၽၢၼ် တင်းလၢႆ ဢေႃႈ၊" ဝႃႈ ၼင်ႇ ၼႆ ဢေႃႈ။ 10ၸဝ်ႈ ယေႇသု၊ႁု လွင်ႈတၢင်း ဢၼ် ၶဝ် လၢတ်ႈၸႃ ၵၼ် ၼၼ်ႉ လႄႈ လၢတ်ႈ တီႈ ၶဝ် လႄႈ ဝႃႈ၊ "သူ ယႃႉ ၸေႇတၼႃႇ မႄႈယိင်း ၼႆႉ ႁဵတ်းသင်။ လွင်ႈတၢင်း ဢၼ် မၼ်း ႁဵတ်း ၵႂႃႇ ၼႆႉ၊ ပဵၼ် ဢၼ် ႁၢင်ႈလီႁၢင်ႈငၢမ်း ပုၼ်ႈ ၵဝ် ဢေႃႈ။- 11ၵူၼ်းယၢၵ်ႈ ၵူၼ်းၽၢၼ် မီး ယူႇ လူၺ်ႈ ၵၼ် တင်း သူ တႃႇသေႇ ဢေႃႈ။ ၵဝ် ၸမ်ႉ၊တၵ်း ယူႇ လူၺ်ႈ ၵၼ် တင်း သူ တႃႇသေႇ ဢမ်ႇၸႂ်ႈ။- 12လွင်ႈ ဢၼ် မၼ်း ထွၵ်ႇ ၼမ်ႉမၼ်း ႁွမ် သႂ်ႇ ၵႃႈၼိူဝ် တူဝ် ၵဝ် ၼႆႉ၊ ပဵၼ် တၢင်း ဢၼ် မႄးႁႅၼ်း ပုၼ်ႈ ဢၼ် တၵ်း သၢင်းၵျူဝ်ႇ တူဝ် ၵဝ် ၼၼ်ႉ ယဝ်ႉ။- 13ၵဝ် ဝႃႈ တီႈ ၸိုဝ်ႈၸႂ်ႈ မၼ်း ၸမ်ႉ၊ၵႃႈတီႈ ဢၼ် ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ၵႃႈၼိူဝ် ၵမ်ႇၽႃႇ ၵူႈတီႈၵူႈလႅၼ် ၼၼ်ႉ၊ လွင်ႈတၢင်း ဢၼ် မၼ်း ႁဵတ်း ယဝ်ႉ ၼႆႉ တၵ်း လႆႈ ဢုပ်ႇ လႆႈ လၢတ်ႈ ၼႂ်း တၢင်း ဢၼ် ၶုၵ်းၸႂ်လႆႈ ၶႆႈၸႂ်ထူပ်း မၼ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 14မိူဝ်ႈ ၼၼ်ႉ၊ၼႂ်း တပႄးၸဝ်ႈ သိပ်း သွင် ၵေႃႉ ၼၼ်ႉ၊ၵေႃႉ ၼိုင်ႈ ဢၼ် လႆႈ ၸိုဝ်ႈ ယုတႃႉ ဢိသၵႃႇရေႇဢုတ်ႈ၊ၼၼ်ႉ ၵႂႃႇၸူး ယဵၸ်ႈပရေႃးႁဵၵ်ႈလူင် ၶဝ် သေလႄႈ၊- 15လၢတ်ႈ ဝႃႈ၊ "ပေႃး ၵဝ်ၶႃႈ ဢဝ် ၸဝ်ႈ ယေႇသု၊ၶၢႆ ပၼ် ၼႂ်း မိုဝ်း သူ ၸဝ်ႈ ၸိုင်၊တၵ်း ပၼ် ၵဝ်ၶႃႈ ၵႃႈႁိုဝ် ၶႃႈ၊" ဝႃႈ ၼင်ႇ ၼႆ သေယဝ်ႉ၊ၶဝ် ၵေႃႈ ၼပ်ႉဢၢၼ်ႇ ငိုၼ်း သၢမ် သိပ်း ၶႅပ်း သေယဝ်ႉ၊ ပၼ် မၼ်း သေ ဢေႃႈ။- 16တႄႇ ဢဝ် ဝၼ်း ၼၼ်ႉ လႄႈ မၼ်း ႁႃ ဢၶႂၢင်ႉ ဢၼ် သၢင်ႇထုၵ်ႇ ႁႂ်ႈလႆႈ ဢဝ် မၼ်းၸဝ်ႈ ဢၢပ်ႈ ဢေႃႈ။ 17ဝၼ်း တီႈ ၼိုင်ႈ ၼႂ်း ပွႆး ၵိၼ် ၶဝ်ႈမုၼ်း ဢၼ် ဢမ်ႇ ပႃး ၸိူဝ်ႉပႅင်ႈ ၼၼ်ႉ၊တပႄးၸဝ်ႈ တင်းလၢႆ မႃး ၸူး တီႈ ၸဝ်ႈ ယေႇသု၊သေလႄႈ လဝ်ႈထၢမ် ဝႃႈ၊ "ၸဝ်ႈႁဝ်း ၶႂ်ႈႁႂ်ႈ ႁဝ်းၶႃႈ မႄးႁႅၼ်း ပုၼ်ႈ ဢၼ် ၸဝ်ႈႁဝ်း တေ ၵိၼ် ပွႆး ပသၶႃႇ၊ၵႃႈတီႈလႂ် ၶႃႈ၊" မိူဝ်ႈ ဢၼ် ဝႃႈ ၼင်ႇ ၼႆ ၸိုင်။ 18မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "သူ ၵႂႃႇၸူး ၵႃႈတီႈ ႁိူၼ်း ၵေႃႉ ၼိုင်ႈ ၵႃႈၼႂ်း ဝဵင်း သေလႄႈ လၢတ်ႈ တီႈ မၼ်း လႄႈ ဝႃႈ၊ 'သြႃႇ ၸဝ်ႈ သင်ႇ လၢတ်ႈ လႄႈ ဝႃႈ၊ၶိင်ႇၼႃႇရီႇ ၵဝ် ႁွတ်ႈမႃး ယဝ်ႉ။ ၵဝ် ဢိၵ်ႇတင်း တပႄး ၵဝ် တင်းလၢႆ တေ ၶၢမ်ႇပွႆး ပသၶႃႇ၊ၵႃႈၼႂ်း ႁိူၼ်း မႂ်း ဢေႃႈ၊' ဝႃႈ ၼင်ႇ ၼႆ တႃႉ၊" ဝႃႈ ၼင်ႇ ၼႆ ဢေႃႈ။ 19တပႄးၸဝ်ႈ ၸိူဝ်း ၼၼ်ႉ ၵေႃႈ၊ၵႃႈ ဢၼ် ၸဝ်ႈ ယေႇသု၊သင်ႇ လၢတ်ႈ ၼၼ်ႉ မႄးႁႅၼ်း ပွႆး ပသၶႃႇ၊ဝႆႉ ဢေႃႈ။ 20မိူဝ်ႈ ဢၼ် ႁွတ်ႈထိုင် ၶိင်ႇ ႁူဝ်ၶမ်ႈ ၸိုင်၊ၸဝ်ႈ ယေႇသု၊ၼင်ႈ ၵိၼ် ပွႆး ပသၶႃႇ၊လူၺ်ႈ ၵၼ် တင်း တပႄးၸဝ်ႈ သိပ်း သွင် ပႃး ၼၼ်ႉ ဢေႃႈ။- 21ယၢမ်း မိူဝ်ႈ ဢၼ် ၶဝ် ယင်း တိုၵ်ႉ ၵိၼ် ယူႇ ၼၼ်ႉ မၼ်းၸဝ်ႈ လၢတ်ႈ တီႈ ၶဝ် လႄႈ ဝႃႈ၊ "ၵဝ် ဝႃႈ တီႈ သူ ၸမ်ႉ၊ၼႂ်း သူ ၼႆႉ ၵေႃႉ ၼိုင်ႈ တၵ်း ဢဝ် ၵဝ် ဢၢပ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 22ၶဝ် ၸိူဝ်း ၼၼ်ႉ၊တူၵ်းၸႂ် ၼႃႇ လႄႈ ၵေႃႉ ၼိုင်ႈ ယဝ်ႉ ၵေႃႉ ၼိုင်ႈ၊ဢွၼ်ၵၼ် လဝ်ႈထၢမ် လႄႈ ဝႃႈ၊ "ၸဝ်ႈႁဝ်း။ ပဵၼ် ၵဝ်ၶႃႈ ၶႃႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 23ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ၵေႃႉ ဢၼ် ဢဝ် ၶဝ်ႈမုၼ်း ၸုမ်ႇ ၼႂ်း ဝၢၼ် ႁူမ်ႈ လူၺ်ႈ ၵၼ် တင်း ၵဝ် ၼၼ်ႉ တၵ်း ဢဝ် ၵဝ် ဢၢပ်ႈ ဢေႃႈ။- 24ၸဝ်ႈ လုၵ်ႈၵူၼ်း၊တၵ်း လႆႈ ၶၢမ်ႇတၢႆ ၸိူဝ်ႉ ၼင်ႇ ဢၼ် တႅမ်ႈ ဝႆႉ ၵႃႈၼႂ်း ၵျၢမ်းလိၵ်ႈ ၼၼ်ႉ ဢေႃႈ။ ၼႂ်းဝႃႈၼၼ် သေၵေႃႈ ၵေႃႉ ဢၼ် ဢဝ် ၸဝ်ႈ လုၵ်ႈၵူၼ်း၊ၶၢႆ ၼၼ်ႉ။ မၼ်း မီး ဢႃႉမၢင်ႇၵလႃႇ ယဝ်ႉ ဢေႃႈ။ ပေႃး မၼ်း ဢမ်ႇ ၵိူတ်ႇလဵင်ႉ မႃး ၸိုင်၊ယဵင်ႈၶႅၼ်း တၵ်း လီ ဢေႃႈ၊" ဝႃႈ ၼင်ႇ ၼႆ ဢေႃႈ။ 25ယုတႃႉ ဢိသၵႃႇရေႇဢုတ်ႈ၊ၵေႃႉ ဢၼ် တၵ်း ဢဝ် မၼ်းၸဝ်ႈ ၶၢႆ ၼၼ်ႉ ၵေႃႈ ပိုတ်ႇ ပၢၵ်ႇ လဝ်ႈထၢမ် လႄႈ ဝႃႈ၊ "သြႃႇ ၸဝ်ႈ။ ၸဝ်ႈႁဝ်း ၶႃႈ ၶႂ်ႈဝႃႈ ပဵၼ် ၵဝ်ၶႃႈ ၶႃႈ ႁိုဝ်း၊" ဝႃႈ ၼင်ႇ ၼႆ လႄႈ။ မၼ်းၸဝ်ႈ ၵေႃႈ ဝႃႈ၊ "မႅၼ်ႈ ၼင်ႇ ဢၼ် မႂ်း လၢတ်ႈ ၼႆႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 26ၼႂ်း မိူဝ်ႈ ဢၼ် ၶဝ် ယင်း တိုၵ်ႉ ၵိၼ် ယူႇ ၼၼ်ႉ ၸိုင်၊ၸဝ်ႈ ယေႇသု၊ဢဝ် ၶဝ်ႈမုၼ်း လႄႈ သူးတွင်း ယွင်ႈယေႃး ၵျေးၸူး ၸဝ်ႈ ယဝ်ႉ ၸင်ႇ၊ ဝိတ်း ၶဝ်ႈမုၼ်း သေယဝ်ႉ၊မႅင်ႇ ပၼ် တီႈ တပႄးၸဝ်ႈ တင်းလၢႆ လႄႈ လၢတ်ႈ ဝႃႈ၊ "ၶဝ်ႈမုၼ်း ၼႆႉ ပဵၼ် တူဝ် ၵဝ် ဢေႃႈ။ ဢွၼ်ၵၼ် ဢဝ် လႄႈ ၵိၼ် တႃႉ၊" ဝႃႈ ၼင်ႇ ၼႆ ဢေႃႈ။ 27ဝၢႆးသေ ၼၼ်ႉ၊မၼ်းၸဝ်ႈ ယိပ်း ဢဝ် ၵွၵ်း လႄႈ ယွင်ႈယေႃး ၵျေးၸူး ၸဝ်ႈ ယဝ်ႉ ၸင်ႇ ပၼ် တီႈ ၶဝ် လႄႈ ဝႃႈ၊ "သူ ၵူႈၵေႃႉၵူႈၵူၼ်း ဢွၼ်ၵၼ် ၵိၼ် တႃႉ။- 28ၵွၵ်း ၼႆႉ ၸမ်ႉ၊ပဵၼ် လိူတ်ႈ ၵဝ် ဢၼ် ၸၢပ်ႈသႅင်ႇ ၵၼ် တင်း ပတိၺိၺ်ႇ ၵတိ ၽြႃးပဵၼ်ၸဝ်ႈ ဢၼ် မႂ်ႇ၊လိူတ်ႈ ၵဝ် ဢၼ် သွၼ်းလေႃႇ ႁႂ်ႈလႆႈ ပွႆႇလွတ်ႈ ဢပျတ်ႈ ၵူၼ်း ၼမ်ၼႃႇ ဢေႃႈ။- 29ၵဝ် ဝႃႈ တီႈ သူ ၸမ်ႉ၊ၵဝ် တၵ်း ဢမ်ႇ ၵိၼ် ၼမ်ႉမၢၵ်ႇၸပိတ်ႉ ၼႆႉ ထႅင်ႈ တေႃႇထိုင်ႁွတ်ႈ ဝၼ်း ဢၼ် ၵဝ် လႆႈ ၵိၼ် ၼမ်ႉမၢၵ်ႇၸပိတ်ႉ ဢၼ် မႂ်ႇ လူၺ်ႈ ၵၼ် တင်း သူ ၼႂ်း မိူင်း ပေႃႈၸဝ်ႈ ၵဝ် ပုၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 30လိုၼ်း ၼၼ်ႉ၊ၶဝ် ႁဵတ်းၵႂၢမ်း ထမ်ႇမႃႉ သေယဝ်ႉ၊ဢွၵ်ႇ ၵႂႃႇၸူး ၵႃႈတီႈ လွႆ သၢၼ်ႇလုၼ်ႇ၊ပုၼ်ႉ သေ ဢေႃႈ။ 31မိူဝ်ႈ ၼၼ်ႉ၊ၸဝ်ႈ ယေႇသု၊လၢတ်ႈ တီႈ ၶဝ် လႄႈ ဝႃႈ၊ "ၼႂ်း ၶိုၼ်း ၼႆႉ ၵမ်းလဵဝ် သူ ၵူႈ ၵေႃႉ တၵ်း ပၢႆႈ ပႅတ်ႈ ၵဝ်၊ဢၼ် တၵ်း မႅၼ်ႈ ၸွမ်းၼင်ႇ တႅမ်ႈ ဝႆႉ ၵႃႈၼႂ်း ၵျၢမ်းလိၵ်ႈ ဝႆႉ ဝႃႈ၊ 'ၵဝ် တၵ်း ဢဝ်တၢႆ ၵူၼ်း လဵင်ႉ သူဝ်း လႄႈ၊သူဝ်း ၵႃႈၼႂ်း ၽုင် တၵ်း ၽၢတ်ႇၽႄ ၵၼ် ဢေႃႈ၊' မီး မႃး ၼင်ႇ ၼႆ ၼၼ်ႉ ဢေႃႈ။- 32ၼႂ်းဝႃႈၼၼ် သေၵေႃႈ မိူဝ်ႈ ဢၼ် ၵဝ် လုၵ်ႉ သေ ၵႃႈ တၢင် တၢႆ ၶိုၼ်းလိပ်း ယဝ်ႉ ၼၼ်ႉ၊ၵဝ် တၵ်း ၵႂႃႇ ၵႃႈတီႈ ဢိူင်ႇ ၵႃႇလိလႄး၊ပုၼ်ႉ ဢွၼ်တၢင်း သူ ဢေႃႈ၊" ဝႃႈ ၼင်ႇ ၼႆ ဢေႃႈ။ 33ပေႇတရု၊ပိုတ်ႇ ပၢၵ်ႇ လၢတ်ႈ တီႈ ၸဝ်ႈ ယေႇသု၊လႄႈ ဝႃႈ၊ "ပိၵ်ႉသမ်ႉ ၶဝ် ၸိူဝ်း ၼႆႉ ၵူႈ ၵေႃႉ တၵ်း ပၢႆႈ ပႅတ်ႈ ၸဝ်ႈႁဝ်း သေၵေႃႈ၊ၵဝ်ၶႃႈ တၵ်း ဢမ်ႇ ပၢႆႈ ပႅတ်ႈ ၸဝ်ႈႁဝ်း လႃးလႃး ၶႃႈ၊" ဝႃႈ ၼင်ႇ ၼႆ ဢေႃႈ။ 34မိူဝ်ႈ ၼၼ်ႉ၊ၸဝ်ႈ ယေႇသု၊လၢတ်ႈ တီႈ ပေႇတရု၊လႄႈ ဝႃႈ၊ "ၵဝ် လၢတ်ႈ တီႈ မႂ်း ၸမ်ႉ၊ၼႂ်း ၶိုၼ်း ၼႆႉ ၸူဝ်ႈ ဢၼ် ၵႆႇ ဢမ်ႇ ပႆႇ ၶၼ် ၼၼ်ႉ ၸိုင်၊မႂ်း တၵ်း ဝႃႈ မႂ်း ဢမ်ႇ ႁုၸၵ်း ၵဝ် ထူၼ်ႈ ထိုင် သၢမ် ပွၵ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 35ပေႇတရု၊ၶိုၼ်း လၢတ်ႈ လႄႈ ဝႃႈ၊ "ပိၵ်ႉသမ်ႉ ၵဝ်ၶႃႈ တၵ်း လႆႈ တၢႆ လူၺ်ႈ ၸဝ်ႈႁဝ်း သေၵေႃႈ ၵဝ်ၶႃႈ တၵ်း ဢမ်ႇ ဝႃႈ ၸိူဝ်ႉ ၼင်ႇ ၼၼ် သေပွၵ်ႈ ၶႃႈ၊" ဝႃႈ ၼင်ႇ ၼႆ ဢေႃႈ။ တပႄးၸဝ်ႈ တၢင်ႇၵေႃႉ ၸိူဝ်း ၼၼ်ႉ ၵေႃႈ ဢွၼ်ၵၼ် လၢတ်ႈ မိူၼ် မိူၼ် ၵၼ် ဢေႃႈ။ 36ၸဝ်ႈ ယေႇသု၊ဢိၵ်ႇတင်း တပႄးၸဝ်ႈ ၸိူဝ်း ၼၼ်ႉ၊ ႁွတ်ႈထိုင် ၵႂႃႇ ၵႃႈတီႈ ဢၼ် ႁွင်ႉ ႁဵၵ်ႈ ဝႃႈ၊ၵေႇသႃႉသေႇမၼိ၊ၼၼ်ႉ ယဝ်ႉ ၸင်ႇ၊လၢတ်ႈ တီႈ ၶဝ် လႄႈ ဝႃႈ၊ "ၸူဝ်ႈ ဢၼ် ၵဝ် ၵႂႃႇ သူးတွင်း ၵႃႈတီႈ ပုၼ်ႉ ယူႇ ၼၼ်ႉ ၸိုင်၊သူ ဢွၼ်ၵၼ် ၼင်ႈ ပႂ်ႉထႃႈ ၵႃႈတီႈ ၼႆႈ တႃႉ၊" ဝႃႈ ၼင်ႇ ၼႆ သေယဝ်ႉ၊- 37ႁွင်ႉ ဢဝ် ပေႇတရု၊တင်း လုၵ်ႈၸၢႆး ၸေႇပေႇတႄး၊သွင် ၵေႃႉ ၼၼ်ႉ ပႃး လူၺ်ႈ မၼ်းၸဝ်ႈ ၵႂႃႇ ဢေႃႈ။ မိူဝ်ႈ ၼၼ်ႉ၊ တၢင်း ဢၼ် မႆႈၸႂ် ၶီၸႂ် လႄႈ ယၢပ်ႇၸႂ် ၵိၼ်းၸႂ် ၼႃႇ ၼၼ်ႉ၊ တူၵ်း ႁွတ်ႈ ၵႃႈၼိူဝ် မၼ်းၸဝ်ႈ ၼႃႇ လူင်လၢင် လႄႈ၊- 38လၢတ်ႈ တီႈ ၶဝ် လႄႈ ဝႃႈ၊ "ၸႂ် ၵဝ် ၼႆႉ တုၵ်ႉၶႃႉ ၼႃႇ လူင်လၢင် ထၢၼ်ႈပေႃး ၸမ် တၵ်း တၢႆ ဢေႃႈ။ ယူႇ ၵႃႈတီႈ ၼႆႈ လႄႈ ပႂ်ႉထႃႈ ယူႇ လူၺ်ႈ ၵၼ် တင်း ၵဝ် တႃႉ၊" ဝႃႈ ၼင်ႇ ၼႆ ဢေႃႈ။ 39မၼ်းၸဝ်ႈ ၶိုၼ်ႈ ၵႂႃႇ ပႃႈၼႃႈ ထႅင်ႈ ဢိတ်းၼိုင်ႈ သေယဝ်ႉ၊ ၶုပ်ႉမူပ်ႇ လႄႈ သူးတွင်း ဝႃႈ၊ "ဢူဝ်း၊ပေႃႈၸဝ်ႈ ၵဝ် တီႈၶႃႈ။ ပေႃး ပဵၼ် လႆႈ ၸိုင် ၶႅၼ်းတေႃႈ ႁႂ်ႈ ၵွၵ်း ၼႆႉ ပိူင်ႈ သေ ၵဝ်ၶႃႈ သေၵမ်း တီႈၶႃႈ။ ၼႂ်းဝႃႈၼၼ် သေၵေႃႈ၊ယႃႇ ႁႂ်ႈ ပဵၼ် ဢလူဝ်ႇ ၵဝ်ၶႃႈ၊ ႁႂ်ႈ ပဵၼ် ဢလူဝ်ႇ ၸဝ်ႈႁဝ်း သေၵမ်း တီႈၶႃႈ၊" ဝႃႈ ၼင်ႇ ၼႆ ဢေႃႈ။ 40မၼ်းၸဝ်ႈ ၶိုၼ်း မႃး တီႈ တပႄးၸဝ်ႈ သၢမ် ၵေႃႉ ၼၼ်ႉ လႄႈ ထူပ်း ႁၼ် ၶဝ် ၼွၼ်းလပ်း ယူႇ သေယဝ်ႉ၊လၢတ်ႈ တီႈ ပေႇတရု၊လႄႈ ဝႃႈ၊ "သူ သၢမ် ၵေႃႉ ၼႆႉ တႃႇ တေ ပႂ်ႉထႃႈ လူၺ်ႈ ၵဝ် ၶိင်ႇ ၸူဝ်ႈၼိုင်ႈ မွင်းၵူၺ်း ၼၼ်ႉ ၵေႃႈ ဢမ်ႇ တၢတ်ႈၼိူင်ႇ လႆႈ ႁိုဝ်း။- 41လွင်ႈ ၼင်ႇ ႁိုဝ် တၵ်း ဢမ်ႇ လႆႈ လူင်း ၵႂႃႇ ၵႃႈၼႂ်း တၢင်း ဢၼ် ၸၢမ်းတူၺ်း ယႃႉ ၵဝ်း ႁႅင်း ၼႃႇ ၼၼ်ႉ ၸိုင်၊သူးတွင်း လႄႈ ပႂ်ႉထႃႈ ယူႇ တႃႉ။ ၸႂ်ဝိၺိၺ်ႇ ႁႅင်း ၸေႇတၼႃႇ သေၵေႃႈ ၼိူဝ်ႉလိူတ်ႈ ၵူၼ်း ႁႅင်း လဵၵ်ႉ ၼႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 42မၼ်းၸဝ်ႈ သမ်ႉ ၵႂႃႇ ထႅင်ႈ ၵမ်းၼိုင်ႈ လႄႈ သူးတွင်း လႄႈ ဝႃႈ၊ "ဢူဝ်း ပေႃႈၸဝ်ႈ ၵဝ်ၶႃႈ။ ပေႃး ၵွၵ်း ၼႆႉ ဢမ်ႇ ဝႄႈ ပိူင်ႈ သေ ၵဝ်ၶႃႈ လႆႈ ၸိုင်၊ၵဝ်ၶႃႈ တေ လႆႈ ၵိၼ် ၵွၵ်း ၼႆႉ လႄႈ ၶႅၼ်းတေႃႈ ႁႂ်ႈ ပဵၼ် ၸွမ်း ဢလူဝ်ႇ ၸဝ်ႈႁဝ်း မီး ၼၼ်ႉ သေၵမ်း တီႈၶႃႈ၊" ဝႃႈ ၼင်ႇ ၼႆ သူးတွင်း ယဝ်ႉ ၸင်ႇ၊- 43ၶိုၼ်း မႃး ၸူး တီႈ ၶဝ် ထႅင်ႈ လႄႈ ထူပ်း ႁၼ် ၶဝ် ၼွၼ်းလပ်း ယူႇ ထၢၼ်ႈပေႃး ဢမ်ႇ မိုၼ်းတႃ လႆႈ ၼၼ်ႉ ဢေႃႈ။ 44မၼ်းၸဝ်ႈ ၸင်ႇ ပႅတ်ႈ ၶဝ် ဝႆႉ သေယဝ်ႉ၊သမ်ႉ ၶိုၼ်း ၵႂႃႇ သူးတွင်း ထႅင်ႈ ပွၵ်ႈ တီႈ သၢမ်၊သူးတွင်း ၸွမ်းၼင်ႇ ၶေႃႈၵႂၢမ်း ၵမ်း ဢွၼ်တၢင်း ၼၼ်ႉ ဢေႃႈ။- 45လိုၼ်း ၼၼ်ႉ၊မၼ်းၸဝ်ႈ ၶိုၼ်း မႃး ၸူး တီႈ တပႄးၸဝ်ႈ ၸိူဝ်း ၼၼ်ႉ လႄႈ လၢတ်ႈ ဝႃႈ၊ "သူ ယင်း တိုၵ်ႉ လိုဝ်ႈႁိူဝ်ႉ ၼွၼ်းလပ်း ယူႇ လူးၵွၼ်ႇ ႁိုဝ်း။ တူၺ်း လူး။ ၶိင်ႇၼႃႇရီႇ ဢၼ် တၵ်း ဢဝ် ၸဝ်ႈ လုၵ်ႈၵူၼ်း၊ဢၢပ်ႈ ၼႂ်း မိုဝ်း ၵူၼ်းႁၢႆႉ တင်းလၢႆ ၼၼ်ႉ မႃး ထိုင် ယဝ်ႉ။- 46လုၵ်ႉ တႃႉ။ ဢွၼ်ၵၼ် ၵႂႃႇ တႃႉ ႁဝ်း။ ႁၼ် ႁိုဝ်း။ ၵေႃႉ ဢၼ် ဢဝ် ၵဝ် ဢၢပ်ႈ ၼၼ်ႉ ႁွတ်ႈမႃး ယဝ်ႉ၊" ဝႃႈ ၼင်ႇ ၼႆ ဢေႃႈ။ 47ၼႂ်း မိူဝ်ႈ ဢၼ် ၸဝ်ႈ ယေႇသု၊လၢတ်ႈ ၸိူဝ်ႉ ၼင်ႇ ၼႆ ယူႇ ၼၼ်ႉ ၸိုင်၊ယုတႃႉ ဢိသၵႃႇရေႇဢုတ်ႈ၊ဢၼ် ၶဝ်ႈပႃး ၵႃႈၼႂ်း သိပ်း သွင် ပႃး ၼၼ်ႉ ႁွတ်ႈမႃး လူၺ်ႈ ၵၼ် တင်း ၵူၼ်း ၼမ်ၼႃႇ ဢၼ် ပႃး လၢပ်ႇ ပႃး လႅဝ်း တင်း ၶွၼ်ႉ ပေႃႉ တင်းလၢႆ ဢေႃႈ။ ၶဝ် ၸိူဝ်း ၼၼ်ႉ ပဵၼ် ၵူၼ်း ဢၼ် ယဵၸ်ႈပရေႃးႁဵၵ်ႈလူင် ၶဝ် တင်း ၵူၼ်း ဢၼ် ပဵၼ် ၵႄႇ ပဵၼ် ႁူဝ် ၼႂ်း ၽႃႇသႃႇ ၵျူး၊ၶဝ် ပွႆႇၸႂ်ႉ မႃး ဢေႃႈ။- 48ၵွပ်ႈပိူဝ်ႈ ၵေႃႉ ဢၼ် ဢဝ် မၼ်းၸဝ်ႈ ၶၢႆ ၼၼ်ႉ၊သႂ်ႇ သူပ်း သႂ်ႇ ၵႂၢမ်း ဝႆႉ လႄႈ ဝႃႈ၊ "ပေႃး ၵေႃႉ ဢၼ် ၵဝ် ၼူမ် လႄႈ တၵ်ႉလၢတ်ႈ ၼၼ်ႉ ပဵၼ် မၼ်း ယဝ်ႉ။ တိဢဝ် တႃႉ၊" ဝႃႈ ၼင်ႇ ၼႆ ဝႆႉ ယဝ်ႉ ဢေႃႈ။ 49မိူဝ်ႈ ဢၼ် ယုတႃႉ၊ႁွတ်ႈမႃး ၼၼ်ႉ မၼ်း ၵႂႃႇၸူး တီႈ ၸဝ်ႈ ယေႇသု၊ၵမ်းလဵဝ် လႄႈ လၢတ်ႈ ဝႃႈ၊ "သြႃႇ ၸဝ်ႈ။ ႁႂ်ႈ မီး မၢင်ႇၵလႃႇ သေၵမ်း ၶႃႈ၊" ဝႃႈ ၼင်ႇ ၼႆ သေလႄႈ ၼူမ် မၼ်းၸဝ်ႈ ဢေႃႈ။ 50ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ၵေႃႉ႟။ ၵႃႈ ၼင်ႇ ဢၼ် မႂ်း မႃး ႁႂ်ႈလႆႈ ႁဵတ်း ၼၼ်ႉ ႁဵတ်း ဝႆး ဝႆး တႃႉ၊" မိူဝ်ႈ ဢၼ် ဝႃႈ ၼင်ႇ ၼႆ ၸိုင်၊ၶဝ် ၼၼ်ႉ မႃး လႄႈ တိမတ်ႉ ဢဝ် မၼ်းၸဝ်ႈ သေ ဢေႃႈ။- 51ၼႂ်း ၶဝ် ၸိူဝ်း ဢၼ် ပႃး ၸွမ်း ၸဝ်ႈ ယေႇသု၊ၼၼ်ႉ ၵေႃႉ ၼိုင်ႈ၊ ထွတ်ႇ လႅဝ်း မၼ်း ၽၼ်း မႅၼ်ႈ ဝၢၼ်ႁူ ၵူၼ်း ၵေႃႉ ၼိုင်ႈ၊ဢၼ် ပဵၼ် ၶႃႈ ၶုၼ် ယဵၸ်ႈပရေႃးႁဵၵ်ႈ ၼၼ်ႉ ၶၢတ်ႇ တူၵ်း ၵႂႃႇ ဢေႃႈ။- 52ၸဝ်ႈ ယေႇသု၊လၢတ်ႈ တီႈ ၵေႃႉ ၼၼ်ႉ လႄႈ ဝႃႈ၊ "ဢဝ် လႅဝ်း မႂ်း သႂ်ႇ ၶိုၼ်း ၵႃႈၼႂ်း ၵပ်း မၼ်း သေတႃႉ။ ၵေႃႉ ဢၼ် ယိပ်း လႅဝ်း ၼၼ်ႉ ၸၢင်ႈ တၢႆ လူၺ်ႈ လႅဝ်း ၵူႈၵေႃႉၵူႈၵူၼ်း ဢေႃႈ။- 53မႂ်း ထၢင်ႇ ၵဝ် တၢတ်ႈၼိူင်ႇ လႆႈ ပုၼ်ႈ ဢၼ် တၵ်း ယွၼ်း ဢဝ် တၢင်း ၸွႆႈ တၢင်း ထႅမ် ၵႃႈတီႈ ပေႃႈၸဝ်ႈ ၵဝ်၊ႁႂ်ႈ ပွႆႇၸႂ်ႉ တပ်ႉ တမၢၼ်ႇၵၢင်ႁၢဝ် ဢမ်ႇၵႃး သိပ်း သွင် တပ်ႉ မႃး ၵႃႈတီႈ ၵဝ် ၼႆႉ ၵမ်းလဵဝ် ၼၼ်ႉ ႁိုဝ်း။- 54ပေႃး လွင်ႈတၢင်း ၸိူဝ်း ၼႆႉ ဢမ်ႇ ပဵၼ် မႃး ၸိုင်၊လွင်ႈ ဢၼ် ၵျၢမ်းလိၵ်ႈ တႅမ်ႈ ဝႆႉ ၼၼ်ႉ၊တၵ်း ပျေႉၸုမ်ႇ လႆႈ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ 55ၶိင်ႇ ၼၼ်ႉ၊ၸဝ်ႈ ယေႇသု၊လၢတ်ႈ တီႈ မူႇၵူၼ်း တင်းလၢႆ လႄႈ ဝႃႈ၊ "သူ မၢတ်ႈ ၵဝ် ပဵၼ် ၸူၼ် ဢၼ် ဢွၵ်ႇ ပၢႆႈ လႄႈ သူ ပႃး ဢဝ် လၢပ်ႇလႅဝ်း တင်း ၶွၼ်ႉ ပေႃႉ သေယဝ်ႉ၊မႃး တိဢဝ် ၵဝ် လူင် ပႄႇ။ မိူဝ်ႈ ဢၼ် ၵဝ် ယူႇ လူၺ်ႈ ၵၼ် တင်း သူ ၵူႈဝၼ်း လႄႈ သင်ႇသွၼ် ပၼ် ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ ယူႇ ၼၼ်ႉ သူ ဢမ်ႇ တိဢဝ် ၵဝ်။- 56ၼႂ်းဝႃႈၼၼ် သေၵေႃႈ၊ၵႃႈ ၼင်ႇ ဢၼ် ပဵၼ် မႃး ၸိူဝ်း ၼႆႉ၊ လႆႈ ပျေႉၸုမ်ႇ လႄႈ ပဵၼ် မႃး ၸွမ်း ၵႃႈ ၼင်ႇ ဢၼ် ပရေႃးၽႅတ်ႈ တင်းလၢႆ တႅမ်ႈ ဝႆႉ ၵႃႈၼႂ်း ၵျၢမ်းလိၵ်ႈ ၼၼ်ႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ မိူဝ်ႈ ၼၼ်ႉ တပႄးၸဝ်ႈ တင်းလၢႆ ပႅတ်ႈ ဝႆႉ မၼ်းၸဝ်ႈ သေလႄႈ ဢွၼ်ၵၼ် လႅၼ်ႈပၢႆႈ ဢေႃႈ။ 57ၶဝ် ၸိူဝ်း ဢၼ် တိဢဝ် ၸဝ်ႈ ယေႇသု၊တင်းလၢႆ ၼၼ်ႉ ဢဝ် မၼ်းၸဝ်ႈ ၵႂႃႇ သူင်ႇ ၵႃႈတီႈ ၶုၼ် ယဵၸ်ႈပရေႃးႁဵၵ်ႈ ၵယႃႇၽႃႉ၊ဢေႃႈ။ ၵႃႈတီႈ ၼၼ်ႈ သြႃႇ မေႃ ၵျၢမ်း ထမ်ႇမႃႉ ၶဝ် ဢိၵ်ႇတင်း ၵူၼ်း ဢၼ် ပဵၼ် ၵႄႇ ပဵၼ် ႁူဝ် တင်းလၢႆ ၸုတုမ် ၵၼ် ယူႇ ဝႆႉ ယဝ်ႉ ဢေႃႈ။- 58ပေႇတရု၊ယူႇ ဢမ်ႇ ၵႆ ဢမ်ႇ ၸမ် လႄႈ ၸွမ်းလင် ၶဝ် ၵႂႃႇ ထိုင် တီႈ ၼႂ်း ပၢင်ႇ ဝၢင်း ႁေႃ ၶုၼ် ယဵၸ်ႈပရေႃးႁဵၵ်ႈ ၼၼ်ႉ ဢေႃႈ။ ႁႂ်ႈ ပေႃး လႆႈ ႁု လွင်ႈ ဢၼ် တၵ်း ပဵၼ် မႃး ၸိူဝ်ႉ ၼင်ႇ ႁိုဝ် ၼၼ်ႉ ၸိုင်၊မၼ်း ၶဝ်ႈ လႄႈ ၼင်ႈ လူၺ်ႈ ၵၼ် တင်း ၵူၼ်း ပႂ်ႉ ယၢမ်း ၸိူဝ်း ၼၼ်ႉ ယူႇ ဢေႃႈ။- 59မိူဝ်ႈ ၼၼ်ႉ၊ယဵၸ်ႈပရေႃးႁဵၵ်ႈလူင် ဢိၵ်ႇတင်း ၶုၼ်လုမ်း ၸိူဝ်း ဢၼ် ၶဝ်ႈပႃး ၼႂ်း လုမ်းလူင် ဢၼ် ၸီႇယၢင်ႇ တြႃး တင်းသဵင်ႈတင်းလူင် ဢွၼ်ၵၼ် ႁႃ သၢၵ်ႈသေႇ ဢၼ် ဢမ်ႇ ၸိုဝ်ႈ ဢမ်ႇၸႂ်ႈ ၵႃႈၼိူဝ် ၸဝ်ႈ ယေႇသု၊ႁႂ်ႈလႆႈ ဢဝ် မၼ်းၸဝ်ႈ တၢႆ ဢေႃႈ။- 60ပိၵ်ႉသမ်ႉ ၵူၼ်း ၼမ်ၼႃႇ မႃး ၶၢမ်ႇသၢၵ်ႈသေႇ ဢၼ် ဢမ်ႇ ၸိုဝ်ႈ ဢမ်ႇၸႂ်ႈ ၼမ်ၼႃႇ ထၼ်ႇ ၼၼ်ႉ သေၵေႃႈ၊ဢမ်ႇ ထူပ်း ဢမ်ႇ ႁၼ် သၢၵ်ႈသေႇ သေ ၸိူဝ်ႉ သေ ပိူင်။ လိုၼ်း ၼၼ်ႉ၊ၵူၼ်း သွင် ၵေႃႉ သုတ်ႉ ၶိုၼ်ႈ ၽၢႆႇၼႃႈ လႄႈ၊- 61လၢတ်ႈ ဝႃႈ၊ "ၵူၼ်း ၵေႃႉ ၼႆႉ လၢတ်ႈ ဝႃႈ၊ 'ၵဝ် တၢတ်ႈၼိူင်ႇ ၵိူၼ်ႇ ယႃႉ ၵျွင်း ပိၵ်ႈမၢၼ်ႇ ၽြႃးပဵၼ်ၸဝ်ႈ သေလႄႈ ၼႂ်း သၢမ် ဝၼ်း ၶိုၼ်း ပူၵ်း ၶိုၼ်း တင်ႈ လႆႈ ဢေႃႈ၊' ဝႃႈ ၼင်ႇ ၼႆ ယဝ်ႉ၊" ဝႃႈ ၼင်ႇ ၼႆ ဢေႃႈ။ 62မိူဝ်ႈ ၼၼ်ႉ၊ၶုၼ် ယဵၸ်ႈပရေႃးႁဵၵ်ႈ လုၵ်ႉၸုၵ်း သေလႄႈ လၢတ်ႈ တီႈ ၸဝ်ႈ ယေႇသု၊လႄႈ ဝႃႈ၊ "တၢင်း ဢၼ် ၶဝ် ယူႇ ၽၢႆႇ ၼိုင်ႈ တင်း မႂ်း လႄႈ ႁဵတ်း ဢမု တေႃႇ မႂ်း ၼၼ်ႉ၊မႂ်း ဢမ်ႇ ၸၢင်ႈ ၶိုၼ်း တွပ်ႇ ၵႃႈသင် ယဝ်ႉ ႁိုဝ်း၊" ဝႃႈ ၼင်ႇ ၼႆ ထၢမ် သေၵေႃႈ၊- 63မၼ်းၸဝ်ႈ ယူႇတဵတ်ႇတဵတ်ႇ ဝႆႉ ယူႇ ဢေႃႈ။ ၶုၼ် ယဵၸ်ႈပရေႃးႁဵၵ်ႈ သမ်ႉ ထၢမ် ထႅင်ႈ လႄႈ ဝႃႈ၊ "တိူင်ႇၵၢဝ်ႇ ၽြႃးပဵၼ်ၸဝ်ႈ ဢၼ် ဢသၢၵ်ႈလိပ်း ယူႇ ၼၼ်ႉ သေယဝ်ႉ၊ထၢမ် တီႈ မႂ်း ၸမ်ႉ၊လွင်ႈ ဢၼ် မႂ်း ပဵၼ် ၸဝ်ႈ ၶရိၸ်ႈ၊လုၵ်ႈၽြႃးပဵၼ်ၸဝ်ႈ ဝႃႈၼႆ ၸႂ်ႈ တႄႉ ယူႇ ႁိုဝ်း၊" ဝႃႈ ၼင်ႇ ၼႆ ဢေႃႈ။ 64ၸဝ်ႈ ယေႇသု၊ၵေႃႈ ၶိုၼ်း လၢတ်ႈ လႄႈ ဝႃႈ၊ "ပဵၼ် ၵႃႈ ၼင်ႇ ဢၼ် မႂ်း ဝႃႈ ၼႆႉ ယဝ်ႉ။ ၵူၺ်းၵႃႈ၊ၵဝ် သမ်ႉ လၢတ်ႈ တီႈ သူ ထႅင်ႈ ၸမ်ႉ၊ မိူဝ်းၼႃႈ ထႃႈ လိုၼ်း သူ တၵ်း လႆႈ ႁၼ် ၸဝ်ႈ လုၵ်ႈၵူၼ်း၊ၼင်ႈ ယူႇ ၵႃႈတီႈ ၽၢႆႇၶႂႃ ၸဝ်ႈ ဢၼၼ်ႇတႃႉ တၼ်းၶူဝ်း သေလႄႈ ၶီႇ မွၵ်ႇၵုမ်ႈ လူင်း သေ ၵႃႈၼိူဝ် ၵၢင်ႁၢဝ် မႃး ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 65ၵွပ်ႈပိူဝ်ႈ လႆႈ ငိၼ်း ၵႂၢမ်း ၸိူဝ်ႉ ၼင်ႇ ၼႆ ၼၼ်ႉ ၸိုင်၊ၶုၼ် ယဵၸ်ႈပရေႃးႁဵၵ်ႈ ၼၼ်ႉ၊ၸၵ်ႉ သိၵ်ႇ သိူဝ်ႈယၢဝ်း တူဝ်ၸဝ်ႈၵဝ်ႇ သေလႄႈ လၢတ်ႈ ဝႃႈ၊ "ၵေႃႉ ၼႆႉ လၢတ်ႈ ပူၼ်ႉ လၢတ်ႈ လိူဝ် ၽြႃးပဵၼ်ၸဝ်ႈ ယဝ်ႉ။ ႁဝ်း လူဝ်ႇ သၢၵ်ႈသေႇ ၸိူဝ်ႉ ၼင်ႇ ႁိုဝ် ထႅင်ႈ။- 66သူ ၶႂ်ႈ ၸီႇယၢင်ႇ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ ၶဝ် ၸိူဝ်း ၼၼ်ႉ ၵေႃႈ လၢတ်ႈ လႄႈ ဝႃႈ၊ "မၼ်း ထုၵ်ႇလီ ၶၢမ်ႇ ဢပျတ်ႈ ဢၼ် ထိူၵ်ႈ လႆႈ တၢႆ ဢေႃႈ၊" ဝႃႈ ၼင်ႇ ၼႆ ၽွမ်ႉၵၼ် ၸီႇယၢင်ႇ ဢေႃႈ။ 67မိူဝ်ႈ ၼၼ်ႉ၊ၶဝ် ထူမ်ႇ ၼမ်ႉလၢႆး သႂ်ႇ ၼႃႈ မၼ်းၸဝ်ႈ လႄႈ ဢဝ် တႃမိုဝ်း ထုပ်ႉ ပေႃႉ မၼ်းၸဝ်ႈ ဢေႃႈ။ ၵမ်ႈၽွင်ႈ ၸိူဝ်း ဢၼ် ဢဝ် ၽႃႇမိုဝ်း တူပ်း ၼႃႈ မၼ်းၸဝ်ႈ ၼၼ်ႉ၊- 68လၢတ်ႈ လႄႈ ဝႃႈ၊ "ၸဝ်ႈ ၶရိၸ်ႈ၊႟။ ဢဝ် တင်း ၺၢၼ်ႇ ပရေႃးၽႅတ်ႈ သေလႄႈ ႁေႃးလၢတ်ႈ ပၼ် တီႈ ႁဝ်း လွင်ႈ ဢၼ် ၽူႈလႂ် ပေႃႉ ယႅၼ်ႉ ၸဝ်ႈႁဝ်း ၼၼ်ႉ သေၵမ်း တီႈၶႃႈ၊" ဝႃႈ ၼင်ႇ ၼႆ ဢေႃႈ။ 69ၼႂ်း မိူဝ်ႈ ဢၼ် ပေႇတရု၊ယင်း ၼင်ႈ ယူႇ ၵႃႈ ၼွၵ်ႈ ပၢင်ႇ ဝၢင်း လုမ်း ၶုၼ် ယဵၸ်ႈပရေႃးႁဵၵ်ႈ ယူႇ ၼၼ်ႉ ၸိုင်၊ၵူၼ်းၸႂ်ႉ မႄႈယိင်း ဢွၼ်ႇ ၵႃႈၼႂ်း ႁိူၼ်း ၶုၼ် ယဵၸ်ႈပရေႃးႁဵၵ်ႈ ၵေႃႉ ၼိုင်ႈ၊မႃး တီႈ မၼ်း လႄႈ လၢတ်ႈ ဝႃႈ၊ "မႂ်း ၼႆႉ ၵေႃႈ ပဵၼ် ၵေႃႉ ဢၼ် ယူႇ လူၺ်ႈ ၵၼ် တင်း ယေႇသု၊ၵူၼ်းမိူင်း ၵႃႇလိလႄး၊ၼၼ်ႉ ၵေႃႉ ၼိုင်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 70မိူဝ်ႈ ဢၼ် ဝႃႈ ၼင်ႇ ၼႆ ၸိုင်၊မၼ်း ထဵင် ပႅတ်ႈ ၽၢႆႇၼႃႈ ၵူၼ်း တင်းသဵင်ႈတင်းလူင် လႄႈ ဝႃႈ၊ "ၵဝ် ဢမ်ႇ ႁု လွင်ႈ ဢၼ် မႂ်း လၢတ်ႈ ၼႆႉ၊" ဝႃႈ ၼင်ႇ ၼႆ ယဝ်ႉ ၸင်ႇ၊- 71ယၢင်ႈ ဢွၵ်ႇ ၵႂႃႇ ၵႃႈတီႈ ၽၵ်းတူ ဢၼ် ၶဝ်ႈ ပၢင်ႇ ဝၢင်း လုမ်း ၼၼ်ႉ ဢေႃႈ။ မႄႈယိင်း ဢွၼ်ႇ တၢင်ႇၵေႃႉ သမ်ႉ မႃး ႁၼ် မၼ်း လႄႈ လၢတ်ႈ တီႈ ၵူၼ်း ၸိူဝ်း ဢၼ် မီး ယူႇ ၵႃႈတီႈ ႁိမ်း ၼၼ်ႉ လႄႈ ဝႃႈ၊ "မၼ်း ပဵၼ် ၵေႃႉ ဢၼ် ယူႇ လူၺ်ႈ ၵၼ် တင်း ယေႇသု၊ၵူၼ်း ဝဵင်း ၼႃႇၸရႅတ်ႈ၊ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 72မိူဝ်ႈ ၼၼ်ႉ၊ပေႇတရု၊သမ်ႉ ထဵင် ပႅတ်ႈ ထႅင်ႈ လႄႈ ဝႃႈ၊ "ၵဝ် တိူင်ႇၵၢဝ်ႇ ၵႂၢမ်း သဵတ်ႈၸႃႇ ဝႃႈ။ ၵဝ် ဢမ်ႇ ႁုၸၵ်း ၵူၼ်း ၵေႃႉ ၼၼ်ႉ၊" ဝႃႈ ၼင်ႇ ၼႆ ဢေႃႈ။ 73ယူႇ ထႅင်ႈ ၵမ်းဢွၼ်ႇၼိုင်ႈ ၵူၺ်း၊ၵူၼ်း ၸိူဝ်း ဢၼ် ၸုၵ်း ယူႇ ၵႃႈတီႈ ႁိမ်း ၼၼ်ႉ မႃး တီႈ ပေႇတရု၊လႄႈ ဝႃႈ၊ "ၸႂ်ႈ တႄႉ ယဝ်ႉ။ မႂ်း ပဵၼ် ၵူၼ်း ဢၼ် ၶဝ်ႈပႃး ၵႃႈၼႂ်း ၶဝ် ဢေႃႈ။ ထွၵ်ႈလူၺ်ႈ သဵင် ၵႂၢမ်း မႂ်း လႄႈ ႁု လွင်ႈ မႂ်း လႆႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 74ပေႇတရု၊ၵေႃႈ ၶိုၼ်း ထဵင် ပႅတ်ႈ ထႅင်ႈ လႄႈ ဝႃႈ၊ "ၵဝ် တိူင်ႇၵၢဝ်ႇ ၵႂၢမ်း သဵတ်ႈၸႃႇ လႄႈ ဝႃႈ၊ပေႃး ၵဝ် ဢမ်ႇ လၢတ်ႈ ၵႂၢမ်း ဢၼ် ၸိုဝ်ႈ ဢၼ် ၸႂ်ႈ ၸိုင်၊ႁႂ်ႈ ၽြႃးပဵၼ်ၸဝ်ႈ ၸီႇယၢင်ႇ ၵဝ် တႃႉ။ ၵဝ် ဢမ်ႇ ႁုၸၵ်း ၵူၼ်း ၵေႃႉ ၼၼ်ႉ၊" ဝႃႈ ၼင်ႇ ၼႆ ယဝ်ႉ ၵေႃႈ ၵႆႇ ၶၼ် ၵမ်းလဵဝ် ဢေႃႈ။- 75ပေႇတရု၊ၶုၵ်းၸႂ်လႆႈ ၵႂၢမ်း ဢၼ် ၸဝ်ႈ ယေႇသု၊လၢတ်ႈ ဝႆႉ လႄႈ ဝႃႈ၊ "ၸူဝ်ႈ ဢၼ် ၵႆႇ ဢမ်ႇ ပႆႇ ၶၼ် ၼၼ်ႉ မႂ်း တၵ်း ထဵင် ပႅတ်ႈ ၵဝ် ထူၼ်ႈ ထိုင် သၢမ် ပွၵ်ႈ ဢေႃႈ၊" ဝႃႈ ၼင်ႇ ၼႆ ၼၼ်ႉ သေယဝ်ႉ၊ဢွၵ်ႇ ၵႂႃႇ ၵႃႈ ၼွၵ်ႈ သေ ႁွင်ႉႁႆႈ ထိုင်ၸႂ်ထိုင်ၶေႃး ၼႃႇ လူင်လၢင် ယူႇ ဢေႃႈ။
Copyright
Learn More


text:
1ၸွမ်းၼင်ႇ သူ ပဵၼ် လုၵ်ႈ ႁၵ်ႉ ၽြႃးပဵၼ်ၸဝ်ႈ ၼၼ်ႉ၊ၶတ်းၸႂ် ၵမ်ၵျၢင်ႉ ႁႂ်ႈ မိူၼ် ၸိူဝ်ႉ ၼင်ႇ မၼ်းၸဝ်ႈ တႃႉ။- 2ၵႂႃႇ မႃး ၵႃႈၼႂ်း တၢင်းႁၵ်ႉ မႅတ်ႈတႃႇ ၸိူဝ်ႉ ၼင်ႇ ဢၼ် ၸဝ်ႈ ၶရိၸ်ႈ၊ႁၵ်ႉ ႁဝ်း ၼၼ်ႉ တႃႉ။ မၼ်းၸဝ်ႈ ၸုၼ်ႉ ဢသၢၵ်ႈ ပုၼ်ႈ ႁဝ်း ႁႂ်ႈ ပဵၼ် တၢင်းလူႇ ဢၢႆႁွမ် ဢၢႆ ႁူၺ်း မဵဝ်း ဢၼ် သၢၵ်ႈလူႇ ဢၼ် ၽြႃးပဵၼ်ၸဝ်ႈ ၵျိူၵ်ႈၸႂ် ထုၵ်ႇၸႂ် ၼၼ်ႉ ဢေႃႈ။ 3ၸိူဝ်ႉ ၼင်ႇ ဢၼ် ၵိုင်ႇ ထိူၵ်ႈ လႆႈ ပဵၼ် ၵူၼ်း ဢၼ် မူတ်းၸၢင်ႇ ၸဝ်ႈ ၼၼ်ႉ၊သူ ယႃႇပေ ဢုပ်ႇ လၢတ်ႈ လွင်ႈ ၵႃႇမေႇသု ဢၼ် ဢမ်ႇတြႃး၊တၢင်း ဢၼ် ၸႂ် ၵိလေႇသႃႇ ၵူဝ်ႈၵိူၵ်ႇ ၵူႈၸိူဝ်ႉၵူႈပိူင်၊ဢိၵ်ႇတင်း တၢင်း ဢၼ် ၸႂ် လေႃးၽႃႉ ပူၼ်ႉလိူဝ် ၸိူဝ်း ၼၼ်ႉ လႃးလႃး။- 4လိူဝ် သေ ၼၼ်ႉ ၵႂၢမ်း ဢၼ် ႁင်ႈ ဢၼ် ဝူၺ်ႇ၊ၵႂၢမ်း ဢၼ် မိူၵ်ႈ ဢၼ် လိူင်း၊ၵႂၢမ်း ဢၼ် လၢတ်ႈ ပျၢၵ်ႈ လၢတ်ႈ ၶူဝ် ဢၼ် ဢမ်ႇလီ ဢမ်ႇထုၵ်ႇ ၸိူဝ်း ၼၼ်ႉ ၵေႃႈ ယႃႇပေ လၢတ်ႈ ဢွၵ်ႇ သူပ်း သူ။ ႁႂ်ႈ ၵႂၢမ်း သူ ၼၼ်ႉ၊ႁႂ်ႈ ပဵၼ် ၵႂၢမ်း ဢၼ် ယွင်ႈယေႃး တၢင်ႇၵျေးၸူး ၽြႃးပဵၼ်ၸဝ်ႈ တႃႉ။- 5သူ ႁု ယူႇ ဝႃႈ၊ၵေႃႉ ဢၼ် ၽိတ်း ၵႃႇမေႇသု လႄႈ သင်၊ၵေႃႉ ဢၼ် ႁဵတ်း ၵူဝ်ႈ ႁဵတ်း ၵိူၵ်ႇ လႄႈ သင်၊ၵေႃႉ ဢၼ် ၸႂ် လေႃးၽႃႉ ပူၼ်ႉလိူဝ် ဢၼ် ပဵၼ် မိူၼ် ၸိူဝ်ႉ ၼင်ႇ ၵေႃႉ ဢၼ် ၵူဝ်းၵႂၢႆႇ ႁုၼ်ႇႁၢင်ႈသၢင်းထု သေၵေႃႉသေၵူၼ်း လႄႈ သင်၊ဢမ်ႇ လႆႈ ၶၢမ်ႇ ဢမူၺ်ႇ မိူင်း ၸဝ်ႈ ၶရိၸ်ႈ၊ဢိၵ်ႇတင်း ဢမူၺ်ႇ မိူင်းၽြႃးပဵၼ်ၸဝ်ႈ ၼၼ်ႉ ဢေႃႈ။ 6ယႃႇပေ ႁႂ်ႈ ပိူၼ်ႈ လႆႈ ဢဝ် တင်း ၵႂၢမ်း မဝ်မၢင် သေလႄႈ ပႅတ်ႉလႅၼ် သူ။ ၵွပ်ႈပိူဝ်ႈ လွင်ႈတၢင်း ၸိူဝ်ႉ ၼင်ႇ ၼၼ် လႄႈ ဢပျတ်ႈ တၢမ်ႇ ၽြႃးပဵၼ်ၸဝ်ႈ ၸင်ႇ ႁွတ်ႈထိုင် ၵႃႈၼိူဝ် ၶဝ် ၸိူဝ်း ဢၼ် ဢမ်ႇ ထွမ်ႇ ဢမ်ႇ ဢဝ် ၵႂၢမ်း ၽြႃးပဵၼ်ၸဝ်ႈ ၼၼ်ႉ ဢေႃႈ။- 7ပိူဝ်ႈ ၼႆ လႄႈ ယႃႇပေ ႁဵတ်းၵေႃႉႁဵတ်းသႄႈ လႄႈ ၵႂႃႇ မႃး လူၺ်ႈ ၵၼ် တင်း ၶဝ်။- 8မိူဝ်ႈၵွၼ်ႇ ၼၼ်ႉ၊သူ ယၢမ်ႈ ပဵၼ် ဢၼ် လပ်းသိင်ႇ မႃး ယဝ်ႉ ဢေႃႈ။ တေႃႈလဵဝ် ၼႆႉ ၸမ်ႉ၊သူ ပဵၼ် ဢၼ် လႅင်း ၼႂ်း ၸဝ်ႈၽြႃး ယဝ်ႉ။ ပိူဝ်ႈ ၼႆ လႄႈ ၵမ်ၵျၢင်ႉ ၸိူဝ်ႉ ၼင်ႇ လုၵ်ႈ ဢၼ်လႅင်း တႃႉ။- 9လွင်ႈ မၼ်း ၸမ်ႉ၊ဢၵျူဝ်း ဢၼ်လႅင်း ၼၼ်ႉ ပဵၼ် လွင်ႈတၢင်း ဢၼ် လီ ဢၼ် ငၢမ်း ၵူႈၸိူဝ်ႉၵူႈပိူင်၊ပဵၼ် တၢင်း ဢၼ် သိုဝ်ႈတေႃႇ၊ဢိၵ်ႇတင်း ပဵၼ် တၢင်း ဢၼ် ၸိုဝ်ႈ ဢၼ် ၸႂ်ႈ ဢေႃႈ။- 10ၵႆႉ ၶတ်းၸႂ် သွၼ် ဢဝ် လွင်ႈတၢင်း ဢၼ် ထုၵ်ႇၸႂ် ၸဝ်ႈၽြႃး ၼၼ်ႉ တႃႉ။- 11ယႃႇပေ ၶဝ်ႈပႃး လူၺ်ႈ ၵၼ် တင်း တၢင်း ဢၼ် လပ်းသိင်ႇ ဢၼ် ဢမ်ႇ မီး ဢၵျူဝ်း ၼၼ်ႉ ဢမ်ႇၵႃး၊ၽုၺ်ႇဢွၵ်ႇ ႁႂ်ႈ ဢပျတ်ႈ ၸိူဝ်ႉ ၼင်ႇ ၼၼ် ၼၼ်ႉ၊ထၢင်ႇသႃး ၼႂ်း ဢၼ်လႅင်း တႃႉ။- 12လွင်ႈ မၼ်း ၸမ်ႉ၊လွင်ႈတၢင်း ၸိူဝ်း ဢၼ် ပိူၼ်ႈ လၵ်ႉ လွမ် ႁဵတ်း ၼၼ်ႉ၊တေ ဢဝ် ၵႂၢမ်း လၢတ်ႈ ၸၢပ်ႈ လူၺ်ႈ လွင်ႈ မၼ်း ၵူၺ်း ၵေႃႈ ယင်း ပဵၼ် ဢၼ် လီ ဢူၵ်း လီဢၢႆ ယူႇ ဢေႃႈ။- 13ၵူၺ်းၵႃႈ၊မိူဝ်ႈ ဢၼ် လွင်ႈ ၵႃႈမီး တင်းသဵင်ႈတင်းလူင် ထၢင်ႇသႃး ပေႃႇ ဢွၵ်ႇ မႃး ၼႂ်း ဢၼ်လႅင်း ၸိုင်၊လွင်ႈ ၼၼ်ႉ ၵေႃႈ တၵ်း ထၢင်ႇသႃး လီ ဢေႃႈ။ ၵွပ်ႈပိူဝ်ႈ ဝႃႈ လွင်ႈတၢင်း ဢၼ် ထၢင်ႇသႃး ဝႆႉ တင်းသဵင်ႈတင်းလူင် ၼၼ်ႉ၊ပဵၼ် ဢၼ်လႅင်း ဢေႃႈ။- 14ပိူဝ်ႈ ၼႆ လႄႈ ၵႂၢမ်း ဢၼ် လၢတ်ႈ ဝႆႉ လႄႈ ဝႃႈ၊ "ၵေႃႉ ဢၼ် ၼွၼ်းလပ်း ယူႇ႟၊တိုၼ်ႇ မႃး တႃႉ။ လုၵ်ႉ သေ ၵႃႈ တၢင်းတၢႆ ၶိုၼ်းလိပ်း မႃး တႃႉ။ ၸဝ်ႈ ၶရိၸ်ႈ၊တၵ်း ပၼ် ဢၼ်လႅင်း တီႈ မႂ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 15ၵွပ်ႈၼႆ လႄႈ ၼင်ႇ ႁိုဝ် တေ ဢမ်ႇ ပဵၼ် ၵူၼ်းငိူဝ်ႈငႃႉ လႄႈ ႁႂ်ႈလႆႈ ပဵၼ် ၵေႃႉ ဢၼ် မီး ပိင်ႇၺႃႇ ၸိုင်၊တေ လႆႈ ၵမ်ၵျၢင်ႉ ၸိူဝ်ႉႁိုဝ် ၼၼ်ႉ ႁဵတ်း သတိ တႃႉ။- 16ၵွပ်ႈပိူဝ်ႈ ၶိင်ႇၵႃႇလႃႉ တေႃႈလဵဝ် ၼႆႉ ပဵၼ် ၶိင်ႇၵႃႇလႃႉ ဢၼ် ႁၢႆႉမိူၵ်ႈ လႄႈ ဢွၼ်ၵၼ် ႁဵတ်း လွင်ႈ လီ မိူဝ်ႈ ဢၼ် သူ မီး ဢၶႂၢင်ႉ ဢယေး ၵူႈၶိင်ႇ ၼၼ်ႉ တႃႉ။- 17ပိူဝ်ႈ ၼႆ လႄႈ ယႃႇပေ ႁဵတ်း ၵူၼ်းငိူဝ်ႈ။ ပဵၼ် ၵေႃႉ ဢၼ် ၸၢင်ႈ ၶႆႈၸႂ် လႄႈ ႁု ဢလူဝ်ႇ ၸဝ်ႈၽြႃး ဝႃႈ၊မၼ်းၸဝ်ႈ ၶႂ်ႈႁႂ်ႈ သူ ႁဵတ်း ဢီႈသင် ၼၼ်ႉ တႃႉ။ 18ယႃႇပေ မဝ်း ၼမ်ႉလဝ်ႈ မၢၵ်ႇၸပိတ်ႉ ဢၼ် ၸၢင်ႈ ႁႂ်ႈ ၵူၼ်း လုလႅဝ် ၼၼ်ႉ၊ႁႂ်ႈ ပျေႉၸုမ်ႇ တင်း ဝိၺိၺ်ႇ ၸဝ်ႈ တႃႉ။- 19ၵေႃႉ ၼိုင်ႈ လႄႈ ၵေႃႉ ၼိုင်ႈ၊ၼင်ႇ ၵၼ် ၵၼ် လၢတ်ႈ တေႃႇ ၵၼ် လူၺ်ႈ ၵႂၢမ်း သႃႇလၢမ်ႇ၊ဢိၵ်ႇတင်း ၵႂၢမ်း ထမ်ႇမႃႉ၊ၵႂၢမ်း ၽၢႆႇ ဝိၺိၺ်ႇ ၸဝ်ႈ သေလႄႈ ပႃးၸႂ် ပႃး ၶေႃး ႁဵတ်း ၵႂၢမ်း ယွင်ႈယေႃး ထေႃးပၼႃႇ ၵႃႈတီႈ ၽြႃးပဵၼ်ၸဝ်ႈ၊- 20ယွင်ႈယေႃး တၢင်ႇၵျေးၸူး တီႈ ၽြႃး ပေႃႈၸဝ်ႈ၊လွင်ႈ ၵႃႈမီး တင်းသဵင်ႈတင်းလူင် ၵႃႈၼႂ်း ၼႃႇမႃႉ ၸိုဝ်ႈသဵင် ၸဝ်ႈ ယေႇသု ၶရိၸ်ႈ၊ယူႇ တႃႇသေႇ တႃႉ ႁဝ်း။ 21ၵေႃႉ ၼိုင်ႈ လႄႈ ၵေႃႉ ၼိုင်ႈ၊ၼင်ႇ ၵၼ် ၵၼ် ၶျႃးတႅမ်ႇ တေႃႇ ၵၼ် ၵွပ်ႈပိူဝ်ႈ သူ ရူဝ်ႇသေႇ ၵူဝ်ယမ် ၸဝ်ႈ ၶရိၸ်ႈ၊ၼၼ်ႉ တႃႉ။ 22ၶဝ် ၸိူဝ်း ဢၼ် ပဵၼ် မေး ၶဝ်႟။ ၸိူဝ်ႉ ၼင်ႇ ဢၼ် သူ ႁပ်ႉတုင်း ဢဝ် တၢင်း ဢၼ် ၸဝ်ႈ ၽြႃး ယေႇသု၊ဢုပ်ႉပိူင်ႇ ၼၼ်ႉ၊ႁပ်ႉတုင်း ဢဝ် တၢင်း ဢၼ် ၽူဝ် သူ ဢုပ်ႉပိူင်ႇ တႃႉ။- 23လွင်ႈ မၼ်း ၸမ်ႉ၊ၽူဝ် ပဵၼ် ႁူဝ် ၵႃႈၼိူဝ် မေး မၼ်း ၸိူဝ်ႉ ၼင်ႇ ဢၼ် ၸဝ်ႈ ၶရိၸ်ႈ၊ပဵၼ် ႁူဝ် ၵႃႈၼိူဝ် ၸိူဝ်းၸဝ်ႈ ဢၼ် ပဵၼ် တူဝ် မၼ်းၸဝ်ႈ လႄႈ မၼ်းၸဝ်ႈ သမ်ႉ ပဵၼ် ၸဝ်ႈ ဢၼ် ၵႄႇၶျွတ်ႈ ဢဝ် ၸိူဝ်းၸဝ်ႈ ၼၼ်ႉ ဢေႃႈ။- 24ပိူဝ်ႈ ၼႆ လႄႈ ၸိူဝ်ႉ ၼင်ႇ ဢၼ် ၸိူဝ်းၸဝ်ႈ ႁပ်ႉတုင်း ဢဝ် တၢင်း ဢၼ် ၸဝ်ႈ ၶရိၸ်ႈ၊ဢုပ်ႉပိူင်ႇ ၼၼ်ႉ၊ႁႂ်ႈ ၶဝ် ၸိူဝ်း ဢၼ် ပဵၼ် မေး တင်းလၢႆ ၵေႃႈ ႁပ်ႉတုင်း ဢဝ် တၢင်း ဢၼ် ၽူဝ် ဢုပ်ႉပိူင်ႇ ၼႂ်း လွင်ႈတၢင်း ၵူႈၸိူဝ်ႉၵူႈပိူင် တႃႉ။ 25ၸိူဝ်း ဢၼ် ပဵၼ် ၽူဝ် ၶဝ်႟။ သူ ၵေႃႈ ႁၵ်ႉ မေး သူ မိူၼ် ၸိူဝ်ႉ ၼင်ႇ ဢၼ် ၸဝ်ႈ ၶရိၸ်ႈ၊ႁၵ်ႉ ၸိူဝ်းၸဝ်ႈ လႄႈ ၶၢမ်ႇ ၸုၼ်ႉ တူဝ်ၸဝ်ႈၵဝ်ႇ ပုၼ်ႈ ၸိူဝ်းၸဝ်ႈ ၼၼ်ႉ တႃႉ။- 26မၼ်းၸဝ်ႈ ႁဵတ်း ၸိူဝ်ႉ ၼင်ႇ ၼႆ၊ပုၼ်ႈ လွင်ႈ ၼင်ႇ ႁိုဝ် ၸိူဝ်းၸဝ်ႈ တၵ်း လႆႈ မူတ်းၸၢင်ႇ ၸိုင်၊မၼ်းၸဝ်ႈ ဢဝ် တင်း ၼုၵ်ႈၵပၢတ်ႈ တြႃး ၸဝ်ႈ၊ဢိၵ်ႇတင်း ၼမ်ႉ သေလႄႈ သုၵ်ႈ ပွတ်ႈ ဢေႃႈ။- 27ၼင်ႇ ႁိုဝ် မၼ်းၸဝ်ႈ တၵ်း လႆႈ ဢဝ် ၸိူဝ်းၸဝ်ႈ ဢၼ် မီး မုၼ်သရေႇ လႄႈ ၵၢင်းလွတ်ႈ တင်း တၢင်း ဢၼ် ပိူၼ်ႈ ၸိ ပိူၼ်ႈ ၼႄး၊တၢင်း ဢၼ် ဢမ်ႇလီ ဢမ်ႇ ငၢမ်း၊ဢိၵ်ႇတင်း တၢင်း ဢၼ် မူတ်းၸၢင်ႇ၊ဢမ်ႇ မီး တၢင်း ဢၼ် ၽိတ်း ဢၼ် ပိူင်ႈ သေလႄႈ သၢၵ်ႈၵၢပ်ႈ တီႈ တူဝ်ၸဝ်ႈၵဝ်ႇ ၼၼ်ႉ။- 28မိူၼ် ၸိူဝ်ႉ ၼင်ႇ ၼၼ် ၵူၼ်းၸၢႆး ဢၼ် ပဵၼ် ၽူဝ် ၼၼ်ႉ ထုၵ်ႇလီ ႁၵ်ႉ မေး ၶဝ် မိူၼ် ၸိူဝ်ႉ ၼင်ႇ ဢၼ် ႁၵ်ႉ တူဝ်ၸဝ်ႈၵဝ်ႇ ၼၼ်ႉ ဢေႃႈ။ ၵေႃႉ ဢၼ် ႁၵ်ႉ မေး မၼ်း ၼၼ်ႉ၊ပဵၼ် ၵေႃႉ ဢၼ် ႁၵ်ႉ တူဝ်ၸဝ်ႈၵဝ်ႇ ဢေႃႈ။- 29ၵေႃႉ ဢၼ် ၸင်း ၼိူဝ်ႉ ၸင်း လိူတ်ႈ မၼ်း ၼၼ်ႉ၊ဢမ်ႇ မီး သေၵေႃႉသေၵူၼ်း။ မၼ်း ၸၢင်ႈ လဵင်ႉလူ လုမ်းလႃး ၼိူဝ်ႉလိူတ်ႈ မၼ်း မိူၼ် ၸိူဝ်ႉ ၼင်ႇ ဢၼ် ၸဝ်ႈ ၶရိၸ်ႈ၊လဵင်ႉလူ လုမ်းလႃး ၸိူဝ်းၸဝ်ႈ ၼၼ်ႉ ဢေႃႈ။- 30လွင်ႈ မၼ်း ၸမ်ႉ၊ႁဝ်း ၶဝ်ႈပႃး ယူႇ ၵႃႈၼႂ်း ဢၢင်ႇၵႃႇ တူဝ် မၼ်းၸဝ်ႈ ဢေႃႈ။- 31ၵွပ်ႈပိူဝ်ႈ လွင်ႈတၢင်း ၼၼ်ႉ လႄႈ ၵႃႈၼႂ်း ၵျၢမ်းလိၵ်ႈ လၢတ်ႈ ဝႆႉ ဝႃႈ၊ "ၵူၼ်းၸၢႆး တၵ်း လႆႈ ၽၢတ်ႇ ယၢၼ် ပေႃႈ မႄႈ မၼ်း သေယဝ်ႉ၊ယူႇ ႁူမ်ႈ လူၺ်ႈ ၵၼ် တင်း မေး မၼ်း ဢေႃႈ။ ၶဝ် သွင် ၵေႃႉ ၼၼ်ႉ တၵ်း လႆႈ ပဵၼ် ၼိူဝ်ႉလိူတ်ႈ ဢၼ်လဵဝ် ၵၼ် ဢေႃႈ။-" 32လွင်ႈတၢင်း ၼႆႉ၊ပဵၼ် လွင်ႈ ဢၼ် လိုၵ်ႉ ဢၼ် လမ်ႇ ၼႃႇ ဢေႃႈ။ လွင်ႈ ဢၼ် ၼႆႉ ၸမ်ႉ၊ၵဝ် ပွင်ႇၸႂ် ဝႃႈ၊မၼ်း ပဵၼ် တၢင်း ဢၼ် လၢတ်ႈ လူၺ်ႈ လွင်ႈ ၸဝ်ႈ ၶရိၸ်ႈ၊တင်း ၸိူဝ်းၸဝ်ႈ ဢေႃႈ။- 33ၼႂ်းဝႃႈၼၼ် သေၵေႃႈ၊ႁႂ်ႈ ၶဝ် ၸိူဝ်း ဢၼ် ပဵၼ် ၽူဝ် ၼၼ်ႉ ႁၵ်ႉ မေး ၶဝ် မိူၼ် ၸိူဝ်ႉ ၼင်ႇ ဢၼ် ၶဝ် ႁၵ်ႉ တူဝ်ၸဝ်ႈၵဝ်ႇ ၼၼ်ႉ တႃႉ။ ႁႂ်ႈ ၶဝ် ၸိူဝ်း ဢၼ် ပဵၼ် မေး ၵေႃႈ၊ရူဝ်ႇသေႇ ၵူဝ်ယမ် ၽူဝ် ၶဝ် တႃႉ။
Copyright
Learn More


text:
1ၼႂ်း ၸိူဝ်းၸဝ်ႈ ဝဵင်း ဢၼ်ႇတိဢူၵ်ႉ၊ၼၼ်ႉ၊မီး ၶဝ် ၸိူဝ်း ဢၼ် ႁဵတ်း ပရေႃးၽႅတ်ႈ တင်း ၸိူဝ်း ဢၼ် ႁဵတ်း သြႃႇ သွၼ် တြႃး ဢၼ် ပဵၼ် ပႃႇၼပႃႉ၊ဢိၵ်ႇတင်း သုမွင်ႇ၊ဢၼ် လႆႈ ႁွင်ႉ ၼိၵႃႇ၊ဢိၵ်ႇတင်း လုၵိ၊ၵူၼ်း ဝဵင်း ၵုရေႇၼေႇ၊ဢိၵ်ႇတင်း မႃႇၼႅၼ်ႇ၊ဢၼ် မိူဝ်ႈ လဵၵ်ႉ လႆႈ ပဵၼ် ၵေႃႉသႄႈ ၸဝ်ႈၽႃႉ ႁေႇရူတ်ႈ၊မႃး ဢိၵ်ႇတင်း သေႃးလု၊ဢေႃႈ။- 2ၼႂ်း မိူဝ်ႈ ဢၼ် ၶဝ် ယင်း ႁဵတ်းဝၢတ်ႈ ၽြႃး လႄႈ ၵမ်သိၼ် ဢမ်ႇ ၵိၼ် တၢင်းၵိၼ် ယူႇ ၼၼ်ႉ ၸိုင်၊ဝိၺိၺ်ႇ မူတ်းၸၢင်ႇ ၸဝ်ႈ မီး ဢမိင်ႉ လႄႈ ဝႃႈ၊ "ၶၢၼ်း ဢဝ် ပႃႇၼပႃႉ၊ဢိၵ်ႇတင်း သေႃးလု၊ဝႆႉ ပုၼ်ႈ ၵဝ် ႁႂ်ႈလႆႈ ထၢမ်း ႁဵတ်း ၼႃႈၵၢၼ် ဢၼ် ၵဝ် ႁွင်ႉ ဢဝ် ၼၼ်ႉ တႃႉ၊" ဝႃႈ ၼင်ႇ ၼႆ ဢေႃႈ။ 3ၵႃႈ ၼင်ႇ ဢၼ် မၼ်းၸဝ်ႈ ဝႃႈ ၼၼ်ႉ၊ၶဝ် ၵမ်သိၼ် ဢမ်ႇ ၵိၼ် တၢင်းၵိၼ် လႄႈ ႁဵတ်း ပထၼႃႇ သူးတွင်း သေယဝ်ႉ၊ဢဝ် မိုဝ်း တၢင်ႇ ၵႃႈၼိူဝ် ႁူဝ် ၶဝ် သွင် ၵေႃႉ ၼၼ်ႉ လႄႈ ပွႆႇၸႂ်ႉ ၶဝ် ၵႂႃႇ သေ ဢေႃႈ။ 4ႁဵတ်း ၼၼ် လႄႈ ဝိၺိၺ်ႇ မူတ်းၸၢင်ႇ ၸဝ်ႈ ဢွၼ် သူင်ႇ ပႃႇၼပႃႉ၊တင်း သေႃးလု၊လူင်း ၵႂႃႇ ၵႃႈတီႈ ဝဵင်း သေလုၵိ၊လႄႈ သမ်ႉ လုၵ်ႉ သေ ၵႃႈတီႈ ၼၼ်ႈ ၶီႇ ႁိူဝ်းသၢင်းၽေႃး ၵႂႃႇၸူး ၵုၼ် သၢႆးပရၢတ်ႈ၊ပုၼ်ႉ ဢေႃႈ။- 5မိူဝ်ႈ ဢၼ် ႁွတ်ႈထိုင် ဝဵင်း သႃႇလမိ၊ၸိုင်၊ၶဝ် ႁေႃးလၢတ်ႈ ၼုၵ်ႈၵပၢတ်ႈ တြႃး ၽြႃးပဵၼ်ၸဝ်ႈ ၵႃႈၼႂ်း ၸရွပ်ႈ ႁေႃးတြႃး ၵူၼ်း မဵဝ်း ၵျူး၊ၶဝ် ဢေႃႈ။ ယူဝ်းႁၢၼ်ႇ မႃႇၵု၊ၼၼ်ႉ၊မီး ယူႇ လူၺ်ႈ ၵၼ် တင်း ၶဝ် လႄႈ ၸွႆႈထႅမ် ၼႂ်း ၼႃႈၵၢၼ် ၶဝ် ဢေႃႈ။ 6ၶဝ် ပႆ ၽႃႇ လတ်း ၶဝ်ႈ ၵုၼ် ၵႂႃႇ ႁွတ်ႈထိုင် ဝဵင်း ၽႃႇပု၊လႄႈ ၵႃႈတီႈ ၼၼ်ႈ ၶဝ် ထူပ်းၺႃး သြႃႇ ၽီ မေႃႇ ၵေႃႉ ၼိုင်ႈ ဢၼ် လႆႈ ၸိုဝ်ႈ ပႃႇယေႇသု၊ဢၼ် ပဵၼ် ၵူၼ်း မဵဝ်း ၵျူး၊လႄႈ ႁဵတ်း မိၵ်ႉသႃႇ ပရေႃးၽႅတ်ႈ ၼၼ်ႉ ဢေႃႈ။- 7မၼ်း ၼၼ်ႉ၊ယူႇ ၸွမ်း ၶုၼ် သေႇရၵိပေႃးလု၊ၵေႃႉ ဢၼ် မီး ပိင်ႇၺႃႇ တၢင်း ႁု သုင် ၼႂ်း ၵုၼ် ၼၼ်ႉ ဢေႃႈ။ ၶုၼ် ၼၼ်ႉ၊ပိူဝ်ႈ ဢၼ် ၶႂ်ႈ ထွမ်ႇ ၶႂ်ႈ ငိၼ်း ၼုၵ်ႈၵပၢတ်ႈ တြႃး၊ၽြႃးပဵၼ်ၸဝ်ႈ လႄႈ ႁွင်ႉ ဢဝ် ပႃႇၼပႃႉ၊တင်း သေႃးလု၊ႁႂ်ႈ ၶဝ်ႈ ၸူး မၼ်း ဢေႃႈ။- 8ၵူၺ်းၵႃႈ၊သြႃႇ ၽီ မေႃႇ ပႃႇယေႇသု၊ (ဢၼ် မၼ်း လႆႈ မီး ၸိုဝ်ႈ ၼႂ်း ၵႂၢမ်း ၵရိၵ်ႉ၊ဝႃႈ၊ဢေးလုမႃႉ၊) ၼၼ်ႉ ဢမ်ႇ ၶႂ်ႈႁႂ်ႈ ၶုၼ် ၼၼ်ႉ၊ႁပ်ႉတုင်း ဢဝ် တၢင်းယုမ်ႇမၢတ်ႈ ၼၼ်ႉ လႄႈ ႁၢမ်ႈ တၢပ်ႈ ၶဝ် ဢေႃႈ။- 9မိူဝ်ႈ ၼၼ်ႉ၊သေႃးလု၊ဢၼ် လႆႈ ႁွင်ႉ ၸိုဝ်ႈ ပေႃးလု၊ၵေႃႈ တဵမ် ဝႆႉ တင်း ဝိၺိၺ်ႇ မူတ်းၸၢင်ႇ ၸဝ်ႈ သေယဝ်ႉ၊ယႅၵ်ႉ တူၺ်း သြႃႇ မေႃၽီ ၼၼ်ႉ ၸေးၸေး သေလႄႈ၊- 10လၢတ်ႈ ဝႃႈ၊ "မႂ်း ဢၼ် ပဵၼ် လုၵ်ႈ မႃႇၼၢတ်ႈ၊ၼႆႉ႟။ မႂ်း ပဵၼ် ရၢၼ်ႇသူႇ တြႃး ဢၼ် သိုဝ်ႈတေႃႇ လႄႈ တဵမ် ဝႆႉ တင်း တၢင်း ဢၼ် ႁဵတ်း ႁုၵ်း ႁဵတ်း ႁၢႆႉ သေယဝ်ႉ၊ၵျူဝ်းၸႃး ႁဵတ်း ႁႂ်ႈ တြႃး ဢၼ် သိုဝ်ႈတေႃႇ ၸဝ်ႈ ၽြႃး၊ပိၼ်ႇ ပဵၼ် တၢင်း ဢၼ် ပႅတ်ႉ ဢၼ် လႅၼ် ဢေႃႈ။- 11တေႃႈလဵဝ် ၼႆႉ၊မိုဝ်း ထႃႇဝရႃႉ ၽြႃး တၵ်း တူၵ်း ႁွတ်ႈ ၵႃႈၼိူဝ် မႂ်း လႄႈ တႃ မႂ်း တၵ်း မွတ်ႇ ထၢၼ်ႈပေႃး ဢမ်ႇ ႁၼ် ဢၼ်လႅင်း ၵၢင်ဝၼ်း ၸူဝ်ႈၼိုင်ႈ ၶၢဝ်းၼိုင်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ မိူဝ်ႈ ၼၼ်ႉ၊ၵမ်းလဵဝ် တႃ မၼ်း မူဝ်း မႃး လႄႈ လပ်းသိင်ႇ ၽိတ်း ၽိတ်း ၵႂႃႇ သေယဝ်ႉ၊ပၼ်ႇ ၵႂႃႇ ပၼ်ႇ ၶိုၼ်း ႁႃ ၵေႃႉ ဢၼ် တၵ်း ၸုင် ဢဝ် မိုဝ်း မၼ်း ဢေႃႈ။- 12မိူဝ်ႈ ဢၼ် ၶုၼ် ၼၼ်ႉ ႁၼ် ၸိူဝ်ႉ ၼင်ႇ ၼၼ် ၼၼ်ႉ ၸိုင်၊မၼ်း ယုမ်ႇမၢတ်ႈ မႃး ၵွပ်ႈပိူဝ်ႈ ဢၼ် မၼ်း ဢၢမ်း တေႇသၼႃႇ တြႃး ၸဝ်ႈၽြႃး ၼႃႇ လူင်လၢင် ၼၼ်ႉ ဢေႃႈ။ 13သြႃႇ ပေႃးလု၊တင်း ၵူၼ်း မၼ်း ၸိူဝ်း ၼၼ်ႉ၊ၶီႇ ႁိူဝ်းသၢင်းၽေႃး ဢွၵ်ႇ သေ ၵႃႈတီႈ ဝဵင်း ၽႃႇပု၊ၵႂႃႇၸူး ဝဵင်း ပေႇရၵေႇ၊မိူင်း ပမ်ႇပုလိ၊သေယဝ်ႉ၊တီႈ ၼၼ်ႈ ယူဝ်းႁၢၼ်ႇ မႃႇၵု၊ၽၢတ်ႇ ၶဝ် ၵႂႃႇ လႄႈ မိူဝ်း ၵႂႃႇၸူး ဝဵင်း ယေႇရုသလႅမ်ႇ၊ဢေႃႈ။- 14ၶဝ် သမ်ႉ ဢွၵ်ႇ ၵႂႃႇ သေ ၵႃႈတီႈ ဝဵင်း ပေႇရၵေႇ၊ႁွတ်ႈထိုင် ၵႂႃႇ ၵႃႈတီႈ ဝဵင်း ဢၼ်ႇတိဢူၵ်ႉ၊မိူင်း ပိသိတိ၊သေလႄႈ ၼႂ်း ဝၼ်းၵမ်သိၼ် ၶဝ် ၶဝ်ႈ ၵႃႈၼႂ်း ၸရွပ်ႈ ႁေႃးတြႃး လႄႈ ၼင်ႈ ယူႇ ဢေႃႈ။- 15ဝၢႆးသေ ၽတ်းဢၢၼ်ႇ ၵျၢမ်း ပိင်းၺၢပ်ႈ တိ ဢၼ် ပဵၼ် ၽိုၼ်လိၵ်ႈတြႃး မူဝ်းသေႇ၊ဢိၵ်ႇတင်း ၵျၢမ်း ဢၼႃႇၵတ်ႉတိ ဢၼ် ပဵၼ် ၽိုၼ်လိၵ်ႈတြႃး ပရေႃးၽႅတ်ႈ ၸိူဝ်း ၼၼ်ႉ ယဝ်ႉ ယဝ်ႉ ၸိုင်၊ၵႄႇ ၸရွပ်ႈ ႁေႃးတြႃး ၶဝ် ပွႆႇၸႂ်ႉ ၵူၼ်း မႃး လၢတ်ႈ လႄႈ ဝႃႈ၊ "ၵေႃႉသႄႈ ၶဝ်႟။ ပေႃး သူ မီး တြႃး ဢၼ် တၵ်း တိုၵ်းယူင်း ၵူၼ်း တင်းလၢႆ ၸိုင်၊ႁေႃးလၢတ်ႈ သေၵမ်း တႃႉ၊" ဝႃႈ ၼင်ႇ ၼႆ ဢေႃႈ။- 16သြႃႇ ပေႃးလု၊ၵေႃႈ လုၵ်ႉ ၼႄ မိုဝ်း လႄႈ ႁေႃးလၢတ်ႈ ဝႃႈ ၸမ်ႉ၊ "ပီႈၼွင်ႉ ၵူၼ်း မဵဝ်း ဢိသရေး၊တင်း သူ ၸိူဝ်း ဢၼ် ၵူဝ်ယမ် ၽြႃးပဵၼ်ၸဝ်ႈ တင်းလၢႆ ၶဝ်႟။ ထွမ်ႇငိၼ်း တႃႉ။- 17ၽြႃးပဵၼ်ၸဝ်ႈ ၵူၼ်း မဵဝ်း ဢိသရေး၊ၼႆႉ၊လိူၵ်ႈ ဢဝ် ပူႇမွၼ်ႇ ႁဝ်း လႄႈ ယုၵ်ႉယွင်ႈ ႁႂ်ႈ ပဵၼ် ၵူၼ်း မဵဝ်း ဢၼ် ယႂ်ႇ မျၢတ်ႈ ၼႂ်း ၸူဝ်ႈ ဢၼ် ၶဝ် ပဵၼ် ၶႅၵ်ႇ ၵႃႈၼႂ်း မိူင်း ဢေးၵျိပ်ႉ၊ၼၼ်ႉ သေယဝ်ႉ၊ဢဝ် တင်း မိုဝ်း ဢၼ် မီး တၼ်းၶူဝ်း ၼၼ်ႉ၊ထုတ်ႇၼုၵ်ႈ ဢဝ် ၶဝ် ဢွၵ်ႇ သေ ၵႃႈၼႂ်း မိူင်း ၼၼ်ႉ ဢေႃႈ။- 18သီႇ သိပ်း ပီ တဵမ်တဵမ် မၼ်းၸဝ်ႈ လဵင်ႉလူ ၶဝ် ၵႃႈၼႂ်း ထိူၼ်ႇ သေလႄႈ၊- 19မၼ်းၸဝ်ႈ ယႃႉပႅတ်ႈ ၵူၼ်း ၸဵတ်း မဵဝ်း ဢၼ် ယူႇ ၵႃႈၼႂ်း မိူင်း ၶႃႇၼၼ်ႇ၊သေယဝ်ႉ၊ဢဝ် မိူင်း ၼၼ်ႉ ၽႄမႅင်ႇ ပၼ် ၶဝ်၊ႁႂ်ႈလႆႈ ဢုပ်ႉပိူင်ႇ ဢေႃႈ။- 20ႁိုင် သီႇ ပၢၵ်ႇ ပၢႆ ႁႃႈ သိပ်း ပီ ၸမ် ၸမ် ၼၼ်ႉ၊မၼ်းၸဝ်ႈ ပၼ် ၵူၼ်း ဢၼ် ၸီႇယၢင်ႇ တြႃး ၸိူဝ်း ၼၼ်ႉ တီႈ ၶဝ် တေႃႇထိုင်ႁွတ်ႈ ပၢၼ် ပရေႃးၽႅတ်ႈ သမူၺ်ႇလႃႉ၊ဢေႃႈ။- 21ႁဵတ်း ၼၼ် လႄႈ မိူဝ်ႈ ဢၼ် ၶဝ် လဝ်ႈ ယွၼ်း ၶုၼ်ႁေႃၶမ်း ၼၼ်ႉ ၸိုင်၊ၽြႃးပဵၼ်ၸဝ်ႈ ပၼ် သေႃးလု၊လုၵ်ႈၸၢႆး ၵိသႃႉ၊ဢၼ် ပဵၼ် ၶိူဝ်း ပိၼ်ႇယႃႇမိၼ်ႇ၊ႁႂ်ႈ ပဵၼ် ၶုၼ်ႁေႃၶမ်း ၶဝ် သီႇ သိပ်း ပီ ယဝ်ႉ။- 22ဝၢႆးသေ ဢီး မၼ်း ပႅတ်ႈ ယဝ်ႉ ၼၼ်ႉ၊ၽြႃးပဵၼ်ၸဝ်ႈ ပၼ် တႃႇဝိတ်ႈ၊ႁႂ်ႈ ပဵၼ် ၶုၼ်ႁေႃၶမ်း ၶဝ် ဢေႃႈ။ ၼႆႉ ၸမ်ႉ၊ပဵၼ် ၸွမ်း ၵႃႈ ၼင်ႇ ဢၼ် ၽြႃးပဵၼ်ၸဝ်ႈ ၶၢမ်ႇသၢၵ်ႈသေႇ လွင်ႈ မၼ်း လႄႈ ဝႃႈ၊ 'ၵဝ် လႆႈ ထူပ်း လွင်ႈ ဢၼ် တႃႇဝိတ်ႈ၊လုၵ်ႈၸၢႆး ယေႇသႄး၊ၼၼ်ႉ၊ပဵၼ် ၵေႃႉ ဢၼ် မႅၼ်ႈၸႂ် ၵဝ် လႄႈ မၼ်း ပဵၼ် ၵေႃႉ ဢၼ် တၵ်း ႁဵတ်း ၸွမ်း ဢလူဝ်ႇ ၵဝ် တင်းသဵင်ႈတင်းလူင် ၼၼ်ႉ ယဝ်ႉ၊' ဝႃႈ ၼင်ႇ ၼႆ ၼၼ်ႉ ဢေႃႈ။- 23ၸဝ်ႈ ယေႇသု၊ၼႆႉ၊လႆႈ ပေႃႇမႃး ၵႃႈၼႂ်း ၸိူဝ်ႉၶိူဝ်း တႃႇဝိတ်ႈ၊ၼၼ်ႉ လႄႈ ၽြႃးပဵၼ်ၸဝ်ႈ ႁႂ်ႈ မၼ်းၸဝ်ႈ ပဵၼ် ၸဝ်ႈ ၵႄႇၶျွတ်ႈ တီႈ ၵူၼ်း မဵဝ်း ဢိသရေး၊ၸွမ်းၼင်ႇ ၵတိ ၸဝ်ႈ မီး ဝႆႉ ၼၼ်ႉ ဢေႃႈ။- 24ၸူဝ်ႈ ဢၼ် ၸဝ်ႈ ယေႇသု၊ဢမ်ႇ ပႆႇ တႄႇၸႃႉ ၵၢၼ်ငၢၼ်း မၼ်းၸဝ်ႈ ၼၼ်ႉ၊သြႃႇ ယူဝ်းႁၢၼ်ႇ၊ပေႃႇမႃး ႁေႃးလၢတ်ႈ တီႈ ၵူၼ်း မဵဝ်း ဢိသရေး၊တင်းသဵင်ႈတင်းလူင်၊ႁႂ်ႈ ၶဝ် ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် သေယဝ်ႉ၊ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ ဢေႃႈ။- 25ၼႂ်း မိူဝ်ႈ ဢၼ် သြႃႇ ယူဝ်းႁၢၼ်ႇ၊ၸမ် တၵ်း ႁဵတ်းၵၢၼ်ငၢၼ်း မၼ်း ယဝ်ႉ တူဝ်ႈ ၼၼ်ႉ၊မၼ်း လၢတ်ႈ တီႈ ၵူၼ်း တင်းလၢႆ လႄႈ ဝႃႈ၊ 'သူ ထၢင်ႇ ၵဝ် ပဵၼ် ၽူႈလႂ်။ ၵဝ် ပဵၼ် ၸဝ်ႈ ၵႄႇၶျွတ်ႈ ၼၼ်ႉ ဢမ်ႇၸႂ်ႈ။ ပိူဝ်ႈ ၼႆ ထွမ်ႇငိၼ်း တႃႉ။ မၼ်းၸဝ်ႈ ၼၼ်ႉ၊မႃး ပႃႈ လိုၼ်း ၵဝ် လႄႈ ၵဝ် ယင်း ဢမ်ႇ ၵိုင်ႇ ထွတ်ႇ ၶႅပ်းတိၼ် မၼ်းၸဝ်ႈ ၼၼ်ႉ၊' ဝႃႈ ၼင်ႇ ၼႆ ဢေႃႈ။ 26"ပီႈၼွင်ႉ ၵဝ် ဢိသရေး၊ၸိူဝ်ႉၶိူဝ်း ဢႃႇပြႃႇႁၢမ်ႇ၊ဢိၵ်ႇတင်း ပီႈၼွင်ႉ တၢင်ႇၸိူဝ်ႉတၢင်ႇၶိူဝ်း၊ၸိူဝ်း ဢၼ် ယုမ်ႇယမ် ၽြႃးပဵၼ်ၸဝ်ႈ တင်းလၢႆ ၶဝ်႟။ တြႃး တၢင်း ဢၼ် ၵႄႇၶျွတ်ႈ ဢဝ် ၼႆႉ၊မၼ်းၸဝ်ႈ ပွႆႇ ပၼ် မႃး ၵႃႈတီႈ ႁဝ်း ယဝ်ႉ။- 27ၵူၼ်း ၸိူဝ်း ဢၼ် ယူႇ ၼႂ်း ဝဵင်း ယေႇရုသလႅမ်ႇ၊ဢိၵ်ႇတင်း ၶုၼ် ၶဝ် တင်းလၢႆ၊ပိူဝ်ႈ ဢၼ် ဢမ်ႇ ႁု လွင်ႈ ဢၼ် မၼ်းၸဝ်ႈ ပဵၼ် ၸဝ်ႈ ၵႄႇၶျွတ်ႈ၊ဢမ်ႇ ႁု ထွမ်ႇ ဢမ်ႇ ပွင်ႇလႅင်း ၵႂၢမ်း ပရေႃးၽႅတ်ႈ ၸိူဝ်း ဢၼ် ၽတ်းဢၢၼ်ႇ ၼႂ်း ဝၼ်းၵမ်သိၼ် ၵူႈ သိၼ် ၼၼ်ႉ ယဝ်ႉ ၸင်ႇ၊ၶဝ် ၸီႇယၢင်ႇ ၸဝ်ႈ ၼၼ်ႉ၊ႁႂ်ႈ ၵႂၢမ်း ၸိူဝ်း ၼၼ်ႉ ယဝ်ႉ တူဝ်ႈ ယဝ်ႉ ဢေႃႈ။- 28ပိၵ်ႉသမ်ႉ ၶဝ် ဢမ်ႇ ထူပ်း ဢမု ဢၼ် ထုၵ်ႇလီ ဢဝ် မၼ်းၸဝ်ႈ တၢႆ ၼၼ်ႉ သေၵေႃႈ ၶဝ် လဝ်ႈ ယွၼ်း တီႈ ၶုၼ် ပိလတ်ႉ၊ႁႂ်ႈလႆႈ ဢဝ်တၢႆ ဢေႃႈ။- 29ဝၢႆးသေ ဢၼ် ၶဝ် ႁဵတ်း ႁႂ်ႈ ၵႂၢမ်း တြႃး ၵျၢမ်းလိၵ်ႈ ဢၼ် တႅမ်ႈ ဝႆႉ လွင်ႈ ၸဝ်ႈ ၼၼ်ႉ၊ယဝ်ႉ တူဝ်ႈ ယဝ်ႉ၊ၵူႈၸိူဝ်ႉၵူႈပိူင် ၸိုင်၊ၶဝ် ဢဝ် တူဝ်တၢႆ ၸဝ်ႈ ၶျႃး လူင်း သဝ်မႆႉဝႃးမိုဝ်း မႃး လႄႈ သၢင်းၵျူဝ်ႇ ဝႆႉ ၵႃႈၼႂ်း ပိုင်ႈ ပႃႇႁဵဝ်ႈ ဢေႃႈ။- 30ၵူၺ်းၵႃႈ၊ၽြႃးပဵၼ်ၸဝ်ႈ ႁႂ်ႈ ၸဝ်ႈ ၼၼ်ႉ လုၵ်ႉ သေ ၵႃႈ တၢင်းတၢႆ ၶိုၼ်းလိပ်း မႃး လႄႈ၊- 31မိူဝ်ႈ ဝၼ်း ၼမ်ၼႃႇ ၸဝ်ႈ ၼၼ်ႉ၊ၼႄပျႃး တူဝ်ၸဝ်ႈၵဝ်ႇ ၵႃႈတီႈ ၶဝ် ၸိူဝ်း ဢၼ် လုၵ်ႉ သေ ၵႃႈတီႈ မိူင်း ၵႃႇလိလႄး၊ၸွမ်း ၸဝ်ႈ ၼၼ်ႉ၊မႃး ႁွတ်ႈထိုင် ဝဵင်း ယေႇရုသလႅမ်ႇ၊ၼၼ်ႉ ဢေႃႈ။ ၶဝ် ၸိူဝ်း ၼၼ်ႉ၊ပဵၼ် ၵေႃႉ ဢၼ် ၶၢမ်ႇသၢၵ်ႈသေႇ လွင်ႈ ၸဝ်ႈ ၼၼ်ႉ တီႈ ၵူၼ်း တင်းလၢႆ ဢေႃႈ။- 32ပိူဝ်ႈ ၼႆ လႄႈ ႁဝ်း မႃး မွၵ်ႇလၢတ်ႈ ၶၢဝ်ႇငၢဝ်း တြႃး သိူဝ်းပျေႃႇ၊ၸိူဝ်ႉ ၼင်ႇ ဢၼ် ၽြႃးပဵၼ်ၸဝ်ႈ ဝႆႉၵတိ တီႈ ပူႇမွၼ်ႇ ႁဝ်း ၼၼ်ႉ၊မိူဝ်ႈလဵဝ် မၼ်းၸဝ်ႈ ႁဵတ်း ၸွမ်း ၵႃႈတီႈ ႁဝ်း ၸိူဝ်း ဢၼ် ပဵၼ် လုၵ်ႈလၢၼ် ၶဝ် ၼႂ်း လွင်ႈတၢင်း ဢၼ် ႁႂ်ႈ ၸဝ်ႈ ယေႇသု၊လုၵ်ႉ ၶိုၼ်းလိပ်း ၼၼ်ႉ၊- 33မႅၼ်ႈ ၸွမ်း ၵႃႈ ၼင်ႇ ဢၼ် ၵျၢမ်းလိၵ်ႈ ႁဵတ်း ၵႂၢမ်း သႃႇလၢမ်ႇ တွၼ်ႈ တီႈ သွင် တႅမ်ႈ ဝႆႉ လႄႈ ဝႃႈ၊ "'မႂ်း ၼႆႉ ပဵၼ် လုၵ်ႈၸၢႆး ၵဝ် ဢေႃႈ။ ၼႂ်း ဝၼ်း မိူဝ်ႈၼႆႉ ၵဝ် လႆႈ ပဵၼ် ပေႃႈ မႂ်း ယဝ်ႉ၊' ဝႃႈ ၼင်ႇ ၼႆ ၼၼ်ႉ။ 34ဢိၵ်ႇတင်း လွင်ႈ ၽြႃးပဵၼ်ၸဝ်ႈ ႁႂ်ႈ ၸဝ်ႈ ၼၼ်ႉ၊လုၵ်ႉ ၵႃႈ တၢင်းတၢႆ ၶိုၼ်းလိပ်း လႄႈ ၵမ်းလိုၼ်း တၵ်း ဢမ်ႇ ၶိုၼ်း လႆႈ တူႇ လႆႈ ၼဝ်ႈ ၵႃႈတီႈ ၶုမ်ပႃႇႁဵဝ်ႈ ၼၼ်ႉ ပျႃႇတိၵ်ႈ ဝႆႉ လႄႈ ဝႃႈ၊ 'ၵဝ် တၵ်း ဢဝ် ၵျေးၸူး ၸဝ်ႈ ဢၼ် မူတ်းၸၢင်ႇ လႄႈ မၼ်ႈၶိူင်ႇ၊ ဢၼ် ၵဝ် ဝႆႉၵတိ တီႈ တႃႇဝိတ်ႈ၊ၼၼ်ႉ ပၼ် တီႈ သူ၊' ဝႃႈ ၼင်ႇ ၼႆ ဝႆႉ ဢေႃႈ။- 35ပိူဝ်ႈ ၼႆ လႄႈ ၼႂ်း ၵျၢမ်းလိၵ်ႈ ႁဵတ်း ၵႂၢမ်း သႃႇလၢမ်ႇ တီႈ ၼိုင်ႈ သမ်ႉ တႅမ်ႈ ဝႆႉ ထႅင်ႈ လႄႈ ဝႃႈ၊ 'တီႈ ၸဝ်ႈ ဢၼ် မူတ်းၸၢင်ႇ ၸဝ်ႈႁဝ်း ၼၼ်ႉ ၸိုင်၊ ၸဝ်ႈ ႁဝ်း တၵ်း ဢမ်ႇ ပၼ် ဢၶႂၢင်ႉ ႁႂ်ႈလႆႈ တူႇ လႆႈ ၼဝ်ႈ ၵႃႈၼႂ်း ၶုမ်ပႃႇႁဵဝ်ႈ၊' ဝႃႈ ၼင်ႇ ၼႆ ဝႆႉ လူးၵွၼ်ႇ ဢေႃႈ။- 36တႃႇဝိတ်ႈ၊ၼၼ်ႉ ပွင်ႁဵတ်း ၸွမ်း ဢလူဝ်ႇ ၽြႃးပဵၼ်ၸဝ်ႈ၊ၼႂ်း ၸူဝ်ႈပၢၼ် မၼ်း ၼၼ်ႉ ယဝ်ႉ။ ဝၢႆး ၼၼ်ႉ မၼ်း တၢႆ လႄႈ လႆႈ ၶဝ်ႈ ၸူး ၵႃႈတီႈ ဢၼ် ပူႇ ပေႃႈ တူဝ်ၸဝ်ႈၵဝ်ႇ မီး ၼၼ်ႉ လႄႈ တူဝ်တၢႆ မၼ်း တူႇ ၵႂႃႇ ၼဝ်ႈ ၵႂႃႇ ၵႃႈၼႂ်း ၶုမ်ပႃႇႁဵဝ်ႈ ဢေႃႈ။- 37ၵူၺ်းၵႃႈ၊တီႈ ၸဝ်ႈ ဢၼ် ၽြႃးပဵၼ်ၸဝ်ႈ ႁႂ်ႈ လုၵ်ႉ သေ ၵႃႈ တၢင်းတၢႆ ၶိုၼ်းလိပ်း ၼၼ်ႉ ၸမ်ႉ၊ဢမ်ႇ လႆႈ ႁွတ်ႈထိုင် တၢင်း ဢၼ် တူႇ ဢၼ် ၼဝ်ႈ။- 38ပိူဝ်ႈ ၼႆ လႄႈ ပီႈၼွင်ႉ ၵဝ် ဢိသရေး၊ၶဝ်႟။ ႁဝ်း ၶႂ်ႈႁႂ်ႈ သူ ႁု လွင်ႈ တြႃး ဢၼ် ပွႆႇလွတ်ႈ ဢပျတ်ႈ၊ၵွပ်ႈပိူဝ်ႈ ၸဝ်ႈ ယေႇသု၊ၼႆႉ ၼၼ်ႉ ႁေႃးလၢတ်ႈ တီႈ သူ၊- 39ဢိၵ်ႇတင်း လွင်ႈ ဢၼ် ၵေႃႉ ဢၼ် ယုမ်ႇမၢတ်ႈ မၼ်းၸဝ်ႈ ၼၼ်ႉ၊ၵႃႈမီး တင်းသဵင်ႈတင်းလူင် လႆႈ ၵၢင်းလွတ်ႈ တင်း ဢပျတ်ႈ ၵူႈၸိူဝ်ႉၵူႈပိူင်၊ဢၼ် တြႃး မူဝ်းသေႇ၊ဢမ်ႇ ပွႆႇ ဢမ်ႇ ၶႂၢင်း ပၼ် လႆႈ ၸိူဝ်း ၼၼ်ႉ ဢေႃႈ။- 40ပိူဝ်ႈ ၼႆ လႄႈ ႁႂ်ႈ မီး သတိ တႃႉ။ ပရေႃးၽႅတ်ႈ လႆႈ ႁေႃး ဝႆႉ လႄႈ ဝႃႈ၊ 'ၵူၼ်း ၸိူဝ်း ဢၼ် ဢမ်ႇ ၼပ်ႉ ဢမ်ႇ ၶၢၼ်း ၵႂၢမ်း ၽြႃးပဵၼ်ၸဝ်ႈ ၶဝ်႟။ လူတူၺ်း၊ဢၢမ်း ဢေႃး သေလႄႈ တၢႆ ၵႂႃႇ တႃႉ။- 41လွင်ႈ မၼ်း ၸမ်ႉ၊ဢၼ် ၵဝ် ပွင်ႁဵတ်း ယူႇ၊ဝၼ်း မိူဝ်ႈ ၼႆႉ ၼၼ်ႉ ပိၵ်ႉသမ်ႉ ပိူၼ်ႈ မွၵ်ႇလၢတ်ႈ ၼႄ သူ သေၵေႃႈ၊ ယင်း တိုၵ်ႉ ပဵၼ် မဵဝ်း ဢၼ် သူ ဢမ်ႇ တွၼ်ႉ ယုမ်ႇ လႆႈ ဢေႃႈ၊' ဝႃႈၼႆ၊ၶေႃႈၵႂၢမ်း ပျႃႇတိၵ်ႈ ၼႆႉ ၼင်ႇ ႁိုဝ် တၵ်း ဢမ်ႇ ႁွတ်ႈထိုင် တီႈ သူ ၸိုင်၊ႁဵတ်း သတိ တႃႉ၊" ဝႃႈ ၼင်ႇ ၼႆ ဢေႃႈ။ 42ယၢမ်း မိူဝ်ႈ ဢၼ် ပေႃးလု၊တင်း ပႃႇၼပႃႉ၊ဢွၵ်ႇ ၸရွပ်ႈ ႁေႃးတြႃး မႃး ယူႇ ၼၼ်ႉ ၸိုင်၊ၵူၼ်း တင်းလၢႆ ၽိတ်ႈပၢင်း ႁႂ်ႈ ၶဝ် မႃး ႁေႃး လွင်ႈတၢင်း ၸိူဝ်း ၼႆႉ ထႅင်ႈ ၼမ် ၼမ်၊ၼႂ်း ဝၼ်းၵမ်သိၼ် တေ မႃး ၼၼ်ႉ ဢေႃႈ။- 43လိုၼ်းသေ ပွႆး ပၢင် ၸုတုမ် ယဝ်ႉ ၼၼ်ႉ ၸိုင်၊ၵူၼ်း ၼမ်ၼႃႇ ဢၼ် ပဵၼ် ၵျူး၊တင်း ၵူၼ်း တၢင်ႇၸိူဝ်ႉတၢင်ႇၶိူဝ်း ၸိူဝ်း ဢၼ် ၶဝ်ႈ ၽႃႇသႃႇ ၵျူး၊ၸိူဝ်း ၼၼ်ႉ၊ဢွၼ်ၵၼ် ၸွမ်း ပေႃးလု၊တင်း ပႃႇၼပႃႉ၊ၵႂႃႇ ဢေႃႈ။ တမၢၼ်ႇၸဝ်ႈ ၸိူဝ်း ၼၼ်ႉ ၵေႃႈ လၢတ်ႈ တေႃႇ ၶဝ် လႄႈ ပၼ် ဢဵၼ် ပၼ်ႁႅင်း တီႈ ၶဝ်၊ႁႂ်ႈ ၶဝ် မၼ်ႈၶိူင်ႇ ၼႂ်း ၵျေးၸူး ၽြႃးပဵၼ်ၸဝ်ႈ ဢေႃႈ။ 44ၼႂ်း ဝၼ်းၵမ်သိၼ် လိုၼ်း ၼၼ်ႉ၊ထၢၼ်ႈပေႃး ႁမ်ႉ ၵူၼ်း တင်းသဵင်ႈ တင်း ဝဵင်း ဢွၼ်ၵၼ် မႃး ထွမ်ႇ ၼုၵ်ႈၵပၢတ်ႈ တြႃး ၸဝ်ႈ ဢေႃႈ။- 45ၵူၺ်းၵႃႈ၊မိူဝ်ႈ ဢၼ် ၵူၼ်း မဵဝ်း ၵျူး၊ၶဝ် လႆႈ ႁၼ် မူႇၵူၼ်း မီး ၼမ်ၼႃႇ ထၼ်ႇ ၼၼ်ႉ ၸိုင်၊ၶဝ် တဵမ် ဝႆႉ တင်း ၸႂ် ဢၼ် ငိၼ်း ၶွႆ သေယဝ်ႉ၊တွပ်ႇထဵင် ၵႂၢမ်း သြႃႇ ပေႃးလု၊ၵူၺ်းဢမ်ႇၵႃး၊လႃႇလင် သႄႉသွမ်း ဢေႃႈ။- 46ၼႂ်းဝႃႈၼၼ် သေၵေႃႈ၊သြႃႇ ပေႃးလု၊တင်း ပႃႇၼပႃႉ၊ႁေႃးလၢတ်ႈ ႁတ်း ႁတ်းႁၢၼ် ႁၢၼ် လႄႈ ဝႃႈ၊ "ၼုၵ်ႈၵပၢတ်ႈ တြႃး၊ၽြႃးပဵၼ်ၸဝ်ႈ ၼႆႉ၊လႆႈ ႁေႃးလၢတ်ႈ ယဝ်ႉ တီႈ သူ ဢွၼ်တၢင်း ဢေႃႈ။ ၵူၺ်းၵႃႈ၊သူ ပႄႇပႅတ်ႈ လႄႈ မၢတ်ႈ တူဝ် သူ ဢမ်ႇ ထိူၵ်ႈၶၢမ်ႇ ထႃႇဝရႃႉ ဢသၢၵ်ႈ ဝႃႈၼႆ လႄႈ ႁဝ်း တၵ်း ဢွၵ်ႇ သေ ၵႃႈတီႈ သူ သေယဝ်ႉ၊ဝၢႆႇ ၸူး ၵူၼ်း တၢင်ႇ ၸိူဝ်း တၢင်ႇ ၶိူဝ်း တင်းလၢႆ ဢေႃႈ။- 47လွင်ႈ မၼ်း ၸမ်ႉ၊ၽြႃးပဵၼ်ၸဝ်ႈ ပိင်းၺၢပ်ႈ ဝႆႉ တီႈ ႁဝ်း လႄႈ ဝႃႈ၊ "'ၵဝ် ႁႂ်ႈ သူ လႆႈ ပဵၼ် ဢၼ်လႅင်း ပုၼ်ႈ ၵူၼ်း တၢင်ႇၸိူဝ်ႉတၢင်ႇၶိူဝ်း တင်းလၢႆ၊ ပုၼ်ႈ လွင်ႈ ၼင်ႇ ႁိုဝ် ၵူၼ်းလေႃးၵီႇ တင်းသဵင်ႈတင်းလူင်၊တၵ်း လႆႈ ႁွတ်ႈထိုင် တၢင်း ဢၼ် ၵႄႇၶျွတ်ႈ ဢဝ် ဢေႃႈ၊' ဝႃႈ ၼင်ႇ ၼႆ ဝႆႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 48မိူဝ်ႈ ဢၼ် ၵူၼ်း တၢင်ႇၸိူဝ်ႉတၢင်ႇၶိူဝ်း ၸိူဝ်း ၼၼ်ႉ၊ငိၼ်း ၵႂၢမ်း ၼၼ်ႉ ၸိုင်၊ၶဝ် သိူဝ်းပျေႃႇ လႄႈ ယွင်ႈယေႃး ၼုၵ်ႈၵပၢတ်ႈ ထႃႇဝရႃႉ ၽြႃး ဢေႃႈ။ ၶဝ် ၸိူဝ်း ဢၼ် လႆႈ ၶၢမ်ႇ မၵ်းၶၢၼ်း ဝႆႉ၊ႁႂ်ႈလႆႈ ဢသၢၵ်ႈ ထႃႇဝရႃႉ ၼၼ်ႉ ၵူႈၵေႃႉၵူႈၵူၼ်း ၵေႃႈ၊ဢွၼ်ၵၼ် ၶဝ်ႈ ပဵၼ် ၵူၼ်း ၸိူဝ်း ဢၼ် ယုမ်ႇမၢတ်ႈ ဢေႃႈ။ 49ၼုၵ်ႈၵပၢတ်ႈ ထႃႇဝရႃႉ ၽြႃး ၼၼ်ႉ ၸွတ်ႇတူဝ်ႈ ၵႂႃႇ တင်း မိူင်း ဢေႃႈ။- 50မိူဝ်ႈၼၼ်ႉ၊ၵူၼ်း မဵဝ်း ၵျူး၊ၶဝ် တိုၵ်းသူၼ်း ၵူၼ်းၵႄႇ ၵူၼ်း ႁူဝ် ၸိူဝ်း ဢၼ် မီး ၵႃႈၼႂ်း ဝဵင်း ဢိၵ်ႇတင်း မႄႈယိင်း ၵူၼ်း တၢင်ႇၸိူဝ်ႉတၢင်ႇၶိူဝ်း၊ၸိူဝ်း ဢၼ် မီး သရေႇ လႄႈ ၵူဝ်းၵႂၢႆႇ ၽြႃးပဵၼ်ၸဝ်ႈ တင်းလၢႆ ၸိူဝ်း ၼၼ်ႉ၊ႁဵတ်း တၢင်း ဢၼ် ၼိၵ်ႈၸၢၵ်ႈ ငႅၼ်းသႄး သြႃႇ ပေႃးလု၊ဢိၵ်ႇတင်း ပႃႇၼပႃႉ၊သေယဝ်ႉ၊ႁေႃႈ ၶဝ် ဢွၵ်ႇ သေ ၵႃႈတီႈ လႅၼ် လိၼ်မိူင်း ၶဝ် ၵႂႃႇ ဢေႃႈ။- 51ၶဝ် ၵေႃႈ သၼ်ႇ မုၼ်ႈလိၼ် ဢၼ် ၸပ်း တိၼ် ၶဝ်၊ၼႄ လွင်ႈ ဢၼ် ၶတ်းၵၼ် တင်း ၵူၼ်းမိူင်း ၼၼ်ႉ သေယဝ်ႉ၊ဢွၵ်ႇ ၵႂႃႇၸူး ဝဵင်း ဢိၵေႃးၼိ၊သေ ဢေႃႈ။- 52တပႄးၸဝ်ႈ ၸိူဝ်း ဢၼ် မီး ၵႃႈၼႂ်း ဝဵင်း ဢၼ်ႇတိဢူၵ်ႉ၊တင်းလၢႆ၊တဵမ် ဝႆႉ တင်း ၸႂ် ဢၼ် သိူဝ်းသႂၢင်ႇ၊ဢိၵ်ႇတင်း ဝိၺိၺ်ႇ မူတ်းၸၢင်ႇ ၸဝ်ႈ ဢေႃႈ။
Copyright
Learn More


text:
1ၵမ်း ၼၼ်ႉ၊ပွႆး ၵိၼ် ၶဝ်ႈမုၼ်း ဢၼ် ဢမ်ႇ သႂ်ႇ ၸိူဝ်ႉပႅင်ႈ ဢၼ် ဝႃႈ၊ပွႆး ပသၶႃႇ၊ၼၼ်ႉ ၸမ် မႃး ယဝ်ႉ လႄႈ၊- 2ယဵၸ်ႈပရေႃးႁဵၵ်ႈ လူင် ၶဝ် တင်း သြႃႇ မေႃ ၵျၢမ်း ထမ်ႇမႃႉ တင်းလၢႆ၊လွမ် ၵျၢမ်ႇ ႁႃ ၼႄး လၢႆး ဢၼ် တၵ်း ဢဝ် ၸဝ်ႈ ယေႇသု၊တၢႆ ယူႇ ဢေႃႈ။ ႁဵတ်းသင် လႄႈ လွမ် ၵျၢမ်ႇ ႁႃ ၼႄး လၢႆး ယူႇ ဝႃႈၼႆ ၸမ်ႉ၊ၶဝ် ၵူဝ် ၵူၼ်း တင်းလၢႆ ဢေႃႈ။ 3မိူဝ်ႈ ၼၼ်ႉ၊မႃႇၼၢတ်ႈ၊ၶဝ်ႈ ၵႃႈၼႂ်း တူဝ် ယုတႃႉ၊ဢၼ် မီး ၸိုဝ်ႈ ထႅင်ႈ ဢၼ် ၼိုင်ႈ ဝႃႈ၊ဢိသၵႃႇရေႇဢုတ်ႈ၊ၵေႃႉ ဢၼ် ၶဝ်ႈပႃး ၼႂ်း တပႄးၸဝ်ႈ သိပ်း သွင် ၵေႃႉ ၼၼ်ႉ ဢေႃႈ။- 4မၼ်း ဢွၵ်ႇ ၵႂႃႇၸူး တီႈ ယဵၸ်ႈပရေႃးႁဵၵ်ႈလူင် ၶဝ် တင်း ႁူဝ်ၼႃႈ လုၵ်ႈသိုၵ်း ဢၼ် ပႂ်ႉ ၵျွင်း ပိၵ်ႈမၢၼ်ႇ ၸဝ်ႈ တင်းလၢႆ သေယဝ်ႉ၊ဢုပ်ႇၵုမ် ၶိုင် ႁႃ လွင်ႈ ဢၼ် တၵ်း လႆႈ ဢဝ် ၸဝ်ႈ ယေႇသု၊ဢၢပ်ႈ ၼႂ်း မိုဝ်း ၶဝ် ၸိူဝ်ႉ ၼင်ႇ ႁိုဝ် ၼၼ်ႉ ဢေႃႈ။- 5ၶဝ် ၵေႃႈ ၸူမ်း ၼႃႇ လႄႈ ဝႆႉၵတိ ဝႃႈ၊တႃႇ တေ ပၼ် ငိုၼ်း တီႈ မၼ်း ဢေႃႈ။- 6မၼ်း ၵေႃႈ ၽွမ်ႉ ယဝ်ႉ လႄႈ ၸင်ႇ ၵျၢမ်ႇ ႁႃ ဢၶိင်ႇ ဢၼ် သၢင်ႇထုၵ်ႇ ပုၼ်ႈတႃႇ တေ လွမ် ဢဝ် မၼ်းၸဝ်ႈ ဢၢပ်ႈပၼ် ၶဝ်၊တီႈ ဢၼ် ဢမ်ႇ မီး ၵူၼ်း ၸုတုမ် ၵၼ် ၼၼ်ႉ ဢေႃႈ။ 7ၼႂ်း ၸူဝ်ႈ ပွႆး ၵိၼ် ၶဝ်ႈမုၼ်း ဢၼ် ဢမ်ႇ သႂ်ႇ ၸိူဝ်ႉပႅင်ႈ ၼၼ်ႉ၊မိူဝ်ႈ ဢၼ် ထိုင် ဝၼ်း ဢၼ် တၵ်း ႁႅမ် သူဝ်းဢွၼ်ႇ ပသၶႃႇ၊ၼၼ်ႉ ၸိုင်၊- 8ၸဝ်ႈ ယေႇသု၊ပွႆႇၸႂ်ႉ ပေႇတရု၊ဢိၵ်ႇတင်း ယူဝ်းႁၢၼ်ႇ၊လႄႈ ဝႃႈ၊ "သူ ၵႂႃႇ မႄးႁႅၼ်း ပွႆး ပသၶႃႇ၊ပုၼ်ႈ ႁဝ်း တၵ်း ၵိၼ် တႃႉ၊" ဝႃႈ ၼင်ႇ ၼႆ ဢေႃႈ။ 9ၶဝ် ၵေႃႈ လဝ်ႈထၢမ် လႄႈ ဝႃႈ၊ "ၸဝ်ႈႁဝ်း ၶႂ်ႈႁႂ်ႈ ႁဝ်းၶႃႈ ၵႂႃႇ မႄးႁႅၼ်း ၵႃႈတီႈလႂ် ၶႃႈ၊" ဝႃႈ ၼင်ႇ ၼႆ ဢေႃႈ။ 10မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "ထွမ်ႇ တႃႉ။ မိူဝ်ႈ ဢၼ် သူ ၶဝ်ႈ ဝဵင်း ၵႂႃႇ ယူႇ ၼၼ်ႉ၊ၵူၼ်း ဢၼ် တဵင်ႇ မေႃႈၼမ်ႉ ယူႇ ၵႃႈၼိူဝ် ႁူဝ် မၼ်း ၼၼ်ႉ ၵေႃႉ ၼိုင်ႈ တၵ်း ႁူပ်ႉ ထူပ်း သူ ဢေႃႈ။ ၸွမ်း မၼ်း ၶဝ်ႈ ၵႂႃႇ ၵႃႈၼႂ်း ႁိူၼ်း ဢၼ် မၼ်း ၶဝ်ႈ ၵႂႃႇ ၼၼ်ႉ သေယဝ်ႉ၊- 11လၢတ်ႈ တီႈ ၸဝ်ႈႁိူၼ်း လႄႈ ဝႃႈ၊ 'သြႃႇ သင်ႇ လၢတ်ႈ မႃး တီႈ မႂ်း လႄႈ ဝႃႈ၊လုၵ်း ဢၼ် ၵဝ် တင်း တပႄး ၵဝ် ၸိူဝ်း ၼႆႉ တၵ်း လႆႈ ၵိၼ် ပွႆး ပသၶႃႇ၊ၼၼ်ႉ မီး ၵႃႈ လႂ်၊' ဝႃႈၼႆ တႃႉ။- 12ၵေႃႉ ၼၼ်ႉ တၵ်း ၼႄ ပၼ် လုၵ်းလူင် ႁၢၼ်ႉ ၼိူဝ် ဢၼ် ႁၢင်ႈၶိူင်ႈ ဝႆႉ ၼၼ်ႉ ဢေႃႈ။ မႄးႁႅၼ်း ဝႆႉ ၵႃႈတီႈ ၼၼ်ႈ တႃႉ၊" ဝႃႈ ၼင်ႇ ၼႆ ဢေႃႈ။ 13တပႄးၸဝ်ႈ ၸိူဝ်း ၼၼ်ႉ ၵႂႃႇ လႄႈ ထူပ်း ႁၼ် လွင်ႈ ၵႃႈမီး တင်းသဵင်ႈတင်းလူင် ၵႃႈ ဢၼ် ၸဝ်ႈ ယေႇသု၊သင်ႇ လၢတ်ႈ ၵႂႃႇ ၼၼ်ႉ လႄႈ မႄးႁႅၼ်း ပွႆး ပသၶႃႇ၊ဝႆႉ ဢေႃႈ။ 14မိူဝ်ႈ ဢၼ် ၶိင်ႇ မၼ်း ထိုင် ၼၼ်ႉ ၸဝ်ႈ ယေႇသု၊ၼင်ႈ ယူႇ ၵႃႈတီႈ ၽိူၼ် တီႈ ၵိၼ်၊လူၺ်ႈ ၵၼ် တင်း တမၢၼ်ႇၸဝ်ႈ တင်းလၢႆ လႄႈ၊- 15လၢတ်ႈ ဝႃႈ၊ "ၸူဝ်ႈ ဢၼ် ၵဝ် ဢမ်ႇ ပႆႇ လႆႈ ၶၢမ်ႇ တုၵ်ႉၶႃႉ ဝူၺ်ႇတၼႃႇ ၼႆႉ၊ၵဝ် မီး ၸႂ် ဢၼ် ၶႂ်ႈ ၵိၼ် ပွႆး ပသၶႃႇ၊ၼႆႉ လူၺ်ႈ ၵၼ် တင်း သူ ၼႃႇ လူင်လၢင် ဢေႃႈ။- 16ၵဝ် ဝႃႈ တီႈ သူ ၸမ်ႉ၊ၵဝ် တၵ်း ဢမ်ႇ ၵိၼ် ပွႆး ၼႆႉ ထႅင်ႈ တေႃႇထိုင်ႁွတ်ႈ ပွႆး ၼႆႉ လႆႈ ဢွင်ႇ မႅင်ႇ ယဝ်ႉ တူဝ်ႈ ၵႃႈၼႂ်း မိူင်းၽြႃးပဵၼ်ၸဝ်ႈ ပုၼ်ႉ ဢေႃႈ၊" ဝႃႈ ၼင်ႇ ၼႆ ယဝ်ႉ ၸင်ႇ။ 17မၼ်းၸဝ်ႈ ဢဝ် ၵွၵ်း လႄႈ ယွင်ႈယေႃး ၵျေးၸူး ၸဝ်ႈ သေယဝ်ႉ၊လၢတ်ႈ လႄႈ ဝႃႈ၊ "ဢဝ် ၵွၵ်း ၼႆႉ သေယဝ်ႉ၊မႅင်ႇ ပၼ် တီႈ သူ ၼင်ႇ ၵၼ် ၵၼ် တႃႉ။- 18ၵဝ် ဝႃႈ တီႈ သူ ၸမ်ႉ၊ၵဝ် တၵ်း ဢမ်ႇ ၵိၼ် ၼမ်ႉမၢၵ်ႇၸပိတ်ႉ ၼႆႉ ထႅင်ႈ တေႃႇထိုင်ႁွတ်ႈ မိူင်းၽြႃးပဵၼ်ၸဝ်ႈ ႁွတ်ႈမႃး ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 19မၼ်းၸဝ်ႈ ဢဝ် ၶဝ်ႈမုၼ်း လႄႈ ယွင်ႈယေႃး ၵျေးၸူး ၸဝ်ႈ သေယဝ်ႉ၊ဝိတ်း ၶဝ်ႈမုၼ်း လႄႈ မႅင်ႇ ပၼ် ၶဝ် သေလႄႈ လၢတ်ႈ ဝႃႈ၊ "ၶဝ်ႈမုၼ်း ၼႆႉ ၸမ်ႉ၊ပဵၼ် တူဝ် ၵဝ် ဢၼ် ၸုၼ်ႉ ပၼ် သူ ဢေႃႈ။ ပုၼ်ႈ ဢၼ် တၵ်း ၶုၵ်းၸႂ်လႆႈ ၶႆႈၸႂ်ထူပ်း ၵဝ် ၸိုင်၊ဢွၼ်ၵၼ် ႁဵတ်း ၸိူဝ်ႉ ၼင်ႇ ၼႆ တႃႉ၊" ဝႃႈ ၼင်ႇ ၼႆ ဢေႃႈ။- 20မိူၼ် ၸိူဝ်ႉ ၼင်ႇ ၼၼ်၊ၵိၼ် ၶဝ်ႈၶမ်ႈ သေယဝ်ႉ၊ၵွၵ်း ၵေႃႈ မၼ်းၸဝ်ႈ ဢဝ် ပၼ် တီႈ ၶဝ် လႄႈ လၢတ်ႈ ဝႃႈ၊ "ၵွၵ်း ၼႆႉ ၸမ်ႉ၊ပဵၼ် ပတိၺိၺ်ႇ တြႃး ဢၼ် မႂ်ႇ ဢၼ် ဢဝ် တင်း လိူတ်ႈ ၵဝ် တွၵ်ႇၸုမ်ႈ ဝႆႉ ယဝ်ႉ လႄႈ ထွၵ်ႇ လႆ ပုၼ်ႈ သူ ဢေႃႈ။ 21"ၼႂ်းဝႃႈၼၼ် သေၵေႃႈ တူၺ်း လူး။ ၵေႃႉ ဢၼ် ဢဝ် ၵဝ် ဢၢပ်ႈ ၼၼ်ႉ မီး ၵႃႈတီႈ ၽိူၼ် ၼႆႉ လူၺ်ႈ ၵၼ် တင်း ၵဝ် ဢေႃႈ။- 22လုၵ်ႈၵူၼ်း၊တၵ်း လႆႈ တၢႆ ၸွမ်း ၵႃႈ ၼင်ႇ ဢၼ် ၽြႃးပဵၼ်ၸဝ်ႈ မၵ်းၶၢၼ်း ဝႆႉ ၼၼ်ႉ မႅၼ်ႈ သေၵေႃႈ၊ၵေႃႉ ဢၼ် ဢဝ် လုၵ်ႈၵူၼ်း၊ဢၢပ်ႈ ၼၼ်ႉ တေ မီး ဢႃႉမၢင်ႇၵလႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 23မိူဝ်ႈ ၼၼ်ႉ၊ၶဝ် ၼင်ႇ ၵၼ် ၵၼ် တွင်ႈထၢမ် ၵၼ် လွင်ႈ ဢၼ် ၼႂ်း ၶဝ် တေ ပဵၼ် ၵေႃႉလႂ် တၵ်း ႁဵတ်း ၸိူဝ်ႉ ၼင်ႇ ၼၼ် ၼၼ်ႉ ဢေႃႈ။ 24ၵႃႈၼႂ်း တမၢၼ်ႇၸဝ်ႈ ၼင်ႇ ၵၼ် ၵၼ် မီး တၢင်း ဢၼ် တွပ်ႇထဵင် ၵၼ် လူၺ်ႈ လွင်ႈ ဢၼ် ၼႂ်း ၶဝ် ၼၼ်ႉ ၵေႃႉလႂ် တၵ်း ယဵင်ႈၶႅၼ်း ယႂ်ႇ မျၢတ်ႈ သေပိူၼ်ႈ ယူႇ လႄႈ၊- 25ၸဝ်ႈ ယေႇသု၊လၢတ်ႈ တီႈ ၶဝ် လႄႈ ဝႃႈ၊ "ၶုၼ်ႁေႃၶမ်း ၵူၼ်း တၢင်ႇၸိူဝ်ႉတၢင်ႇၶိူဝ်း ၶဝ် မီး ဢႃႇၼႃႇ ၵႃႈၼိူဝ် ၵူၼ်း ၶဝ်၊ဢိၵ်ႇတင်း ၶုၼ် ဢၼ် လႆႈ ဢုပ်ႉပိူင်ႇ တင်းလၢႆ လႆႈ ၶၢမ်ႇ တၢင်း ဢၼ် ပိူၼ်ႈ ႁွင်ႉဝႃႈ၊ 'ၸဝ်ႈ ၵျေးၸူး' ဢေႃႈ။- 26ၵူၺ်းၵႃႈ၊ပုၼ်ႈ သူ ၸိုင်၊ဢမ်ႇၸႂ်ႈ ၸိူဝ်ႉ ၼင်ႇ ၼၼ်။ ၼႂ်း သူ ၼႆႉ ၵေႃႉ ဢၼ် ႁဵတ်း ၵူၼ်းလူင် ပိူၼ်ႈ ၼၼ်ႉ မၼ်း တၵ်း လႆႈ ပဵၼ် ၸိူဝ်ႉ ၼင်ႇ ၵူၼ်းဢွၼ်ႇ ဢေႃႈ။ ၵေႃႉ ဢၼ် ပဵၼ် ၵူၼ်းၵႄႇ ၵူၼ်း ႁူဝ် ပိူၼ်ႈ ၼၼ်ႉ တၵ်း လႆႈ ပဵၼ် ၸိူဝ်ႉ ၼင်ႇ ၵူၼ်းၸႂ်ႉ ၵူၼ်းသွႆ ပိူၼ်ႈ ဢေႃႈ။- 27ၵေႃႉလႂ် ယဵင်ႈၶႅၼ်း ယႂ်ႇ မျၢတ်ႈ။ ၵေႃႉ ဢၼ် ၼင်ႈ ၵိၼ် ၼၼ်ႉ ယဵင်ႈၶႅၼ်း ယႂ်ႇ မျၢတ်ႈ ႁိုဝ်း။ ၵေႃႉ ဢၼ် ႁဵတ်းလဵင်ႉ ႁဵတ်း လူ ၼၼ်ႉ၊ယဵင်း ၶႅၼ်း ယႂ်ႇ မျၢတ်ႈ ႁိုဝ်း။ ၵေႃႉ ဢၼ် ၼင်ႈ ၵိၼ် ၼၼ်ႉ၊ယဵင်ႈၶႅၼ်း ယႂ်ႇ မျၢတ်ႈ ၸႂ်ႈ တႄႉ ယဝ်ႉ၊ၵူၺ်းၵႃႈ၊ၵဝ် ပဵၼ် ၸိူဝ်ႉ ၼင်ႇ ၵေႃႉ ဢၼ် ႁဵတ်းလဵင်ႉ ႁဵတ်း လူ ၵႃႈၼႂ်း သူ ၼႆႉ ဢေႃႈ။ 28"သူ ပဵၼ် ၶဝ် ၸိူဝ်း ဢၼ် ႁူမ်ႈ လူၺ်ႈ ၵၼ် တင်း ၵဝ် ယူႇ ၶိူဝ်းၶိူဝ်း ၼႂ်း မိူဝ်ႈ ဢၼ် ၵဝ် လႆႈ ၶၢမ်ႇ တၢင်း ဢၼ် ၸၢမ်းတူၺ်းယႃႉယုၵ်ႉ ၼမ်ၼႃႇ ၼၼ်ႉ ဢေႃႈ။- 29ၸိူဝ်ႉ ၼင်ႇ ဢၼ် ပေႃႈၸဝ်ႈ ၵဝ် ပၼ် ဢၶႂၢင်ႉ ဢႃႇၼႃႇ ဢၼ် ဢုပ်ႉပိူင်ႇ တီႈ ၵဝ် ၼၼ်ႉ ၵဝ် ၵေႃႈ တၵ်း ဢဝ် ဢၶႂၢင်ႉ ဢႃႇၼႃႇ ဢၼ် မိူၼ် မိူၼ် ၵၼ် တင်း ၵဝ် ၼၼ်ႉ ပၼ် တီႈ သူ ဢေႃႈ။- 30သူ တေ လႆႈ ၼင်ႈ လႄႈ ၵိၼ် သူတ်ႉ ၵႃႈတီႈ ၽိူၼ် ၵဝ် ၵႃႈၼႂ်း မိူင်း ၵဝ်၊ဢိၵ်ႇတင်း သူ တၵ်း လႆႈ ၼင်ႈ ၵႃႈၼိူဝ် ပလၢင်ႇ တြႃး ႁႂ်ႈလႆႈ ဢုပ်ႉပိူင်ႇ ၵႃႈၼိူဝ် ၵူၼ်း ဢိသရေး၊သိပ်း သွင် မဵဝ်း ၼၼ်ႉ ဢေႃႈ။ 31"သိမုၼ်ႇ၊႟။ သိမုၼ်ႇ၊႟။ ထွမ်ႇ လူး။ ၸႃႇတၢၼ်ႇ၊လႆႈ ဢၶႂၢင်ႉ ဢၼ် ၸႅတ်ႈ တူၺ်း ၸၢမ်းတူၺ်း သူ တင်းသဵင်ႈတင်းလူင် ႁႂ်ႈလႆႈ ၽႄ ဢဝ် ၵူၼ်းလီ ဢွၵ်ႇ သေ ၵႃႈၼႂ်း ၵူၼ်းႁၢႆႉ ၵူၼ်းမိူၵ်ႈ မိူၼ် ၸိူဝ်ႉ ၼင်ႇ ၸဝ်ႈႁႆႈ ၸဝ်ႈၼႃး ၽတ်း ဢဝ် ၶဝ်ႈပိူၵ်ႇ ဢွၵ်ႇ သေ ႁမ်း ၵႅပ်ႇ ၼၼ်ႉ ယဝ်ႉ လႄႈ၊- 32သိမုၼ်ႇ၊႟။ ၵဝ် သူးတွင်း ပုၼ်ႈ မႂ်း ပုၼ်ႈ လွင်ႈ ၼင်ႇ ႁိုဝ် တၢင်းယုမ်ႇမၢတ်ႈ မႂ်း တၵ်း ဢမ်ႇ လု ၼၼ်ႉ ယူႇ ဢေႃႈ။ မိူဝ်ႈ ဢၼ် မႂ်း ၶိုၼ်း မႃး ၸူး ၵႃႈတီႈ ၵဝ် ၸိုင်၊မႂ်း တၵ်း လႆႈ ပၼ် ဢဵၼ် ပၼ်ႁႅင်း တီႈ ပီႈၼွင်ႉ မႂ်း တင်းလၢႆ ဢေႃႈ၊" ဝႃႈ ၼင်ႇ ၼႆ ဢေႃႈ။ 33မၼ်း ၶိုၼ်း လဝ်ႈလၢတ်ႈ လႄႈ ဝႃႈ၊ "ၸဝ်ႈႁဝ်း။ ၼင်ႇ ႁိုဝ် တၵ်း တူၵ်းထွင်ႇ လူၺ်ႈ ၵၼ် တင်း ၸဝ်ႈႁဝ်း လႂ်၊တၵ်း တၢႆ ၸွမ်း ၸဝ်ႈႁဝ်း လႂ် ၼၼ်ႉ ၸိုင်၊ၵဝ်ၶႃႈ တၼ်း ဝႆႉ ယဝ်ႉ တီႈၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 34မၼ်းၸဝ်ႈ ၵေႃႈ ဝႃႈ၊ "ပေႇတရု၊႟။ ၵဝ် ဝႃႈ တီႈ မႂ်း ၸမ်ႉ၊ၼႂ်း ၶိုၼ်း ၼႆႉ ၸူဝ်ႈ ဢၼ် ၵႆႇ ယင်း ဢမ်ႇ ပႆႇ ၶၼ် ၼၼ်ႉ ၸိုင်၊မႂ်း တၵ်း ထဵင် ပႅတ်ႈ ၵဝ် ထူၼ်ႈ ထိုင် သၢမ် ပွၵ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 35ၸဝ်ႈ ယေႇသု၊သမ်ႉ ထၢမ် ၶဝ် လႄႈ ဝႃႈ၊ "မိူဝ်ႈ ဢၼ် ၵဝ် ဢမ်ႇ ႁႂ်ႈ သူ ပႃး ထူင်ငိုၼ်း၊ထူင်ပႃး၊ၶႅပ်းတိၼ်၊သေလႄႈ ပွႆႇၸႂ်ႉ သူ ၵႂႃႇ ၵမ်း ဢွၼ်တၢင်း ၼၼ်ႉ၊ၸွင်ႇ သူ လူဝ်ႇ ထႅင်ႈ သေ ၸိူဝ်ႉ သေ ပိူင် ႁိုဝ်း၊" ဝႃႈၼႆ လႄႈ။ ၶဝ် ဢွၼ်ၵၼ် ၶိုၼ်း လဝ်ႈလၢတ်ႈ လႄႈ ဝႃႈ၊ "ဢမ်ႇ လူဝ်ႇ ၵႃႈသင် ထႅင်ႈ ၶႃႈ၊" ဝႃႈ ၼင်ႇ ၼႆ ဢေႃႈ။ 36မိူဝ်ႈ ၼၼ်ႉ မၼ်းၸဝ်ႈ လၢတ်ႈ လႄႈ ဝႃႈ၊ "ၵမ်း ၼႆႉ ၸိုင်၊ၵေႃႉ ဢၼ် မီး ထူင်ငိုၼ်း ဢမ်ႇၼၼ် ၵေႃႈ၊ၵေႃႉ ဢၼ် မီး ထူင်ပႃး ၼၼ်ႉ ႁႂ်ႈ ဢဝ် ပႃး ၸွမ်း တႃႉ။ ၵေႃႉ ဢၼ် ဢမ်ႇ မီး လႅဝ်း ၼၼ်ႉ ႁႂ်ႈ မၼ်း ၶၢႆ သိူဝ်ႈၶူဝ်း မၼ်း လႄႈ သိုဝ်ႉ ဝႆႉ မၢၵ်ႈ ၼိုင်ႈ တႃႉ။- 37ၵဝ် ဝႃႈ တီႈ သူ ၸမ်ႉ၊ၼႂ်း ၵျၢမ်းလိၵ်ႈ မီး ဝႆႉ လႄႈ ဝႃႈ၊ 'ၸဝ်ႈ ၼၼ်ႉ ၸမ်ႉ၊ပိူၼ်ႈ မၢတ်ႈ ၶဝ် ပႃး ၼႂ်း ၵူၼ်း ဢၼ် ဢမ်ႇတြႃး ဢေႃႈ၊' ဝႃႈ ၼင်ႇ ၼႆ ၼၼ်ႉ တၵ်း ပျေႉၸုမ်ႇ ၵႃႈတီႈ ၵဝ် တေႃႈလဵဝ် ၼႆႉ ယဝ်ႉ။ တၢင်း ဢၼ် တႅမ်ႈ ဝႆႉ လွင်ႈ ၵဝ် ၸိုင်၊ပဵၼ် မႃး ယူႇ ယဝ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 38ၶဝ် ၵေႃႈ လဝ်ႈလၢတ်ႈ လႄႈ ဝႃႈ၊ "တူၺ်း ၶႃႈ လူး၊ၸဝ်ႈ။ ႁဝ်းၶႃႈ မီး လႅဝ်း သွင် မၢၵ်ႈ ၶႃႈ ဢေႃႈ၊" ဝႃႈ ၼင်ႇ ၼႆ လႄႈ။ မၼ်းၸဝ်ႈ ဝႃႈ၊ "ပေႃး ယဝ်ႉ၊" ဝႃႈ ၼင်ႇ ၼႆ ဢေႃႈ။ 39လိုၼ်း ၼၼ်ႉ၊ၸဝ်ႈ ယေႇသု၊ဢွၵ်ႇ ဝဵင်း ၵႂႃႇၸူး ၵႃႈတီႈ လွႆ သၢၼ်ႇလုၼ်ႇ၊ၵႃႈ ၼင်ႇ ဢၼ် မၼ်းၸဝ်ႈ ယၢမ်ႈ ၵႂႃႇ သေႇ သေႇ ၼၼ်ႉ လႄႈ တပႄးၸဝ်ႈ တင်းလၢႆ ၵေႃႈ ၸွမ်း ၵႂႃႇ ဢေႃႈ။- 40မိူဝ်ႈ ဢၼ် မၼ်းၸဝ်ႈ ႁွတ်ႈထိုင် ၵႂႃႇ ၵႃႈတီႈ ၼၼ်ႉ ၸိုင်၊မၼ်းၸဝ်ႈ လၢတ်ႈ တီႈ ၶဝ် လႄႈ ဝႃႈ၊ "ၼင်ႇ ႁိုဝ် သူ တၵ်း ဢမ်ႇ လွင်ႈ ဢမ်ႇ ၸွမ်း ၵႂႃႇ ၼႂ်း တၢင်း ဢၼ် ၸူဝ်း ၵႂႃႇ ၼႂ်း ဢပျတ်ႈ ၸိုင်၊ဢွၼ်ၵၼ် သူးတွင်း တႃႉ၊" ဝႃႈ ၼင်ႇ ၼႆ ဢေႃႈ။ 41မၼ်းၸဝ်ႈ ၸင်ႇ ၽၢတ်ႇ သေ ၵႃႈတီႈ ၶဝ် ၵႂႃႇ ယၢၼ် သေ ၸူဝ်ႈမၢၵ်ႇႁိၼ်ဝုတ်ႉ ၼိုင်ႈ လႄႈ ၶုပ်ႉၶဝ်ႇ သေယဝ်ႉ၊သူးတွင်း လႄႈ ဝႃႈ၊- 42"ပေႃႈၸဝ်ႈ တီႈၶႃႈ၊ပေႃး ၸဝ်ႈႁဝ်း မီး ဢလူဝ်ႇ ၸိုင်၊ႁႂ်ႈ ၵွၵ်း ၼႆႉ ပိူင်ႈ ၵႂႃႇ သေ ၵႃႈတီႈ ၶႃႈၸဝ်ႈ သေၵမ်း ၶႃႈ။ ၼႂ်းဝႃႈၼၼ် သေၵေႃႈ၊ယႃႇ ႁႂ်ႈ ပဵၼ် ၸွမ်း ဢလူဝ်ႇ ၶႃႈၸဝ်ႈ လႄႈ ႁႂ်ႈ ပဵၼ် ၸွမ်း ဢလူဝ်ႇ ၸဝ်ႈႁဝ်း သေၵမ်း တီႈၶႃႈ၊" ဝႃႈ ၼင်ႇ ၼႆ ဢေႃႈ။- 43[မိူဝ်ႈ ၼၼ်ႉ၊တမၢၼ်ႇၵၢင်ႁၢဝ် ပႃး ၼိုင်ႈ ပေႃႇမႃး ပၼ် ဢဵၼ် ပၼ်ႁႅင်း မၼ်းၸဝ်ႈ ဢေႃႈ။- 44မၼ်းၸဝ်ႈ ၶၢမ်ႇ ဝူၺ်ႇတၼႃႇ ၼမ်ၼႃႇ လႄႈ ယိင်း ၶႅၼ်း ၶတ်းၸႂ် ၵျူဝ်းၸႃး သူးတွင်း ယူႇ၊ထၢၼ်ႈပေႃး ႁိူဝ်ႇ မၼ်းၸဝ်ႈ ပဵၼ် မိူၼ် ၸိူဝ်ႉ ၼင်ႇ ယွတ်ႇ လိူတ်ႈ ယွတ်ႇ တူၵ်း ၵႃႈၼိူဝ် လိၼ် ၼၼ်ႉ ဢေႃႈ။] 45လုၵ်ႉ သေ ၵႃႈတီႈ ဢၼ် သူးတွင်း ၼၼ်ႉ မၼ်းၸဝ်ႈ ၶိုၼ်း မႃး ၸူး တီႈ တပႄးၸဝ်ႈ ၸိူဝ်း ၼၼ်ႉ လႄႈ ထူပ်း ႁၼ် ၶဝ် ၼွၼ်းလပ်း ယူႇ၊ၵွပ်ႈပိူဝ်ႈ ၶဝ် ၸႂ်လု ႁႅင်းဢူၼ်ႈ ၼႃႇ ၼၼ်ႉ ဢေႃႈ။- 46မၼ်းၸဝ်ႈ ၸင်ႇ လၢတ်ႈ တီႈ ၶဝ် လႄႈ ဝႃႈ၊ "သူ ၼွၼ်းလပ်း ယူႇ ႁဵတ်းသင်။ လုၵ်ႉ လႄႈ ဢွၼ်ၵၼ် သူးတွင်း ပုၼ်ႈ လွင်ႈ ၼင်ႇ ႁိုဝ် သူ တၵ်း ဢမ်ႇ လွင်ႈ ဢမ်ႇ ၸွမ်း ၵႂႃႇ ၼႂ်း တၢင်း ဢၼ် ၸူဝ်း ၵႂႃႇ ၵႃႈၼႂ်း ဢပျတ်ႈ ၼၼ်ႉ တႃႉ၊" ဝႃႈ ၼင်ႇ ၼႆ ဢေႃႈ။ 47ၼႂ်း မိူဝ်ႈ ဢၼ် ၸဝ်ႈ ယေႇသု၊ယင်း တိုၵ်ႉ လၢတ်ႈ ၸိူဝ်ႉ ၼင်ႇ ၼၼ် ယူႇ ၼၼ်ႉ၊ၵူၼ်း ၸုမ်း ၼိုင်ႈ ႁွတ်ႈမႃး လႄႈ ယုတႃႉ၊ဢၼ် ၶဝ်ႈပႃး ၼႂ်း တပႄးၸဝ်ႈ သိပ်း သွင် ၵေႃႉ ၼၼ်ႉ ဢွၼ် ႁူဝ် ၶဝ် မႃး ဢေႃႈ။ မၼ်း ၵႂႃႇၸူး ၸဝ်ႈ ယေႇသု၊ႁႂ်ႈလႆႈ တၵ်ႉလၢတ်ႈ လႄႈ ၼူမ် ဢေႃႈ။- 48ၵူၺ်းၵႃႈ၊ၸဝ်ႈ ယေႇသု၊လၢတ်ႈ လႄႈ ဝႃႈ၊ "ယုတႃႉ၊႟။ မႂ်း ဢဝ် တင်း တၢင်း ဢၼ် ၼူမ် လႄႈ ဢၢပ်ႈ လုၵ်ႈၵူၼ်း၊ႁိုဝ်း၊" ဝႃႈ ၼင်ႇ ၼႆ ဢေႃႈ။ 49မိူဝ်ႈ ဢၼ် တပႄးၸဝ်ႈ ဢၼ် မီး လူၺ်ႈ ၵၼ် တင်း မၼ်းၸဝ်ႈ ၸိူဝ်း ၼၼ်ႉ၊ႁုႁၼ် လွင်ႈတၢင်း ဢၼ် တၵ်း ပဵၼ် မႃး ၼၼ်ႉ လႄႈ ၶဝ် လဝ်ႈထၢမ် လႄႈ ဝႃႈ၊ "ၸဝ်ႈႁဝ်း။ ႁဝ်းၶႃႈ တၵ်း လႆႈ ဢဝ် လႅဝ်း ၽၼ်း ၶႃႈ ႁိုဝ်း၊" မိူဝ်ႈ ဢၼ် ယင်း ဝႃႈ ယူႇ ၼၼ်ႉ၊- 50ၼႂ်း ၶဝ် ၼၼ်ႉ ၵေႃႉ ၼိုင်ႈ ဢဝ် လႅဝ်း ၽၼ်း ၶႃႈ ၶုၼ် ယဵၸ်ႈပရေႃးႁဵၵ်ႈ လႄႈ ဝၢၼ်ႁူ မၼ်း ၽၢႆႇၶႂႃ ၶၢတ်ႇ တူၵ်း ၵႂႃႇ ဢေႃႈ။ 51မၼ်းၸဝ်ႈ ၵေႃႈ လၢတ်ႈ လႄႈ ဝႃႈ၊ "ယႃႇပေ ႁဵတ်းသင် ထႅင်ႈ၊" ဝႃႈ ၼင်ႇ ၼႆ ယဝ်ႉ ၸင်ႇ၊ဢဝ် မိုဝ်း တိူဝ်ႉ သႂ်ႇ ဝၢၼ်ႁူ မၼ်း ၼၼ်ႉ ႁႂ်ႈ ၶိုၼ်း လီ မႃး သေ ဢေႃႈ။ 52မိူဝ်ႈ ၼၼ်ႉ၊မၼ်းၸဝ်ႈ လၢတ်ႈ တီႈ ယဵၸ်ႈပရေႃးႁဵၵ်ႈလူင် လႂ်၊ႁူဝ်ၼႃႈ လုၵ်ႈသိုၵ်း ဢၼ် ပႂ်ႉ ၵျွင်း ပိၵ်ႈမၢၼ်ႇ ၸဝ်ႈ လႂ်၊တင်း ၵူၼ်း ဢၼ် ပဵၼ် ၵႄႇ ပဵၼ် ႁူဝ် တင်းလၢႆ ၸိူဝ်း ဢၼ် မႃး တိဢဝ် မၼ်းၸဝ်ႈ ၼၼ်ႉ လႄႈ ဝႃႈ၊ "ၸွင်ႇ သူ လူဝ်ႇ လႆႈ ပႃး ဢဝ် လႅဝ်း၊ဢိၵ်ႇတင်း ၶွၼ်ႉ လႄႈ မႃး တိဢဝ် ၵဝ် မိူၼ် ၸိူဝ်ႉ ၼင်ႇ သူ တိဢဝ် ၵူၼ်း ၸူၼ် ၼၼ်ႉ ႁိုဝ်း။- 53မိူဝ်ႈ ဢၼ် ၵဝ် မီး ယူႇ လူၺ်ႈ ၵၼ် တင်း သူ ၼႂ်း ၵျွင်း ပိၵ်ႈမၢၼ်ႇ ၸဝ်ႈ ၵူႈဝၼ်း ၼၼ်ႉ ၸိုင်၊သူ ဢမ်ႇ ႁႃ တိဢဝ် ၵဝ်။ ၵမ်း ၼႆႉ ပဵၼ် ၶိင်ႇ သူ ယဝ်ႉ။ ပဵၼ် ၶိင်ႇ တၼ်းၶူဝ်း လပ်းသိင်ႇ တၵ်း ဢုပ်ႉပိူင်ႇ ယဝ်ႉ၊" ဝႃႈ ၼင်ႇ ၼႆ ဢေႃႈ။ 54ၶဝ် တိဢဝ် ၸဝ်ႈ ယေႇသု၊ဢဝ် ၵႂႃႇ ၵႃႈတီႈ ႁိူၼ်း ၶုၼ် ယဵၸ်ႈပရေႃးႁဵၵ်ႈ ၶဝ် လႄႈ ပေႇတရု၊ၵေႃႈ ယူႇ တီႈ ဢၼ် ႁၢင်ႇ ၵႆ သေလႄႈ ၸွမ်း ၵႂႃႇ ဢေႃႈ။- 55ပိူၼ်ႈ သုမ်ၽႆး ဢွမ်ႇ ၵႃႈၼႂ်း ပၢင်ႇ ဝၢင်း ႁိူၼ်း ၼၼ်ႉ ယူႇ လႄႈ ပေႇတရု၊ၵေႃႈ ၵႂႃႇ ငွမ် ဢွမ်ႇၽႆး ၸွမ်း ၼႂ်း ၵႄႈ ပိူၼ်ႈ ဢေႃႈ။- 56မိူဝ်ႈ ၼၼ်ႉ၊သၢဝ် လုၵ်ႈၸၢင်ႈ ၵေႃႉ ၼိုင်ႈ ႁၼ် မၼ်း ငွမ် ဢွမ်ႇၽႆး ယူႇ ၼၼ်ႉ သေယဝ်ႉ၊ယႅၵ်ႉ တူၺ်း ၼႃႈ မၼ်း လီ လီ ယဝ်ႉ ၸင်ႇ လၢတ်ႈ လႄႈ ဝႃႈ၊ "ၵေႃႉ ၼႆႉ ပဵၼ် ၵူၼ်း ဢၼ် ၸွမ်း ယေႇသု၊ၼၼ်ႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 57ၵူၺ်းၵႃႈ၊ပေႇတရု၊ထဵင် ပႅတ်ႈ လႄႈ ဝႃႈ၊ "မႄႈယိင်း႟။ ၵဝ် ယင်း ဢမ်ႇ ႁုၸၵ်း ၵေႃႉ ၼၼ်ႉ၊" ဝႃႈ ၼင်ႇ ၼႆ ဢေႃႈ။ 58ဝၢႆးသေ ၼၼ်ႉ ထႅင်ႈ ၵမ်းၼိုင်ႈ၊မီး ၵူၼ်း ၵေႃႉ ၼိုင်ႈ တွင်း မၼ်း လႄႈ လၢတ်ႈ ဝႃႈ၊ "မႂ်း ၼႆႉ ၶဝ်ႈပႃး လူၺ်ႈ ၵႃႈၼႂ်း ၶဝ် ဢေႃႈ၊" ဝႃႈ ၼင်ႇ ၼႆ လႄႈ ပေႇတရု၊ၶိုၼ်း လၢတ်ႈ လႄႈ ဝႃႈ၊ "ၵူၼ်း ၼႆႉ႟။ ၵဝ် ဢမ်ႇ ပႃး ၸွမ်း ၼႂ်း ၶဝ် ၵူၺ်း၊" ဝႃႈ ၼင်ႇ ၼႆ ဢေႃႈ။ 59လိုၼ်း ၼၼ်ႉ ႁိုင် သေ ၼိုင်ႈ မွင်း ယဝ်ႉ ၼၼ်ႉ ၸိုင်၊ၵူၼ်း တၢင်ႇၵေႃႉ သမ်ႉ လၢတ်ႈ တႄႉတႄႉ ဝႃႈ ဝႃႈ လႄႈ ဝႃႈ၊ "ၸႂ်ႈ ယဝ်ႉ။ ၵေႃႉ ၼႆႉ ပဵၼ် ၵူၼ်း ပႃး ၸွမ်း မၼ်း တႄႉ ယဝ်ႉ။ မၼ်း ပဵၼ် ၵူၼ်းမိူင်း ၵႃႇလိလႄး၊ဢေႃႈ၊" ဝႃႈ ၼင်ႇ ၼႆ ဢေႃႈ။ 60ပေႇတရု၊ၶိုၼ်း လၢတ်ႈ လႄႈ ဝႃႈ၊ "ၶိင်း ၼႆႉ႟။ မႂ်း လၢတ်ႈ လွင်ႈ သင် ၵဝ် ယင်း ဢမ်ႇ ႁု၊" ဝႃႈ ၼင်ႇ ၼႆ ဢေႃႈ။ မိူဝ်ႈ ၼၼ်ႉ ၵမ်းလဵဝ်၊ယၢမ်း မိူဝ်ႈ ဢၼ် မၼ်း ယင်း လၢတ်ႈ ယူႇ ၼၼ်ႉ၊ၵႆႇ ၵေႃႈ ၶၼ် ဢေႃႈ။- 61ၸဝ်ႈၽြႃး ၵေႃႈ ဝၢႆႇ တူၺ်း ပေႇတရု၊လႄႈ မၼ်း ၶုၵ်းၸႂ်လႆႈ ၶႆႈၸႂ်ထူပ်း ၵႂၢမ်း မၼ်းၸဝ်ႈ ဢၼ် ဝႃႈ၊ "ၸူဝ်ႈ ဢၼ် ၵႆႇ ဢမ်ႇ ပႆႇ ၶၼ် ၼႂ်း ၶိုၼ်း ၼႆႉ ၼၼ်ႉ မႂ်း တေ တွပ်ႇထဵင် ဝႃႈ၊မႂ်း ဢမ်ႇ ႁုၸၵ်း ၵဝ် ထူၼ်ႈ ထိုင် သၢမ် ပွၵ်ႈ ဢေႃႈ၊" ဝႃႈ ၼင်ႇ ၼႆ ၼၼ်ႉ သေယဝ်ႉ၊- 62မၼ်း ဢွၵ်ႇ သေ ၵႃႈတီႈ ၼၼ်ႈ ၵႂႃႇ လႄႈ ႁွင်ႉႁႆႈ ထိုင်ၸႂ်ထိုင်ၶေႃး ၼႃႇ လူင်လၢင် ဢေႃႈ။ 63ၵူၼ်း ၸိူဝ်း ဢၼ် ပႂ်ႉထိင်း ၸဝ်ႈ ယေႇသု၊ၼၼ်ႉ၊ဢွၼ်ၵၼ် ႁဵတ်းပျၢၵ်ႈ ႁဵတ်း ၶူဝ် တီႈ မၼ်းၸဝ်ႈ သေလႄႈ ပေႃႉ ထုပ်ႉ မၼ်းၸဝ်ႈ ဢေႃႈ။- 64ၶဝ် ဢဝ် ၽႃႈႁူမ်ႇ ၼႃႈ မၼ်းၸဝ်ႈ သေယဝ်ႉ၊ထၢမ် မၼ်းၸဝ်ႈ လႄႈ ဝႃႈ၊ "ၽူႈလႂ် ပေႃႉ ထုပ်ႉ မႂ်း၊တၵ်ႉ တူၺ်း လူး၊" ဝႃႈ ၼင်ႇ ၼႆ ဢေႃႈ။- 65လိူဝ် သေ ၼၼ်ႉ ၶဝ် လၢတ်ႈ ၵႂၢမ်း ဢၼ် သႄႉသွမ်း ၼမ်ၼႃႇ တီႈ မၼ်းၸဝ်ႈ ဢေႃႈ။ 66မိူဝ်ႈ ဢၼ် မိူင်းလႅင်း မႃး ၸိုင်၊ၵူၼ်း ဢၼ် ပဵၼ် ၵႄႇ ပဵၼ် ႁူဝ် ၵျူး၊ၶဝ် လႂ်၊ယဵၸ်ႈပရေႃးႁဵၵ်ႈလူင် ၶဝ် လႂ်၊ဢိၵ်ႇတင်း သြႃႇ မေႃ ၵျၢမ်း ထမ်ႇမႃႉ တင်းလၢႆ ၸုတုမ် တိူင်ႇပၢင်ႇ ၵၼ် သေယဝ်ႉ၊ဢဝ် မၼ်းၸဝ်ႈ ၵႂႃႇၸူး တီႈ လုမ်းလူင် ယဝ်ႉ ၸင်ႇ၊- 67လၢတ်ႈ လႄႈ ဝႃႈ၊ "မႂ်း ၸႂ်ႈ ၸဝ်ႈ ၶရိၸ်ႈ၊ႁိုဝ်း၊မွၵ်ႇလၢတ်ႈ ႁဝ်း တႃႉ၊" ဝႃႈ ၼင်ႇ ၼႆ ဢေႃႈ။ မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "ပေႃး ၵဝ် မွၵ်ႇလၢတ်ႈ သူ ၸိုင်၊သူ ဢမ်ႇ ယုမ်ႇ။- 68ပေႃး ၵဝ် ထၢမ် သူ ၵေႃႈ သူ ဢမ်ႇ ၶိုၼ်း လၢတ်ႈ။- 69တႄႇၸႃႉ ဢဝ် မိူဝ်ႈလဵဝ် လႄႈ လုၵ်ႈၵူၼ်း၊တၵ်း ၼင်ႈ ယူႇ ၵႃႈတီႈ ၽၢႆႇၶႂႃ ဢၼၼ်ႇတႃႉ တၼ်းၶူဝ်း ၽြႃးပဵၼ်ၸဝ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 70မိူဝ်ႈ ၼၼ်ႉ ၶဝ် ဢွၼ်ၵၼ် ထၢမ် လႄႈ ဝႃႈ၊ "ပေႃး ပဵၼ် ၼႆ ၸိုင်၊မႂ်း ၸႂ်ႈ လုၵ်ႈၽြႃးပဵၼ်ၸဝ်ႈ ႁိုဝ်း၊" ဝႃႈ ၼင်ႇ ၼႆ လႄႈ မၼ်းၸဝ်ႈ ၵေႃႈ လၢတ်ႈ ဝႃႈ၊ "သူ လၢတ်ႈ ၸွမ်း ၵႃႈ ၼင်ႇ ဢၼ် ၵဝ် ပဵၼ် ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 71ၶဝ် ၵေႃႈ လၢတ်ႈ လႄႈ ဝႃႈ၊ "ႁဝ်း ဢမ်ႇ လူဝ်ႇ သၢၵ်ႈသေႇ တၢင်ႇၸိူဝ်ႉ တၢင်ႇ မဵဝ်း ယဝ်ႉ။ တူဝ် ႁဝ်း လႆႈ ငိၼ်း ၵႂၢမ်း ဢၼ် ဢွၵ်ႇ သူပ်း မၼ်း ယဝ်ႉ၊" ဝႃႈ ၼင်ႇ ၼႆ ဢေႃႈ။
Copyright
Learn More


text:
1ၸဝ်ႈ ၶရိၸ်ႈ၊ပွႆႇ ႁႂ်ႈ ႁဝ်း လွတ်ႈ ယဝ်ႉ။ တႄႇ မၼ်ႈ ယူႇ ၼႂ်း ဢၶႂၢင်ႉ တၢင်း ဢၼ် လွတ်ႈလႅဝ်း ၼၼ်ႉ တႃႉ။ ယႃႇပေ သမ်ႉ ၶိုၼ်း ႁပ်ႉတုင်း ဢဝ် ၵၢၼ်းႁၢပ်ႇ ဢၼ် ဝႃႈ၊ၶၢမ်ႇ ႁဵတ်း ၶႃႈ ၼၼ်ႉ သေၵမ်း။ 2ၵဝ် ပေႃးလု၊လၢတ်ႈ ၼႆႉ ထွမ်ႇဢဝ် သေၵမ်း။ ပေႃး သူ ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင် ၸိုင်၊ၸဝ်ႈ ၶရိၸ်ႈ၊တေ ဢမ်ႇ ၸၢင်ႈ ႁဵတ်း မဵဝ်း ဢၼ် မီး ဢၵျူဝ်း ပုၼ်ႈ သူ ၼၼ်ႉ လႆႈ ယဝ်ႉ ဢေႃႈ။- 3ၵဝ် သမ်ႉ ၶၢမ်ႇသၢၵ်ႈသေႇ တီႈ ၶဝ် ၸိူဝ်း ဢၼ် ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင် ၼၼ်ႉ ၵူႈၵေႃႉၵူႈၵူၼ်း လႄႈ ဝႃႈ၊ၶဝ် ၸိူဝ်း ၼၼ်ႉ တၵ်း တေ လႆႈ ၵမ်ၵျၢင်ႉ ၸွမ်း ပိင်းၺၢပ်ႈတြႃး၊ၵႃႈမီး တင်းသဵင်ႈတင်းမူတ်း ဢေႃႈ။- 4သူ ၸိူဝ်း ဢၼ် ၵမ်ၵျၢင်ႉ ၸွမ်း ပိင်းၺၢပ်ႈတြႃး၊ႁႂ်ႈလႆႈ ပဵၼ် ၵူၼ်း သိုဝ်ႈတေႃႇ ၵႃႈတီႈ ၽြႃးပဵၼ်ၸဝ်ႈ ၼၼ်ႉ၊ပဵၼ် တၢင်း ဢၼ် ၽၢတ်ႇ ယၢၼ် ၸဝ်ႈ ၶရိၸ်ႈ၊လႄႈ ပဵၼ် ၶဝ် ၸိူဝ်း ဢၼ် ပိူင်ႈ လွႆး ၵႂႃႇ သေ သု ၵျေးၸူး ၽြႃးပဵၼ်ၸဝ်ႈ ယဝ်ႉ ဢေႃႈ။- 5ႁဝ်း ၼႆႉ ၸမ်ႉ၊ဢိင် လူၺ်ႈ ဝိၺိၺ်ႇ ၸဝ်ႈ၊ဢိၵ်ႇတင်း တၢင်းယုမ်ႇမၢတ်ႈ လႄႈ ပႂ်ႉထႃႈ တၢင်း သိုဝ်ႈတေႃႇ ဢၼ် ႁဝ်း မုင်ႈမွင်း ဝႃႈ၊ႁဝ်း တေ လႆႈ ႁပ်ႉ ဢဝ် ၼၼ်ႉ ဢေႃႈ။- 6ပိူဝ်ႈ ဢၼ် ႁဝ်း ၶဝ်ႈ ႁူမ်ႈ လူၺ်ႈ ၸဝ်ႈ ၶရိၸ်ႈ၊ၼၼ်ႉ၊တၢင်း ဢၼ် ၶၢမ်ႇ မၢင်ႇၵလႃႇ ပၢတ်ႇပၢႆၼင် သေဢမ်ႇဝႃႈ၊ဢမ်ႇ လႆႈ ၶၢမ်ႇ ဢဝ် သေဢမ်ႇဝႃႈ၊ဢမ်ႇ မီး ဢၵျူဝ်း။ တၢင်းယုမ်ႇမၢတ်ႈ ဢၼ် ႁႂ်ႈ ပိူၼ်ႈ ႁၼ် လႄႈ ႁဵတ်းၵၢၼ် လူၺ်ႈ တၢင်းႁၵ်ႉ မႅတ်ႈတႃႇ ၼၼ်ႉ ၵူၺ်း မီး ဢၵျူဝ်း ဢေႃႈ။ 7သူ ဢွၼ်ၵၼ် ၶုၼ်ႇလႅၼ်ႈ လီ လီ ငၢမ်း ငၢမ်း ယူႇ ယဝ်ႉ။ ၽူႈလႂ် ႁႄႉၶႅၼ် သူ ဢမ်ႇ ႁႂ်ႈ ထွမ်ႇဢဝ် လွင်ႈတၢင်း ဢၼ် ၸိုဝ်ႈ ဢၼ် ၸႂ်ႈ ၼၼ်ႉ။- 8တၢင်း ဢၼ် ၸူဝ်း ဢဝ် ၸိူဝ်ႉ ၼင်ႇ ၼၼ် ၼၼ်ႉ၊ဢမ်ႇ လႆႈ ပဵၼ် မႃး ၵႃႈတီႈ မၼ်းၸဝ်ႈ ဢၼ် ႁွင်ႉ ဢဝ် သူ တင်းလၢႆ။- 9"ၸိူဝ်ႉပႅင်ႈ ဢိတ်းဢွၼ်ႇ ၼိုင်ႈ ၵူၺ်း၊ၸၢင်ႈ ႁႂ်ႈ ၶဝ်ႈမုၼ်း လိပ်း တင်း ၵွၼ်ႈ ပွင်း မႃး ဢေႃႈ" ဝႃႈၼႆ မီး ထုင်း ၵႂၢမ်း ဝႆႉ ဢေႃႈ။- 10ၼႂ်းဝႃႈၼၼ် သေၵေႃႈ၊ၵဝ် မၼ်ႈ ၸႂ် ၼႂ်း ၸဝ်ႈၽြႃး လႄႈ ႁု ဝႃႈ သူ တေ ဢမ်ႇ ယုမ်ႇ ဢၼ် ပႅၵ်ႇ ဢၼ် ပိူင်ႈ ဢေႃႈ။ ၵေႃႉ ဢၼ် မႃး ယႃႉ ၵဝ်း သူ ၼၼ်ႉ တေ ပဵၼ် ၽူႈလႂ် သေဢမ်ႇဝႃႈ၊မၼ်း တၵ်း လႆႈ ၶၢမ်ႇ တၢင်း ဢၼ် ၽြႃးပဵၼ်ၸဝ်ႈ ပၼ်တၢမ်ႇ ဢေႃႈ။ 11ပုၼ်ႈ ၵဝ် ၸမ်ႉ၊ပီႈၼွင်ႉ ၶဝ်႟။ ပေႃး ၵဝ် ယင်း ႁေႃးတြႃး တိုၵ်းယူင်း ၸူဝ်း ဢဝ် ႁႂ်ႈ ၶဝ် ပၢတ်ႇပၢႆၼင် ယူႇ ၸိုင်၊ၵွပ်ႈသင် လႄႈ ၵဝ် ယင်း လႆႈ ၶၢမ်ႇ ၼိၵ်ႈၸၢၵ်ႈ ငႅၼ်းသႄး ယူႇ ထႅင်ႈ ၸိူဝ်ႉ ၼင်ႇ ႁိုဝ်။ ပေႃး ပဵၼ် ၸိူဝ်ႉ ၼင်ႇ ၼၼ် ၸိုင်၊သဝ်မႆႉဝႃးမိုဝ်း ၵေႃႈ ဢမ်ႇၸႂ်ႈ ပဵၼ် တီႈ ဢၼ် တိူဝ်ႉ မႅၼ်ႈ လႄႈ လူမ်ႉ ယဝ်ႉ ဢေႃႈ။- 12ၵဝ် ယင်း မီး ၸႂ် ဝႃႈ၊ၶဝ် ၸိူဝ်း ဢၼ် ႁဵတ်း ႁႂ်ႈ သူ မီး တၢင်း ယၢပ်ႇၽိုတ်ႇ ၼၼ်ႉ၊ႁႂ်ႈ ၶဝ် တွၼ် ပႅတ်ႈ တူဝ်ၸဝ်ႈၵဝ်ႇ တႃႉ။ 13ပုၼ်ႈ သူ ၸမ်ႉ၊ပီႈၼွင်ႉ ၶဝ်႟။ သူ လႆႈ ၶၢမ်ႇ တၢင်း ဢၼ် ႁွင်ႉ ဢဝ် ႁႂ်ႈလႆႈ လွတ်ႈလႅဝ်း ယဝ်ႉ။ ယႃႇပေ ဢဝ် တၢင်း ဢၼ် လွတ်ႈ လႅဝ်း သူ ၼၼ်ႉ၊ပဵၼ် ၶိူင်ႈ ၸႂ်ႉ ၶိူင်ႈ တိုဝ်း ပုၼ်ႈ ဢၵျူဝ်း တူဝ် ၼိူဝ်ႉလိူတ်ႈ သူ သေၵမ်း။ ပိူဝ်ႈ ၼႆ လႄႈ သူ ဢွၼ်ၵၼ် ပွင် ဢၵျူဝ်း တီႈ ၵၼ် လူၺ်ႈ တင်း ၸႂ် မႅတ်ႈတႃႇ တႃႉ။- 14လွင်ႈ မၼ်း ၸမ်ႉ၊ၵျၢမ်း ပိင်းၺၢပ်ႈတြႃး တင်းသဵင်ႈတင်းမူတ်း၊ႁုပ်ႈ ၶျုၵ်ႈ ဝႆႉ ၼႂ်း တြႃး ၶေႃႈ လဵဝ် လႄႈ ဝႃႈ ၸမ်ႉ၊ "ၵေႃႉ ဢၼ် ၸၢပ်ႈသႅင်ႇ ၵၼ် တင်း မႂ်း ၼၼ်ႉ ၸိုင်၊ႁႂ်ႈ ႁၵ်ႉ မိူၼ် ၸိူဝ်ႉ ၼင်ႇ တူဝ်ၸဝ်ႈၵဝ်ႇ တႃႉ" ဝႃႈ ၼင်ႇ ၼႆ ဢေႃႈ။- 15ပေႃး ဢမ်ႇၼၼ်၊ပေႃး ၵေႃႉ ၼိုင်ႈ လႄႈ ၵေႃႉ ၼိုင်ႈ ၶူပ်း ၵၼ် ၵၢပ်ႈ ၵၼ် မိူၼ် တူဝ်သတ်း လႂ် ၼၼ်ႉ ၸိုင်၊ဝႆႉ သတိ တႃႉ။ ၵူဝ် ဝႃႈ၊သူ တၵ်း လႆႈ လုလႅဝ် ၸွမ်း ၵၼ် ၵႂႃႇ တင်းသဵင်ႈတင်းမူတ်း ဢေႃႈ။ 16ပိူဝ်ႈ ၼႆ လႄႈ ၵႂၢမ်း ဢၼ် ၵဝ် ဝႃႈ ၸမ်ႉ၊ၵမ်ၵျၢင်ႉ ၸွမ်းၼင်ႇ ဝိၺိၺ်ႇ ၸဝ်ႈ တႃႉ။ ပေႃး ၵမ်ၵျၢင်ႉ ၸိူဝ်ႉ ၼင်ႇ ၼၼ် ၸိုင်၊သူ တၵ်း ဢမ်ႇ ၸွမ်း ဢလူဝ်ႇ ၼိူဝ်ႉလိူတ်ႈ ၵူၼ်း ၼၼ်ႉ ယဝ်ႉ။- 17လွင်ႈ မၼ်း ၸမ်ႉ၊ဢလူဝ်ႇ ၼိူဝ်ႉလိူတ်ႈ ၵူၼ်း ၶတ်းၵၼ် တင်း ဢလူဝ်ႇ ဝိၺိၺ်ႇ ၸဝ်ႈ ဢေႃႈ။ ပိူင်ႈ လဵဝ် ၵၼ် ဢလူဝ်ႇ ဝိၺိၺ်ႇ ၸဝ်ႈ ၵေႃႈ၊ၶတ်းၵၼ် တင်း ဢလူဝ်ႇ ၼိူဝ်ႉလိူတ်ႈ ၵူၼ်း ဢေႃႈ။ ဢလူဝ်ႇ ၸႂ် သွင် သဵၼ်ႈ ၼႆႉ ပဵၼ် ရၢၼ်ႇသူႇ ၵၼ် လႄႈ ထၢၼ်ႈပေႃး ႁႂ်ႈ သူ ဢမ်ႇ ၸၢင်ႈ ၵမ်ၵျၢင်ႉ လႆႈ မဵဝ်း ဢၼ် သူ ၶႂ်ႈ ၵမ်ၵျၢင်ႉ ၼၼ်ႉ ဢေႃႈ။- 18ၼႂ်းဝႃႈၼၼ် သေၵေႃႈ၊ပေႃး ဝိၺိၺ်ႇ ၸဝ်ႈ ဢွၼ်ႁူဝ် သူ ၸိုင်၊သူ လႆႈ လွတ်ႈ သေ တၢင်း ဢၼ် ယူႇ တႂ်ႈ ပိင်းၺၢပ်ႈတြႃး ယဝ်ႉ ဢေႃႈ။ 19တၢင်းႁဵတ်း ဢလူဝ်ႇ ၼိူဝ်ႉလိူတ်ႈ ၵူၼ်း ၼၼ်ႉ ႁၼ် လႆႈ ထၢင်ႇသႃး ဢေႃႈ။ ဢၼ် ၸိူဝ်း ၼၼ်ႉ ၸမ်ႉ၊တၢင်း ဢၼ် ႁဵတ်း ၵႃႇမၵုင်ႇ ဢၼ် ဢမ်ႇတြႃး၊တၢင်း ဢၼ် ၵူတ်ႉ ၽူဝ် ၵူတ်ႉ မေး ပိူၼ်ႈ၊တၢင်း ဢၼ် ႁဵတ်း ၵူဝ်ႈ ႁဵတ်း ၵိူၵ်ႇ၊- 20တၢင်း ဢၼ် ဝႆႈသႃ ႁုၼ်ႇႁၢင်ႈသၢင်းထု၊ဢိၵ်ႇတင်း တၢင်း ဢၼ် ႁဵတ်း ဢတၢတ်ႈ ၽီ မေႃႇ၊မီး ၸႂ် ဢၼ် ငိၼ်းၸင်း ပိူၼ်ႈ၊ၸႂ် ဢၼ် ၶွႆ ပိူၼ်ႈ၊ၸႂ်လမ်သႆႈၵမ်ႇ တေႃႇ ပိူၼ်ႈ၊ၶေႉ ၵၼ် ၶႅင်ႇ ၵၼ် လႄႈ တႅၵ်ႇ ၵၼ် ၽႄ ၵၼ်၊ၽႄ ၵိူင်း ၶႂၢႆး ၵိူင်း ၵၼ်။- 21မီး ၸႂ် ဢၼ် သီႈၵေႉႁေႈတႃ တီႈ ၵၼ်၊ဢဝ် ဢသၢၵ်ႈ ပိူၼ်ႈ တၢႆ လႄႈ ၵိၼ် လဝ်ႈ မဝ်း ၵမ် ယူႇ၊ႁဵတ်း ပွႆး ႁဵတ်း လၢမ်း ယူႇ ဢေႃႈ။ ၸိူဝ်ႉ ၼင်ႇ ဢၼ် ၵဝ် သင်ႇ လၢတ်ႈ သူ မိူဝ်ႈ ဢွၼ် ၼႆႉ ၼၼ်ႉ၊မိူဝ်ႈလဵဝ် ၵဝ် သမ်ႉ ဝႃႈ ထႅင်ႈ ၸမ်ႉ၊ၶဝ် ၸိူဝ်း ဢၼ် ၵမ်ၵျၢင်ႉ ၸိူဝ်ႉ ၼင်ႇ ၼၼ် ၼၼ်ႉ၊တၵ်း ဢမ်ႇ လႆႈ ၶၢမ်ႇ ဢဝ် ဢမူၺ်ႇ ၵႃႈၼႂ်း မိူင်းၽြႃးပဵၼ်ၸဝ်ႈ ဢေႃႈ။ 22ၵူၺ်းၵႃႈ၊ဢၵျူဝ်း ဝိၺိၺ်ႇ ၸဝ်ႈ ၸမ်ႉ၊မီး ၸႂ် တၢင်း ဢၼ် ၸၢင်ႈ ႁၵ်ႉပႅင်း၊ၸၢင်ႈ မီး ၸႂ် ဢၼ် သိူဝ်းပျေႃႇ၊မီး ၸႂ် ၼိမ် လီ၊မီး ၸႂ်ယႂ်ႇ ၸႂ် ယၢဝ်း၊ၸၢင်ႈ ႁဵတ်း ၵျေးၸူး တီႈ ပိူၼ်ႈ၊ၸၢင်ႈ ႁဵတ်း မဵဝ်း ဢၼ် မျၢတ်ႈ လီ၊ၸၢင်ႈ တႄႇ မၼ်ႈ ၵႃႈၼႂ်း တၢင်းယုမ်ႇမၢတ်ႈ၊- 23ၸၢင်ႈ မီး ၸႂ် ဢၼ် ၶျႃးတႅမ်ႇ လႄႈ ၸၢင်ႈ ၶျုၵ်ႈ ထိင်း တူဝ်ၸဝ်ႈၵဝ်ႇ ဢေႃႈ။ ဢမ်ႇ မီး ပိင်းၺၢပ်ႈ ၸဝ်ႈ ၶေႃႈ လႂ် ႁၢမ်ႈ တၢင်းၵမ် တၢင်းၵျၢင်ႉ ၸိူဝ်ႉ ၼင်ႇ ၼႆ ဢေႃႈ။- 24ၶဝ် ၸိူဝ်း ဢၼ် ပဵၼ် ၵူၼ်း ၸဝ်ႈ ၶရိၸ်ႈ၊ၼၼ်ႉ၊ဢဝ် ဢလူဝ်ႇ ၼိူဝ်ႉလိူတ်ႈ ၵူၼ်း၊ဢိၵ်ႇတင်း ၸႂ် ၵိလေႇသႃႇ ၼၼ်ႉ တွၵ်ႇၸပ်း ဝႆႉ ၵႃႈတီႈ သဝ်မႆႉဝႃးမိုဝ်း ယဝ်ႉ ဢေႃႈ။- 25ပေႃး ႁဝ်း ဢသၢၵ်ႈလိပ်း ၵွပ်ႈ လူၺ်ႈ ဝိၺိၺ်ႇ ၸဝ်ႈ ၵေႃႈ၊ႁႂ်ႈ ဢွၼ်ၵၼ် ၵမ်ၵျၢင်ႉ ၸွမ်း ဝိၺိၺ်ႇ ၸဝ်ႈ တႃႉ ႁဝ်း။- 26ဢွၼ်ၵၼ် ပႄႇပႅတ်ႈ ၸႂ် ဢၼ် ၽႅၼ်သုင်၊ဢိၵ်ႇတင်း ၸႂ် ဢၼ် ဝႆႉ တၢင်းၽိတ်း ယႃႉယုၵ်ႉ ၵၼ်၊ဢိၵ်ႇတင်း ၸႂ် ဢၼ် သီႈၵေႉႁေႈတႃ ၵၼ်၊ၸႂ် ဢၼ် ၶွႆ ၵၼ် ၸိူဝ်း ၼၼ်ႉ တႃႉ ႁဝ်း။
Copyright
Learn More


text:
1ၵဝ် ပေႃးလု၊ ဢၼ် ၸွမ်းၼင်ႇ ဢလူဝ်ႇ ၽြႃးပဵၼ်ၸဝ်ႈ လႄႈ လႆႈ ၶၢမ်ႇ ႁွင်ႉ ဢဝ် ဝႆႉ ၼႂ်း ဢရႃႇ တမၢၼ်ႇ ၸဝ်ႈ ယေႇသု ၶရိၸ်ႈ၊ဢိၵ်ႇတင်း ၼွင်ႉ ႁဝ်း သုတ်ႉသိၼ်ႇ၊ၼႆႉ။ 2မီး လိၵ်ႈ တႅမ်ႈ ထိုင် ၸိူဝ်းၸဝ်ႈ ၽြႃးပဵၼ်ၸဝ်ႈ၊ဢၼ် မီး ယူႇ ၵႃႈၼႂ်း ဝဵင်း ၵေႃးရိၼ်ႇထု၊သူ ၸိူဝ်း ဢၼ် လႆႈ ၶၢမ်ႇ တၢင်း ဢၼ် ၽြႃးပဵၼ်ၸဝ်ႈ ႁွင်ႉ ဢဝ် ႁႂ်ႈလႆႈ ပဵၼ် ၵူၼ်း မူတ်းၸၢင်ႇ မၼ်းၸဝ်ႈ၊ဢၼ် မၼ်းၸဝ်ႈ ႁဵတ်း ႁႂ်ႈ ပဵၼ် ၵူၼ်း မၼ်းၸဝ်ႈ ၼႂ်း ၸဝ်ႈ ယေႇသု ၶရိၸ်ႈ၊ႁူမ်ႈ လူၺ်ႈ ၵၼ် တင်း ၵူၼ်း တင်းသဵင်ႈတင်းလူင် ၵူႈတီႈၵူႈလႅၼ် ၸိူဝ်း ဢၼ် ၵၢဝ်ႇႁႃ ႁွင်ႉ ႁႃ ၼႃႇမႃႉ ၸိုဝ်ႈသဵင် ၸဝ်ႈႁဝ်း ၶႃႈ ၸဝ်ႈ ယေႇသု ၶရိၸ်ႈ၊ၸဝ်ႈ ဢၼ် ပဵၼ် ၸဝ်ႈ ၶဝ်၊ဢိၵ်ႇတင်း ပဵၼ် ၸဝ်ႈႁဝ်း ၼၼ်ႉ ဢေႃႈ။ 3ၶႅၼ်းတေႃႈ ႁႂ်ႈ ပေႃႈၸဝ်ႈ ႁဝ်း ၽြႃးပဵၼ်ၸဝ်ႈ၊ဢိၵ်ႇတင်း ၸဝ်ႈ ၽြႃး ယေႇသု ၶရိၸ်ႈ၊ပၼ် သု ၵျေးၸူး၊ဢိၵ်ႇတင်း တၢင်းၼိမ် ၶျၢမ်းသႃႇ တီႈ သူ သေၵမ်း လူၺ်ႈ။ 4ၵဝ် တၢင်ႇၵျေးၸူး ၽြႃးပဵၼ်ၸဝ်ႈ ပုၼ်ႈ သူ တႃႇသေႇ ၵွပ်ႈပိူဝ်ႈ သူ လႆႈ ၶၢမ်ႇ ဢဝ် သု ၵျေးၸူး ၽြႃးပဵၼ်ၸဝ်ႈ ဢၼ် ပၼ် တီႈ သူ ၼႂ်း ၸဝ်ႈ ယေႇသု ၶရိၸ်ႈ၊ၼၼ်ႉ ဢေႃႈ။- 5ၼႂ်း ၸဝ်ႈ ၶရိၸ်ႈ၊ၼၼ်ႉ သူ လႆႈ မၢၵ်ႈမီး လူၺ်ႈ မၢၵ်ႇ သူပ်း မၢၵ်ႇ ၺၢၼ်ႇ ၵူႈၸိူဝ်ႉၵူႈပိူင် ၼႂ်း တၢင်း ဢၼ် သူ ၸၢင်ႈ ႁေႃး ၸၢင်ႈ လၢတ်ႈ၊ဢိၵ်ႇတင်း ၸၢင်ႈ မီး ပိင်ႇၺႃႇ တင်းလၢႆ ၼၼ်ႉ ဢေႃႈ။- 6မႅၼ်ႈ ၼင်ႇ သၢၵ်ႈသေႇ လွင်ႈ ၸဝ်ႈ ၶရိၸ်ႈ၊လႆႈ တႄႇ ဝႆႉ၊မၼ်ႈ မၼ်ႈၶိူင်ႇ ၶိူင်ႇ ၵႃႈၼႂ်း သူ သေယဝ်ႉ လႄႈ၊- 7သူ ယင်း ဢမ်ႇ လုတ်ႈ ဢမ်ႇ ႁၢမ်း သု ၵျေးၸူး မၢင်ႇၵလႃႇ ၸဝ်ႈ သေ ၸိူဝ်ႉ သေ ပိူင် လႄႈ သူ ယင်း ပႂ်ႉ မွင်း ပႂ်ႉထႃႈ တၢင်း ဢၼ် ၸဝ်ႈႁဝ်း ၶႃႈ ၸဝ်ႈ ယေႇသု ၶရိၸ်ႈ၊တၵ်း ထၢင်ႇသႃး ၵျွ လူင်း မႃး ထႅင်ႈ ၼၼ်ႉ ဢေႃႈ။- 8မၼ်းၸဝ်ႈ တၵ်း ပႂ်ႉ လူ ပႂ်ႉ တူၺ်း သူ ႁႂ်ႈ မၼ်ႈၶိူင်ႇ တေႃႇထိုင် တီႈသုတ်း တီႈ ၵွႆ လႄႈ တၵ်း ႁႂ်ႈ သူ လႆႈ ၵၢင်းလွတ်ႈ တင်း ဢပျတ်ႈ ၼႂ်း မိုဝ်ႉ ဝၼ်း ဢၼ် ၸဝ်ႈႁဝ်း ၸဝ်ႈ ယေႇသု ၶရိၸ်ႈ၊တၵ်း ၸီႇယၢင်ႇ တြႃး ၼၼ်ႉ ဢေႃႈ။- 9ၽြႃးပဵၼ်ၸဝ်ႈ ဢၼ် သိုဝ်ႈ တေႃႇ ႁွင်ႉ ဢဝ် သူ ႁႂ်ႈလႆႈ သိူၵ်ႈသမ်ႇ ၵၼ် တင်း လုၵ်ႈ မၼ်းၸဝ်ႈ ၸဝ်ႈ ယေႇသု ၶရိၸ်ႈ၊ဢၼ် ပဵၼ် ၸဝ်ႈႁဝ်း ၼၼ်ႉ ဢေႃႈ။ 10ပီႈၼွင်ႉ ၶဝ်႟။ ၵဝ် တွင်းပၢၼ်ႇ သူ ၼႂ်း ၼႃႇမႃႉ ၸိုဝ်ႈသဵင် ၸဝ်ႈႁဝ်း ယေႇသု ၶရိၸ်ႈ၊ႁႂ်ႈ သူ ၵူႈ ၵေႃႉ ၽွမ်ႉ သဵင် ပဵင်း ပၢၵ်ႇ ၵၼ် လႄႈ ယႃႇပေ ႁႂ်ႈ မီး ၸႂ် ဢၼ် တႅၵ်ႇ ၽႄ ၵၼ် ၼႂ်း သူ ၼၼ်ႉ ဢေႃႈ။ ပိူဝ်ႈ ၼႆ လႄႈ ၼႂ်း တၢင်း ဢၼ် ၵျၢမ်ႇပွင် သၢင်ႈ ႁဵတ်း ၵူႈလွင်ႈ၊ဢိၵ်ႇတင်း တၢင်း ဢၼ် တႅပ်းတတ်း ၼၼ်ႉ ႁႂ်ႈ ပဵၼ် ၸႂ် ဢၼ်လဵဝ် ၵၼ် တႃႉ။- 11ၵွပ်ႈ ၸိူဝ်ႉႁိုဝ် လႄႈ ဝႃႈ ၸမ်ႉ၊ပီႈၼွင်ႉ ၶဝ်႟။ လွင်ႈ ဢၼ် သူ တွပ်ႇထဵင် ၵၼ် ၽိတ်း ၵၼ် ၼၼ်ႉ ၼႂ်း ၵူၼ်းႁိူၼ်း ၼၢင်း ၶလေႃးဢေး၊ၶဝ် ၵမ်ႈၽွင်ႈ မွၵ်ႇလၢတ်ႈ ထိုင် တီႈ ၵဝ် ယဝ်ႉ ဢေႃႈ။- 12ဢၼ် ၵဝ် ၶႂ်ႈဝႃႈ ၼႆႉ၊သူ ၵေႃႉ ၼိုင်ႈ လႄႈ ၵေႃႉ ၼိုင်ႈ လၢတ်ႈ ၵႂၢမ်း ၶတ်းၵၼ် ယူႇ ဢေႃႈ။ ၼႂ်း သူ ၵမ်ႈၽွင်ႈ ဝႃႈ၊ "ၵဝ် ပဵၼ် တပႄး သြႃႇ ပေႃးလု၊ဢေႃႈ၊" ဝႃႈၼႆ၊ၵမ်ႈၽွင်ႈ ဝႃႈ၊ "ၵဝ် ပဵၼ် တပႄး သြႃႇ ဢႃႇပေႃးလု၊ဢေႃႈ၊" ဝႃႈၼႆ၊ၵမ်ႈၽွင်ႈ ဝႃႈ၊ "ၵဝ် ပဵၼ် တပႄး သြႃႇ ၵႄးၽႃႉ၊ဢေႃႈ၊" ဝႃႈၼႆ လႄႈ၊ၵမ်ႈၽွင်ႈ ဝႃႈ၊ "ၵဝ် ပဵၼ် တပႄး ၸဝ်ႈ ၶရိၸ်ႈ၊ဢေႃႈ၊" ဝႃႈ ၼင်ႇ ၼႆ တွပ်ႇထဵင် ၵၼ် ယူႇ ဢေႃႈ။- 13ပေႃး ပဵၼ် ၸိူဝ်ႉ ၼင်ႇ ၼႆ ၸိုင်၊သူ ႁႂ်ႈ ၸဝ်ႈ ၶရိၸ်ႈ၊လႆႈ ၶၢမ်ႇ တၢင်း ဢၼ် တႅပ်း မႅင်ႇ ပဵၼ် လၢႆ ပွတ်း ပဵၼ် လၢႆ မူႇ လၢႆ ၸုမ်း ၵႂႃႇ ယဝ်ႉ ဢေႃႈ။ ၸွင်ႇ သြႃႇ ပေႃးလု၊ၶၢမ်ႇ တွၵ်ႇ တၢႆ ၵႃႈၼိူဝ် သဝ်မႆႉဝႃးမိုဝ်း ပုၼ်ႈ သူ ႁိုဝ်း။ သူ ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ ႁႂ်ႈလႆႈ ပဵၼ် တပႄး သြႃႇ ပေႃးလု၊ႁိုဝ်း။ 14လိူဝ် သေၵရိပု၊တင်း ၵႃႇယု၊ၼၼ်ႉ ပိူဝ်ႈ ဢၼ် ၵဝ် ဢမ်ႇ လႆႈ ပၼ် မၢင်ႇၵလႃႇ ပပ်ႉတိၸမ်ႇ တီႈ သူ သေၵေႃႉသေၵူၼ်း ၼၼ်ႉ လႄႈ ၵဝ် တၢင်ႇၵျေးၸူး ၽြႃးပဵၼ်ၸဝ်ႈ ဢေႃႈ။- 15ပိူဝ်ႈ ၼႆ လႄႈ သူ ၽူႈလႂ် ၵေႃႈ ဢမ်ႇ ၸၢင်ႈ လၢတ်ႈ ဝႃႈ၊သူ လႆႈ ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ ႁႂ်ႈ ပဵၼ် တပႄး ၵဝ် ဢေႃႈ။- 16(ဢူဝ်း ၸႂ်ႈ ယဝ်ႉ။ ၵဝ် ယင်း လႆႈ ပၼ် မၢင်ႇၵလႃႇ ပပ်ႉတိၸမ်ႇ တီႈ သထေႇၽၢၼ်ႇ၊ဢိၵ်ႇတင်း ၵူၼ်းႁိူၼ်းၵူၼ်းယေး မၼ်း ဢေႃႈ။ လိူဝ် သေ ၼၼ်ႉ ၵဝ် ဢမ်ႇ ထၢင်ႇ ၵဝ် လႆႈ ပၼ် မၢင်ႇၵလႃႇ ပပ်ႉတိၸမ်ႇ တီႈ ၽူႈလႂ် သေၵေႃႉသေၵူၼ်း ဢေႃႈ။-) 17ၸဝ်ႈ ၶရိၸ်ႈ၊ပွႆႇၸႂ်ႉ ၵဝ် ၵႂႃႇ ႁႂ်ႈလႆႈ ပၼ် မၢင်ႇၵလႃႇ ပပ်ႉတိၸမ်ႇ ဢမ်ႇၸႂ်ႈ လႄႈ မၼ်းၸဝ်ႈ ပွႆႇၸႂ်ႉ ၵဝ် ၵႂႃႇ ႁႂ်ႈလႆႈ ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ၸဝ်ႈ ၵူၺ်း ဢေႃႈ။ ၼႂ်း တၢင်း ဢၼ် ၵဝ် ႁေႃးလၢတ်ႈ ၼၼ်ႉ ၵဝ် ယင်း ဢမ်ႇ ဢဝ် ၵႂၢမ်း ပိင်ႇၺႃႇ လေႃးၵီႇ လႄႈ လၢတ်ႈ၊ၼင်ႇ ႁိုဝ် တၼ်းၶူဝ်း တၢင်း ဢၼ် ၸဝ်ႈ ၶရိၸ်ႈ၊ၶၢမ်ႇတၢႆ ၵႃႈၼိူဝ် သဝ်မႆႉဝႃးမိုဝ်း ၼၼ်ႉ တၵ်း ဢမ်ႇ သုတ်ႉယွမ်း ၼၼ်ႉ ဢေႃႈ။ 18ၶၢဝ်ႇငၢဝ်း တြႃး တၢင်း ဢၼ် ၸဝ်ႈ ၶရိၸ်ႈ၊လႆႈ ၶၢမ်ႇတၢႆ ၵႃႈၼိူဝ် သဝ်မႆႉဝႃးမိုဝ်း ၼၼ်ႉ ပဵၼ် ၵႂၢမ်း ၽၢင်း ၵႂၢမ်း ငိူဝ်ႈ ပုၼ်ႈတႃႇ ၵူၼ်း ၸိူဝ်း ဢၼ် ပႆ ၸွမ်း သဵၼ်ႈတၢင်း ဢၼ် ၵႂႃႇ ႁွတ်ႈထိုင် တၢင်း ဢၼ် လုလႅဝ် ၼၼ်ႉ သေၵေႃႈ၊ပုၼ်ႈတႃႇ ႁဝ်း ၸိူဝ်း ဢၼ် ပႆ ၸွမ်း သဵၼ်ႈတၢင်း ဢၼ် ၵႂႃႇ ႁွတ်ႈထိုင် တၢင်း ဢၼ် ၸဝ်ႈၽြႃး ၵႄႇၶျွတ်ႈ ဢဝ် ၼႆႉ ၸမ်ႉ၊ႁု ဝႃႈ ၶၢဝ်ႇငၢဝ်း တြႃး ၼၼ်ႉ ပဵၼ် တြႃး ဢၼ် ၼႄပျႃး တၼ်းၶူဝ်း ၽြႃးပဵၼ်ၸဝ်ႈ ဢေႃႈ။- 19မၼ်း ပဵၼ် ၸွမ်းၼင်ႇ ၼႂ်း ၵျၢမ်းလိၵ်ႈ တႅမ်ႈ ဝႆႉ ဝႃႈ၊ "ၸဝ်ႈၽြႃး လၢတ်ႈ ဝႃႈ၊ 'ၵဝ် တၵ်း ယႃႉပႅတ်ႈ ပိင်ႇၺႃႇ ၶဝ် ၸိူဝ်း ဢၼ် မီး ပိင်ႇၺႃႇ ၼၼ်ႉ လႄႈ ၵဝ် တၵ်း ႁႂ်ႈ တၢင်း ႁု တၢင်း ႁၼ် ၵူၼ်းလၵ်းၵူၼ်းလႅမ် ၶဝ် ဝွတ်ႈ ႁၢႆ ၵႂႃႇ ဢေႃႈ၊' " ဝႃႈ ၼင်ႇ ၼႆ ဢေႃႈ။ 20ပေႃး ပဵၼ် ၸိူဝ်ႉ ၼင်ႇ ၼႆ ၸိုင်၊ၵူၼ်း မီး ပိင်ႇၺႃႇ ၶဝ် ၸၢင်ႈ ႁဵတ်း ႁိုဝ်။ သြႃႇ မေႃ ၵျၢမ်း ထမ်ႇမႃႉ ၶဝ် ၸၢင်ႈ ႁဵတ်း ႁိုဝ်။ သြႃႇ မေႃၵႂၢမ်း ဢၼ် ၸၢင်ႈ ၵႄႈလိတ်ႈ ၵႂၢမ်း ယၢပ်ႇ ၼႂ်း လေႃးၵႃႉ ၼႆႉ ၵေႃႈ၊ၶဝ် ၸၢင်ႈ ႁဵတ်း ႁိုဝ်။ ၽြႃးပဵၼ်ၸဝ်ႈ ႁဵတ်း ႁႂ်ႈ ပိင်ႇၺႃႇ လေႃးၵီႇ ၼႆႉ ဢမ်ႇ လၵ်း ဢမ်ႇ လႅမ် ယဝ်ႉ ဢေႃႈ။ 21လွင်ႈ မၼ်း ၸမ်ႉ၊ၽြႃးပဵၼ်ၸဝ်ႈ ဢဝ် ပိင်ႇၺႃႇ မၼ်းၸဝ်ႈ ၼၼ်ႉ လႄႈ ႁဵတ်း ႁႂ်ႈ ၵူၼ်း တင်းသဵင်ႈတင်းလူင် ဢမ်ႇ ၸၢင်ႈ ဢိင်ပိုင်ႈ ပိင်ႇၺႃႇ တူဝ်ၸဝ်ႈၵဝ်ႇ လႄႈ ႁုၸၵ်း မၼ်းၸဝ်ႈ ဢေႃႈ။ ပိူဝ်ႈ ၼႆ လႄႈ မၼ်းၸဝ်ႈ ၸင်ႇ မီး ၸႂ် ၸေႇတၼႃႇ ႁႂ်ႈလႆႈ ၵႄႇၶျွတ်ႈ ဢဝ် ၶဝ် ၸိူဝ်း ဢၼ် ယုမ်ႇမၢတ်ႈ ၼႂ်း ၶၢဝ်ႇငၢဝ်း တြႃး ဢၼ် ႁဝ်း ႁေႃးလၢတ်ႈ ယူႇ၊ဢၼ် ၵူၼ်း တင်းလၢႆ ထၢင်ႇ ဝႃႈ၊ပဵၼ် ၵႂၢမ်း ၽၢင်း ၵႂၢမ်း ငိူဝ်ႈ ၼၼ်ႉ ဢေႃႈ။- 22ၵူၼ်း မဵဝ်း ၵျူး၊ၶဝ် မီး ဢလူဝ်ႇ ၶႂ်ႈ ႁၼ် ၼိမိၵ်ႈ လၢၵ်ႈၶၼႃႇ လႄႈ ၵူၼ်း မဵဝ်း ၵရိၵ်ႉ၊ၶဝ် ၸမ်ႉ၊မီး ၸႂ် ဢၼ် ၶႂ်ႈလႆႈ ပိင်ႇၺႃႇ ဢေႃႈ။- 23ႁဝ်း ၸမ်ႉ၊ႁေႃးလၢတ်ႈ တြႃး ၸဝ်ႈ ၶရိၸ်ႈ၊ဢၼ် လႆႈ ၶၢမ်ႇတၢႆ ၵႃႈၼိူဝ် သဝ်မႆႉဝႃးမိုဝ်း၊တြႃး ဢၼ် ႁဵတ်း ႁႂ်ႈ ၵူၼ်း မဵဝ်း ၵျူး၊ၶဝ် ၶီႈလိုတ်း လႄႈ ႁဵတ်း ႁႂ်ႈ ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း ၶဝ် ထၢင်ႇ ဝႃႈ၊မၼ်း ပဵၼ် ၵႂၢမ်း ၽၢင်း ၵႂၢမ်း ငိူဝ်ႈ ဢေႃႈ။- 24ၵူၺ်းၵႃႈ၊ပုၼ်ႈတႃႇ ၶဝ် ၸႃႉၸဵမ် ၵူၼ်း မဵဝ်း ၵျူး၊တင်း ၵူၼ်း မဵဝ်း ၵရိၵ်ႉ၊ၸိူဝ်း ဢၼ် ၽြႃးပဵၼ်ၸဝ်ႈ ႁွင်ႉ ဢဝ် ဝႆႉ ၸိူဝ်း ၼၼ်ႉ ၸမ်ႉ၊မၼ်း ပဵၼ် တြႃး ၸဝ်ႈ ၶရိၸ်ႈ၊ၸဝ်ႈ ဢၼ် ပဵၼ် တၼ်းၶူဝ်း ၽြႃးပဵၼ်ၸဝ်ႈ တင်း ပိင်ႇၺႃႇ ၽြႃးပဵၼ်ၸဝ်ႈ ၼၼ်ႉ ဢေႃႈ။- 25လွင်ႈ မၼ်း ၸမ်ႉ၊တၢင်း ငိူဝ်ႈ ၽြႃးပဵၼ်ၸဝ်ႈ ၼၼ်ႉ မီး ပိင်ႇၺႃႇ ယႂ်ႇ ၼမ် သေၵူၼ်း လႄႈ တၢင်း ဢၼ် ႁႅင်း လဵၵ်ႉ ႁႅင်း ၵေႇ ၽြႃးပဵၼ်ၸဝ်ႈ ၼၼ်ႉ၊ယင်း ႁႅင်း ယႂ်ႇ သေ ႁႅင်း ၵူၼ်း ဢေႃႈ။ 26ပီႈၼွင်ႉ ၶဝ်႟။ ၶႆႈၸႂ် တူၺ်း တူဝ်ၸဝ်ႈၵဝ်ႇ လွင်ႈ ဢၼ် သူ ပဵၼ် ၵူၼ်း ၸိူဝ်ႉႁိုဝ် မိူဝ်ႈ ဢၼ် ၽြႃးပဵၼ်ၸဝ်ႈ ႁွင်ႉ ဢဝ် သူ ၼၼ်ႉ တႃႉ။ ၼႂ်း သူ ၼႆႉ ပေႃး ဢဝ် တင်း တႃ ၵူၼ်းလေႃးၵီႇ တူၺ်း ၸိုင်၊ၵူၼ်း ဢၼ် မီး ပိင်ႇၺႃႇ၊ၵူၼ်း ဢၼ် မီး ဢႃႇၼႃႇ တၼ်းၶူဝ်း၊ၵူၼ်း ဢၼ် ၸိူဝ်ႉ ယႂ်ႇ ၶိူဝ်း လူင် ၸိူဝ်း ၼႆႉ ဢမ်ႇ ပေႃး မီး ၼမ် ၵႃႈႁိုဝ်။- 27ၼႂ်းဝႃႈၼၼ် သေၵေႃႈ၊ၽြႃးပဵၼ်ၸဝ်ႈ လိူၵ်ႈၵဵပ်း ဢဝ် ၶဝ် ၸိူဝ်း ဢၼ် ၵူၼ်းလေႃးၵီႇ ၶဝ် ထၢင်ႇ ဝႃႈ၊ငိူဝ်ႈငႃႉ ၼၼ်ႉ သေလႄႈ ႁဵတ်း ႁႂ်ႈ ၵူၼ်း မီး ပိင်ႇၺႃႇ ၶဝ် လႆႈ ဢူၵ်း လႆႈ ဢၢႆ ဢေႃႈ။ မၼ်းၸဝ်ႈ လိူၵ်ႈၵဵပ်း ဢဝ် ၶဝ် ၸိူဝ်း ဢၼ် ၵူၼ်းလေႃးၵီႇ ၶဝ် ထၢင်ႇ ဝႃႈ၊ႁႅင်းဢူၼ်ႈ ၼၼ်ႉ သေလႄႈ ႁဵတ်း ႁႂ်ႈ ၵူၼ်း ႁႅင်း ယႂ်ႇ ၶဝ် လႆႈ ဢူၵ်း လႆႈ ဢၢႆ ဢေႃႈ။- 28မၼ်းၸဝ်ႈ လိူၵ်ႈၵဵပ်း ဢဝ် ၶဝ် ၸိူဝ်း ဢၼ် ၵူၼ်းလေႃးၵီႇ ၶဝ် ထၢင်ႇလဵၵ်ႉ လႄႈ ငိၼ်းၸင်း ၶၢၼ်ႉႁၼ်၊ဢိၵ်ႇတင်း ၶဝ် ၸိူဝ်း ဢၼ် ပိူၼ်ႈ ထၢင်ႇ ဝႃႈ၊ၵူၼ်း ဢၼ် ဢမ်ႇ လႆႈ လွင်ႈ ၵႃႈသင် ၼၼ်ႉ သေလႄႈ ယႃႉပႅတ်ႈ ၶဝ် ၸိူဝ်း ဢၼ် ၼႃႈယႂ်ႇ တႃ လူင် တင်းလၢႆ ဢေႃႈ။- 29လွင်ႈတၢင်း ၸိူဝ်း ၼႆႉ ပဵၼ် မႃး ၼၼ်ႉ၊ပုၼ်ႈ လွင်ႈ ၼင်ႇ ႁိုဝ် ၽူႈလႂ် ၵေႃႈ ဢမ်ႇ ၸၢင်ႈ မီး ႁူဝ်ၸႂ်ၽႅၼ်သုင် ၽၢႆႇၼႃႈ ၽြႃးပဵၼ်ၸဝ်ႈ သေၵေႃႉသေၵူၼ်း ၼၼ်ႉ ဢေႃႈ။- 30ၽြႃးပဵၼ်ၸဝ်ႈ တႄႇ ယူႇ ၼႂ်း ၸဝ်ႈ ယေႇသု ၶရိၸ်ႈ၊သေလႄႈ ႁႂ်ႈ ၸဝ်ႈ ၶရိၸ်ႈ၊ပဵၼ် ၸဝ်ႈ ပိင်ႇၺႃႇ လႄႈ ပဵၼ် တၢင်း သိုဝ်ႈတေႃႇ ပုၼ်း ႁဝ်း လႄႈ ႁႂ်ႈ ႁဝ်း ပဵၼ် ၵူၼ်း မူတ်းၸၢင်ႇ၊ဢိၵ်ႇတင်း ထႆႇ ဢဝ် ႁဝ်း ဝႆႉ၊ႁႂ်ႈ ပူၼ်ႉ လွတ်ႈ သေ ဝူတ်ႈ ဢပျတ်ႈ ဢေႃႈ။- 31ပိူဝ်ႈ ၼႆ လႄႈ၊ၼႂ်း ၵျၢမ်းလိၵ်ႈ ၸင်ႇ တႅမ်ႈ ဝႆႉ ဝႃႈ၊ "ႁႂ်ႈ ၵေႃႉ ဢၼ် ဢုပ်ႇ ဝၢဝ်း တူဝ်ၸဝ်ႈၵဝ်ႇ ၼၼ်ႉ၊ဢုပ်ႇ ဝၢဝ်း ၼႂ်း ၸဝ်ႈ ထႃႇဝရႃႉ ၽြႃး ၵူၺ်း သေၵမ်း လူၺ်ႈ၊" ဝႃႈ ၼင်ႇ ၼႆ ဢေႃႈ။
Copyright
Learn More